1. މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ހާސިލްކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ؛\n2. ސާނަވީ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައިވުމާއެކު، އޭގެ އިތުރުން، ސެކަންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މި މާއްދައިން ދަށްވެގެން 'ސީ' ގްރޭޑް ލިބިފައިވުން.\n- ސްކޫލަށް އަންނަ ސިޓީތައް، ގަވަރމެންޓް އީ ލެޓަރ މެނޭޖްމަންޓް ސިސްޓަމް ބޭނުންކޮށްގެން އެންޓަރކޮށް ބެލެހެއްޓުން.\n- މިނިސްޓްރީ އޮފް އެޑިޔުކޭޝަނުގެ ގަވާއިދާ އެއްގޮތަށް، ދަރިވަރުން ސްކޫލަށް ވެއްދުމާއި ވަކިކުރުމުގެ ކަންކަން ކުރުމާއި، ދަރިވަރުންނާ ގުޅިގެން އަންނަ އެހެނިހެން ކަންތައްތައްކަށް ޖަވާބުދާރީވުން.\n- ސްކޫލަށް ލިބޭ ކާމިޔާބީތަކުގެ ރެކޯޑް ބެލެހެއްޓުން.\n- ސްކޫލް ނިންމާ ދަރިވަރުންގެ ތަޢުލީމީ ރިކޯޑްތައް ކޮމްޕިއުޓަރައިޒްކޮށް ބެލެހެއްޓުން.\n- ދަރިވަރުންނަށް ދެވޭ ޓެކްސްޓް ފޮތްތަކާބެހޭ އެންމެހައި ކަންތައްތައް، މިނިސްޓްރީ އޮފް އެޑިޔުކޭޝަނުގެ ލަފާގެމަތިން ބެލެހެއްޓުން.\nމިވަޒީފާއަށް އެންމެ ޤާބިލް މީހަކު ހޮވުމުގައި ބަލާނެ ކަންތައްތައް\nމަސައްކަތުގެ ހުނަރާއި ފެންވަރާއި ޤާބިލުކަމުގެ ސިފަތައް.\n- އިންޓަރ ހައުސް، އިންޓަރ ކްލާސް ކުޅިވަރު މުބާރާތްތައް، ސްކޫލުގެ ކުޅިވަރު ކަލަންޑަރާ އެއްގޮތަށް ރާވައި ހިންގުން.\n- އިންޓަރ ސްކޫލް ކުޅިވަރު މުބާރާތްތަކަށް ކުދިން ފަރިތަކުރުވައި، އެ މުބާރާތްތަކަށް ކުދިން ހޮވުމާއި، މިފަދަ މުބާރާތްތައް ހިނގަމުންދާ ދުވަސްތަކުގައި ސްކޫލުން ކުރަންޖެހޭ ކަންތައްތައް، ވެރިންނާ މަޝްވަރާކޮށްގެން ދުވަހުން ދުވަހަށް ކުރުން.\n- ކުޅިވަރު ޕްރެކްޓިސްތައް ޝެޑިއުލްކޮށް، ދަރިވަރުންނަށް ޕްރެކްޓިސްކޮށްދިނުމާއި، އެކުދިން ބެލެހެއްޓުން.\n- ކުޅިވަރުގެ ކަންތައްތަކާ ބެހޭގޮތުން ބައްވާ އެންމެހައި ބައްދަލުވުންތަކުގައި ސްކޫލުގެ ފަރާތުން ބައިވެރިވުން.\n- ކުޅިވަރުގެ ހަރަކާތްތަކަށް ބޭނުންވާ ތަކެތި ސްޓޮކުން ނެގުމާއި، އެތަކެތި ފަރުވާތެރިކަމާއެކު ބެލެހެއްޓުން.\n- ސްކޫލުގައި ކުރިއަށްގެންދާ ޚާއްޞަ މަސައްކަތްތަކުގައި ބައިވެރިވުމާއި، ހަވާލުކުރެވޭ އެހެނިހެން ކަންތައްތައް ކުރުން.\n- ޕީ.އީ މި މާއްދާ ކޯޑިނޭޓްކުރުން.\nމި ވަޒީފާއަށް އެންމެ ޤާބިލް މީހަކު ހޮވުމުގައި ބަލާނެ ކަންތައްތައް\nހަމަޖެހިފައި އޮންނަ އުސޫލުތަކުގެދަށުން އިތުރުގަޑީގައި މަސައްކަތް ކުރަންޖެހޭނަމަ، އިތުރުގަޑީގެ ފައިސާ ލިބޭނެ.\n1. ފުރިހަމަކޮށްފައިވާ އެޕްލިކޭޝަން ފޯމު (ސިވިލް ސަރވިސްގެ ވަޒީފާއަށް އެދޭ ފޯމު، މި ސްކޫލުގެ ކައުންޓަރުން ލިބޭނެއެވެ. އަދި ސިވިލް ސަރވިސް ކޮމިޝަނުގެ ވެބްސައިޓުން މި ފޯމު ޑައުންލޯޑް ކުރެވެން ވެސް ހުންނާނެއެވެ.)\n2. ސިވިލް ސަރވިސްއަށް/ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން، ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިޢުތިރާޒެއް ނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ލިޔުމެއް.\n3. ލިބިފައިވާ ތަޢުލީމާއި ތަމްރީނު ދެނެގަތުމަށް ބޭނުންވާ ލިޔުންތައް (މޯލްޑިވްސް ކޮލިފިކޭޝަންސް އޮތޯރިޓީން ފެންވަރު ބަލައި، ތައްގަނޑުޖަހާފައިވާ ލިޔުމުގެ ކޮޕީ)\n4. މަސައްކަތުގެ ތަޖުރިބާ ދެނެގަތުމަށް، މަސައްކަތްކޮށްފައިވާ އިދާރާތަކުން ދޫކޮށްފައިވާ ލިޔުންތައް.\n5. ވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭ ފަދަ ސާފު ކޮޕީއެއް.\n6. ވަޒީފާއަށް ކުރިމަތިލާ ފަރާތުގެ ވަނަވަރު/ސީ.ވީ (ގުޅޭނެ ފޯނު ނަންބަރާއެކު)\nމި މަޤާމްތަކަށް ޝަރުޠުހަމަވާ ފަރާތްތަކުން، 2015 އޯގަސްޓު 23 ވަނަ ދުވަހުގެ 15:00 ގެ ކުރިން، މަތީގައި ބަޔާންކުރެވިފައިވާ ތަކެއްޗާއެކު، ކަލާފާނު ސްކޫލަށް ހުށަހެޅުން އެދެމެވެ.\nމި މަޤާމްތަކަށް މީހުން ހޮވުމަށް ހަމަޖެހިފައިވަނީ، އިންޓަވިއު ކުރުމަށްފަހުގައެވެ. އިޢުލާނުގެ މުއްދަތު ހަމަވާތާ7ދުވަހުގެ ތެރޭގައި އިންޓަވިއު ބޭއްވުމަށް ވަނީ ހަމަޖެހިފައެވެ.\nއިންޓަވިއު އޮންނާނީ، ކަލާފާނު ސްކޫލުގައެވެ.\nއިންޓަވިއުއަށް ކިޔާނީ، ވަޒީފާއަށް ކުރިމަތިލާ ފަރާތްތައް ޝޯޓްލިސްޓް ކުރުމަށްފަހު ހޮވޭ 15 ފަރާތްތަކަށެވެ.\nމި އިޢުލާނާ ގުޅިގެން އިތުރު މަޢުލޫމާތު ސާފުކުރަން ބޭނުންނަމަ، މި ސްކޫލުގެ 3326607 ނަންބަރު ފޯނާ ގުޅުން އެދެެމެވެ. ފެކްސް ނަންބަރަކީ 3314457 އެވެ.\n26 ޝައްޥާލް 1436\nސުންގަޑި: 23 އޮގަސްޓް 2015 1500


Narendra Modi: Sai vikkaa meeheh, boduvazeerukamah |...\nރިޕޯޓު - ނަރެންދުރަ މޯދީ\nނަރެންދުރަ މޯދީ: ސައި ވިއްކާ މީހެއް، ބޮޑުވަޒީރު ކަމަށް\nމޯދީ ނިސްބަތްވެވަޑައިގަންނަވަނީ އާދައިގެ އާއިލާއަކަށް\nވަރަށް ކުޑައިރު ސިޔާސީ ކަންކަމުގައި އުޅުއްވަން ފެއްޓެވި\nމޯދީ ފާހަގަކުރެއްވެނީ ބަސްމޮށުންތެރި މޮޅު ވާހަކަ ދެއްކުންތެރިއެއްގެ ގޮތުގައި\nކ. މާލެ7ޖޫން 2019 | ހުކުރު 23:29 13,973\nއިންޑިއާގެ ބޮޑުވަޒީރު ނަރެންދުރަ މޯދީ - ރޮއިޓަރސް\nމޯދީ މަތީ ތައުލީމް ފުރިހަމަކުރެއްވީ ވަދުނާގަރުގައި 1967 ވަނަ އަހަރުއެވެ. މުދައްރިސުންގެ ބަހުން ނަމަ މޯދީ ހިމެނިވަޑައިގަތީ އެވްރެޖް ދަރިވަރުންގެ ތެރޭގައެވެ. ނަމަވެސް ބަހުސްކުރުމާއި ވާހަކަ ދެއްކެވުމުގައި ފެށުނީއްސުރެއް ކުޅަދާނަ ބޭފުޅެއްގެ ގޮތުގައި ފާހަގަކުރެވިފައި ވެއެވެ. ނަތީޖާއަކަށްވީ ވަރަށް ޅައިރު ސިޔާސީ ކަންކަމުގެ ތެރޭގައި އުޅުއްވުމެވެ. އެގޮތުން އުމުރުން އެންމެ އަށް އަހަރުފުޅުގައި ރާޝްތުރިޔާ ސްވަޔަމްސޭވަކް ސަންގް (އާރުއެސްއެސް)ގެ ހަރަކާތްތަކުގައި ބައިވެރިވެވަޑައިގަންނަވަން ފެއްޓެވިއެވެ. އާރުއެސްއެސްގެ ތެރެއިން ތަމްރީންވަމުން ދިޔައިރު 1980ގައި ބާރަތިޔަ ޖަނަތަ ޕާޓީ (ބީޖޭޕީ)ގެ ގުޖުރާތު ގޮފި އުފެއްދެވުމުގައި އިސްކޮށް އުޅުއްވި ފަރާތްތަކާއި މޯދީ ބައްދަލުވިއެވެ. އެ ބޭފުޅުންގެ ހިޔަލުގެ ދަށުގައި މޯދީ ސިޔާސީ ދާއިރާ އަށް ނުކުންނެވިއެވެ.\n2014 ވަނަ އަހަރުގެ އިންތިހާބުގެ ކާމިޔާބީ އަށް ފަހު މޯދީ އޭނާގެ މަންމާފުޅާ ބައްދަލުކުރައްވަނީ\nވަރަށް ޅައުމުގައި މޯދީގެ އާއިލާ އިން ވަނީ ޔަޝޯދާބޭން ޗިމަންލާލްއާ ކައިވެނިކުރުވާފައެވެ. ނަމަވެސް މާ ގިނަ ދުވަސްތަކެއް ނުވެ މޯދީ ވަނީ ކައިވެނީގެ ޒިންމާތަކުން ރެކިވަޑައިގެން ވަކިން ދިރިއުޅުއްވަން ފައްޓަވާފައެވެ. އެ ދުވަހުން ފެށިގެން މިއަދާ ހަމައަށް ވެސް "އަނބިކަނބަލުންނާ" އެއްވެސް ގުޅުމެއް ބާއްވަވާފައެއް ނުވެއެވެ. ވަރަށް ފަހަކާ ޖެހެންދެން އެ ކައިވެނީގެ ވާހަކަތައް ވެސް އޮތީ ސިއްރެއްގެ ގޮތުގައެވެ. އެކަން އާންމުނަށް ތިލަވީ ވެސް 2014 ވަނަ އަހަރު އިންތިހާބުގެ ކާމިޔާބީއާ ގުޅިގެން އެކަން އަމިއްލަފުޅަށް ވިދާޅުވުމުންނެވެ.\nހަޔާތްޕުޅުގެ ކުރީކޮޅުން ފެށިގެން މޯދީ ފާހަގަކުރެވިފައި ވަނީ ހިންދީ ދީނުގެ އަސާސްތައް ދިރުވުމަށް މަސައްކަތްކުރައްވާ ބޭފުޅެއްގެ ގޮތުގައެވެ. އަދި ގިނަ އަހަރުތަކެއް ވަންދެން އާޝްރަމްތަކުގައި އުޅުއްވިއެވެ. އެ ގޮތުން އެތައް ސަހަރަކަށް ދަތުރުކުރެއްވިއެވެ.\nމޯދީގެ އަނބިކަނބަލުން ޔަޝޯދާބޭން ޗިމަންލާލް\nދެ އަހަރެއްހާ ދުވަސް ވަންދެން އެކި ސަހަރުތަކުގައި އުޅުއްވުމަށް ފަހު މޯދީ އެނބުރި ވަދުނާނަގަރަށް ވަޑައިގެންނެވީ 1970 ގައެވެ. އަދި މާ ގިނަ ދުވަހެއް ނުވެ އާއިލާ ބޭފުޅެއްގެ ގާތަށް އަހްމަދުއާބާދަށް ވަޑައިގެންނެވިއެވެ. އަދި ފަހުން ގުޖުރާތު ސްޓޭޓް ރޯޑް ޓްރާންސްޕޯޓް ކޯޕަރޭޝަންގެ ކެންޓީންގައި މަސައްކަތްކުރެއްވިއެވެ. ނަމަވެސް 1971 ވަނަ އަހަރު ޕާކިސްތާނުގެ ހަނގުރާމައަށް ފަހު އާރުއެސްއެސްގެ މަސައްކަތްތަކަށް ހުސްވެވަޑައިގެން ކެމްޕެއިންގައި އުޅުއްވިއެވެ. އެ ހަރަކާތަށް ހުސްވެވަޑައިގެންނެވީ ހަނގުރާމައިގެ ކުރިން ނިއު ދިއްލީގައި އޮތް ސުލްހަވެރި މުޒާހަރާއެއްގެ ތެރެއިން ފުލުހުންގެ ބަންދަށް ގެންދެވުނު ހިސާބުންނެވެ.\nތައުލީމީ ހަޔާތް އިތުރަށް ފުރިހަމަ ކުރެއްވީ 1978 ވަނަ އަހަރު ޔުނިވަރސިޓީ އޮފް ދިއްލީގެ ސްކޫލް އޮފް އޯޕަން ލަރނިންގ އިން ޕޮލިޓިކަލް ސައިންސް އިން ބެޗްލަރ އޮފް އާޓްސް ހާސިލްކުރައްވައިގެންނެވެ. އަދި އޭގެ ފަސް އަހަރު ފަހުން 1983 ގައި ގުޖުރާތު ޔުނިވަރސިޓީން މާސްޓަސް ފުރިހަމަކުރެއްވިއެވެ.\nބޮޑުވަޒީރު އިންދިރާ ގާންދީގެ ވެރިކަމުގައި 1975 ވަނަ އަހަރު ކުއްލި ނުރައްކަލުގެ ހާލަތު އިއުލާނުކުރައްވައި އެތައް ސިޔާސީ ލީޑަރުންތަކެއް ހައްޔަރުކުރުމާ އެކު އާރުއެސްއެސްގެ "ގުޖުރާތު ލޮކް ސަންގަރްޝް ސަމިތީ"ގެ ޖެނެރަލް ސެކްރެޓަރީއަކަށް މޯދީ އައްޔަންކުރެވުނެވެ. އޭގެ މާ ގިނަ ދުވަހެއް ނުވަ އާރުއެސްއެސް މަނާކުރުމާ އެކު ހައްޔަރުކުރުމުގެ ބިރަށް ދުވަސްތަކެއް ވަންދެން މޯދީ ދަތުރުކުރެއްވީ ފިއްލަވައިގެންނެވެ. އަދި ދިއްލީގައި ބޭއްވި ތަފާތު މުޒާހަރާތަކުގެ އަޑީގައި މޯދީ ހުންނެވިއެވެ. އަދި އެ ދުވަސްވަރު ހިނގައިދިޔަ ކަންތައްތަކާ ގުޅޭ ގޮތުން "ސަންގަރްޝް މާ ގުޖުރާތީ" ގެ ނަމުގައި ފޮތެއް ވެސް ލިޔުއްވިއެވެ. އޭގެ ފަހުން އާރުއެސްއެސްގެ ކެމްޕެއިންގައި ވަރަށް ވަރުގަދަ އަށް މަސައްކަތްކުރެއްވުމުގެ ނަތީޖާއަކަށްވީ 1987 ވަނަ އަހަރު ބީޖޭޕީގެ ގުޖުރާތު ޔުނިޓްގެ އޯގަނައިޒިން ސެކްރެޓަރީއަކަށް އިންތިހާބުވެ ވަޑައިގަތުމެވެ.\nއާރުއެސްއެސްގެ ހަރަކާތެއްގައި މޯދީ ވާހަކަ ދައްކަވަނީ\nއޭގެ ފަހުން ފަހަރަކު ހަރުފަތެއް ގިރާކުރައްވަމުން ގޮސް 1992 ވަނަ އަހަރު ސިޔާސީ ކަންކަމުން ކުޑަ ބްރޭކެއް ނެންގެވިއެވެ. އަދި އަހްމަދުއާބާދުގައި ސްކޫލެއް ހިންގެވުމުގައި މަސްއޫލުވެވަޑައިގެންނެވިއެވެ. އަލުން އެނބުރި ސިޔާސީ ދާއިރާ އަށް މޯދީ ވަޑައިގެންނެވީ 1994 ވަނަ އަހަރުގެ އިންތިހާބުގައެވެ. އޭގެ ފަހުން ޕާޓީގެ ތަފާތު މަގާމުތައް ފުރުއްވިއެވެ. އަދި 1995 ގެ އާންމު އިންތިހާބުގެ ކާމިޔާބީ އަށް ފަހު ބީޖޭޕީގެ ނޭޝަނަލް ސެކްރެޓަރީގެ ގޮތުގައި ދިއްލީގައި މަސައްކަތްކުރައްވަން ފެއްޓެވިއެވެ. އަދި 1998 ވަނަ އަހަރު ބީޖޭޕީ އަށް ލިބުނު ކާމިޔާބީގެ ފަހަތުގައި މޯދީގެ ހިއްސާ ބޮޑުކަން ފާހަގަކުރައްވައި އެ އަހަރުގެ މޭ މަހު ޖެނެރަލް ސެކްރެޓަރީގެ މަގާމަށް މޯދީ އައްޔަންކުރެވުނެވެ.\nނަރެންދުރަ މޯދީ އާއި ގުޖުރާތުގެ ކުރީގެ ޗީފް މިނިސްޓަރު ކެޝޫބާއި ޕަޓޭލް\nގުޖުރާތުގެ ޗީފް މިނިސްޓަރުކަމުގެ ދަތުރު މޯދީ ފެއްޓެވީ 2001 ވަނަ އަހަރު އޭރުގެ ޗީފް މިނިސްޓަރަކަށް ހުންނެވި ކެޝޫބާއި ޕަޓޭލްގެ ސިއްހީ ހާލުކޮޅު ދަށްވެ ސްޓޭޓް އެސެމްބްލީގެ ބައި އިލެކްޝަންގައި ބީޖޭޕީ އަށް ބައެއް ގޮންޑިތައް ގެއްލުމާ ހިސާބުންނެވެ. ނަހަމަ ގޮތުގައި ބާރުގެ ބޭނުންކުރުމާއި ކޮރަޕްޝަނާއި އެ ނޫން ވެސް އެތައް ތުހުމަތުތަކަކާ އެކު ބީޖޭޕީގެ ގުޖުރާތުގެ ލީޑާޝިޕަށް ބޮޑެތި ފާޑުކިޔުންތަކެއް އަމާޒުވެ އާ ލީޑާޝިޕަކަށް ގޮވަމުންދިޔަ އަޑުތައް ގަދަވިއެވެ. ހާއްސަކޮށް 2001 ވަނަ އަހަރު ގުޖުރާތުގެ ބޫޖް އަށް އައި ބާރުގަދަ ބިންހެލުމުގައި ކަންކަން ހައްލުކުރުމަށް ޕާޓޭލްގެ ސަރުކާރު ވަރަށް ބޮޑަށް ފެއިލްވެއްޖެ ކަމަށް ޕާޓީގެ އިސް ފަރާތްތަކަށް ފެނުމާ ގުޅިގެން މޯދީ އެ މަގާމަށް ގެނައުމަށް މަސައްކަތް ފެށުނެވެ. ނަމަވެސް ސިޔާސީ ދާއިރާގައި ތަޖުރިބާ މަދުކަމަށް ފެނިވަޑައިގެން އޭރު ޕާޓީގެ ލީޑަރު އެލް ކޭ އަދުވާނީ މޯދީ އަށް ހުށަހެޅުއްވީ ޕަޓޭލްގެ ޑެޕިއުޓީ ކަމެވެ. ނަމަވެސް މޯދީ ވަނީ އެކަމަށް ދެކޮޅު ހައްދަވާފައެވެ. އެ އަހަރުގެ އޮކްޓޫބަރު3ވަނަ ދުވަހު ޕާޓޭލް މަގާމު ދުރުކުރައްވައި7ވަނަ ދުވަހު ޗީފް މިނިސްޓަރު ކަމަށް މޯދީ އައްޔަންކުރެވުނެވެ. އަދި 2002 ވަނަ އަހަރު ބައި އިލެކްޝަން ކާމިޔާބުކުރައްވައި މަގާމު ދިފާއުކުރެއްވިއެވެ.\n2012 އަހަރުގެ އޮކްޓޫބަރު 27 ވަނަ ދުވަހު އަޔޯދިޔާގެ އަޅުކަމަށް ފަހު ގިނަ އަދަދެއްގެ ހިންދޫން ދަތުކުރި ރޭލެއްގައި ރޯކޮށްލި ހާދިސާ\nމޯދީގެ ހަޔާތްޕުޅުގައި އެންމެ ބޮޑު ގޮންޖެހުމެއް ކުރިމަތިވެވަޑައިގެންނެވީ 2002 ވަނަ އަހަރު ގުޖުރާތުގެ ހަމަނުޖެހުމާ ގުޅިގެންނެވެ. އެ އަހަރުގެ އޮކްޓޫބަރު 27 ވަނަ ދުވަހު އަޔޯދިޔާގެ އަޅުކަމަށް ފަހު ގިނަ އަދަދެއްގެ ހިންދޫން ދަތުކުރި ރޭލެއްގައި ރޯކޮށްލުމާ އެކު އުފެދުނު ހަމަނުޖެހުންތަކުގައި މޯދީ އަށް ގިނަ ތުހުމަތުތަކެއް ކުރެވުނެވެ. އެއީ މުސްލިމުންގެ ރޭވުމެއް ކަމަށް ވިދާޅުވެ ޖެހިގެން އައި ދުވަހު މޯދީ ދެއްވި ތަގުރީރު ވެގެންދިޔައީ އެ ހަމަނުޖެހުމުގެ ހުޅު ފަޅައިގެން ދިޔަ މައިގަނޑު ސަބަބަށެވެ. ރަސްމީ ހިސާބުތަކުން ދައްކާ ގޮތުން އެ ހަމަނުޖެހުންތަކުގައި 790 މުސްލިމުން މަރުވި އިރު 254 ހިންދޫން މަރުވެފައި ވެއެވެ. ނަމަވެސް އެ ހަމަނުޖެހުމުގައި 2000 އަށް ވުރެ ގިނަ މީހުން މަރުވި ކަމަށް ބައެއް މީޑިއާތަކުން ބުނެފައި ވެއެވެ. އަދި 150،000 (އެއްލައްކަ ފަންސާސް ހާސް) އަށް ވުރެ ގިނަ މީހުންގެ ގެދޮރު ގެއްލުނެވެ. އެތައް ކުޑަކުދިންނާއި އެތައް އަންހެނުނެއް އެ ހަމަލާތަކުގެ ޝިކާރައަކަށް ވިއެވެ. އެ ހަމަނުޖެހުންތަކުގައި ސަރުކާރުގެ އަތެއް ވާކަމަށާއި އަދި ހިންދޫންނަށް ވަރަށް ބޮޑަށް އެހީތެރިކަން ފޯރުކޮށްދިން ކަމަށް ގިނަ ބަޔަކު ތުހުމަތުކޮށްފައި ވެއެވެ. އަދި އޭގެ ފަހުން ވެސް މޯދީ އާއި މުސްލިމުންނާ ދެމެދު އޮތް ހިލާފުތައް އެކި ދުވަސްވަރު ފެންމަތިވެފައި ވެއެވެ.\nމޯދީ ހުވާކުރެއްވުމުގެ ރަސްމިއްޔާތު\nބީޖޭޕީން 2013 ވަނަ އަހަރު ބޮޑުވަޒީރުކަމުގެ ކެންޑިޑޭޓެއްގެ ގޮތުގައި މޯދީ އިއުލާންކުރުމާ އެކު ޕާޓީ ތެރެއިން ވެސް ހިތަހްމަނުޖެހުންތައް ފެންމަތިވިއެވެ. ނަމަވެސް ވަރުނާސީ އާއި ވަދޯދަރާގެ ގޮނޑި ކާމިޔާބުކުރައްވައި ލޮކް ސަބާ އަށް މޯދީ ވަޑައިގެންނެވި އިރު 2014 ވަނަ އަހަރުގެ އިންތިހާބުގައި ބީޖޭޕީއިން ވަނީ ބޮޑުކާމިޔާބީއެއް ހޯދާފައެވެ. މޯދީ ބޮޑުވަޒީރުކަމުގެ ހުވާކުރެއްވީ 26 މެއި 2014 ގައެވެ.\nބޮޑުވަޒީރުގެ ފުރަތަމަ ދައުރުގައި ގިނަ ބައެއްގެ ފާޑުކިޔުންތައް އަމާޒުވިއެވެ. ހާއްސަކޮށް ވައުދުތައް ނުފުއްދި ދިގުލައިގެން ދިއުމާއި އެ ނޫން ވެސް އެތައް ކަމަކާ ގުޅިގެން 2019 ވަނަ އަހަރުގެ އިންތިހާބުގައި ބީޖޭޕީ އަށް ނާކާމިޔާބީއާ ކުރިމަތިލާންޖެހެނޭ ކަމަށް ބެލެވުނެވެ. ނަމަވެސް އެހެން ޕާޓީތަކާ ކޯލިޝަން ހެދުމުގައި ކޮންގްރެސް އަށް ކުރިމަތިވި ނާކާމިޔާބީ އާއި މޯދީގެ ކެމްޕެއިންގެ ވަރުގަދަކަމުގެ ނަތީޖާއަކަށްވީ ދެ ވަނަ ދައުރަކަށް އިންތިހާބުވެވަޑައިގަތުމެވެ. ދެ ވަނަ ދައުރަކަށް މޯދީ ހުވާކުރެއްވީ ނިމިދިޔަ މެއި މަހުގެ 30 ވަނަ ދުވަހުއެވެ.


Mushun dhoovi Gumree (part-2) - vNews.mv\nމުށުންދޫވި ގުމްރީ (ޕާޓް-2)\nއައިޝަތު އިބްރާހީމް 09 April 2021, 15:08\n(1 އޭޕްރީލް 2021 އާ ގުޅޭ)\nޖެހިގެން އައި ދުވަހުގެ ހެނދުނުގެ ވަގުތެވެ. މިއަދު އަހަރެން މިސްރާބުޖެހީ އެ އަންހެން ކުއްޖާގެ ގެއާއި ދިމާލަށެވެ. އެގެއަކީ އާދައިގެ ގޮތަކަށް ރާނާއި އުވަޖަހާފައި ހުންނަ ގެއެކެވެ. ގޯތީގެ އިންފާރު ވަކިކުރަން ފުޅަށް ގަނޑެއް ޖަހާފައި ހުއްޓެވެ. އަހަރެން ސައިކަލުގައި ގޮސް އެގޭދޮށަށް މަޑުކޮށްލީމެވެ. އޭރު އޭނާ އިނީ ގޯތި ތެރޭގައި ބަހައްޓާފައި ހުރި ޖޯލިފައްޗެއްގައި ހަނޑޫ ހޮވާށެވެ. އޭރު އޭނާއަށް އަހަރެންނެއް ނުފެނެއެވެ. ހީވާގޮތުން އޭނާ އިނީ ފުން ޚިިޔާލެއްގައެވެ.\nގޭތެރެއިން ނިކުމެގެން އައި މެދު އުމުރެއްގެ އަންހެނަކު އޭނާގެ ކައިރިއަށް އައިސް ގޮވާލިއެވެ.“ސާބަސް ގުމްރީއަށް!. ކޮން ދުނިޔެއެއްގަ އަދިވެސް ޚިޔާލީ ފޮލާ ކައްކަނީތަ؟” ގުމްރީ އިން ޖޯއްޔާއި ޖެހިގެން އިން ޖޯލީގައި އިށީންނަމުން މަރީ ބުނެލިއެވެ.\n“މަރީ ދައްތައަށް އެނގެއެއްނު މަ ވިސްނާނީ ކޮން ކަމަކާކަން. ތީ ހުރިހާ ކަމެއްވެސް އެނގޭ މީހަކީ” ގުމްރީގެ މޫނުމަތިން ފެންނަނީ މާޔޫސްކަމެވެ.\n“ހޫނ! އޭ އިނގޭތަ ދައްތަ މާދަން މިއުޅެނީ ބޭބެމެން ރަށަށް ވިލިނގިއްޔަށް ދާންވެގެން. ވަރަށް ދެރަވޭ ގުމްރީ އެކަނި ބައިންދާފަ ދާންވެސް” އެވަގުތު މަރީގެ މޫނުމަތީގެ މަޖާ ކުލަވަރުވެސް ފޫހިކަމަށް ބަދަލުވެގެން ދިޔައެވެ.\nގުމްރީ އުނގުމަތީ ހޮވަން އިން ހަނޑޫ ދޮލަނގު ކައިރީގައި ހުރި ގޮނޑިމަތީގައި ބަހައްޓަމުން ވަރަށް ދެރަވެފައި މަރީއަށް ބަލާލިއެވެ.\nއެހެންތަ؟ އޭރުން ހާދަ އެކަނި ވާނެޔޭ. ގުމްރީ މާޔޫސްވެފައިވާ ރާގެއްގައި ބުނެލިއެވެ.\n“ދެރަނުވޭ ގުމް. މާދަން އަންނާނަމޭ.. އެހެން ނޫނަސް ގުމްއަށް އެނގޭނެ ނު ނިހާދުބެ އުޅެނީ އެރަށު ވަޒީފާގަ ކަން. ބޭބެއަށް މިރަށަށް އާދެވެނީ ވަރަށް މަދުން... ދައްތަވެސް އެރަށަށް ބަދަލުވާނީ ގުމް މީހަކާއި އިނދެ ދިރިއުޅުމެއް ފެށީމަ... ދައްތަ އަކަށް ނުކެރޭނެ ކޮއްކޮ އެކަނި ކޮށްފަ ދާކަށްވެސް. އެހެންވެ މާދަން އަންނަން މިދަނީ..\nއެހެން ނޫނަސް ނިހާދުބެއަށްވެސް ބަންދު ދުވަހެއްވެސް ލިބެނީ ވަރަށް މަދުން... އާނ ދެން ދައްތަ ނެތިއްޔާ މަފަކީރު ވަރަށް އެކަނިވާނެ... މިގޭގަވެސް އުޅެނީ އަހަރެން އެކަނި.. ގުމްރީ ދެރަވެލަފައި ބުންޏެވެ.\nދެރަނުވޭ ކޮއްކޯ.. ކޮއްކޮ އެކަނިވިޔަކަ ދައްތަ ނުދޭނަން.. ބޮޑުބެ ކައިރީ ބުނެފަ ދާނީ... ދައްތަ އަންނަން ދެން ބޮޑުބެ ދައްތަ މިގެއަށް ނިދަން ފޮނުވަދޭށޭ.\nމިވާހަކަތައް އަޑުއަހަން އެގޭގެ ފުޅަށް ބުޑުގައި އަހަރެން އޮތީމެވެ. އެމީހުންނަކަށް އަހަރެންނެއް ނުފެންނާނެއެވެ. އަދި މަރިޔަމް ދައްތަ އާއި ގުމްރީ ގޭތެރެއަށް ވަނުމުން އަހަރެން ސައިކަލުގައި ގޮސް އަތިރިމަތީގައި ހުރި އެއްކަލަ ހޮޅުއަށީގައި ޖައްސާލީމެވެ. އަދި ހިތާތިހާ ސުވާލުކޮށްލީމެވެ. ނަމަކީ ގުމްރީ.. ދެން އުޅެނީ ދައްތަ މަރިޔަބު. އެގޭގަ އިތުރު މީހަކު ނޫޅެނީބާ! ވެއްޖެ ގުމްރީއާއި ބައްދަލުވޭތޯ ބަލަން... މާދަން ހަވީރު އެގޭދޮށަށް ޖައްސާލާނީ.. ފަހަރުގައި ވާހަކަ ދައްކާލެވިދާނެ ކަންނޭގެ..\nމިފަދަ ފުން ޚިޔާލެއްގައި ހޮޅުވަށީގައި އޮވެވުނީ ކިތައް ގަޑިއިރުކަންވެސް އަހަރެންނަކަށް ނޭގުނެވެ. ކުއްލިއަކަށް އިވުނީ މެންދުރު ނަމާދަށް ބަންގި ގޮވާ އަޑެވެ. އަހަރެން އަވަސް އަވަހަށް ސައިކަލުގައި ގެއާއި ދިމާލަށް މިސްރާބު ޖެހީމެވެ. ހެނދުނު ސައިނުބޮއެ ހުރިކަންވެސް އިހްސާސް ކުރެވުނީ ދެނެވެ.\nވަގުތަކީ ހަވީރުގެ ހިތްގައިމު ވަގުތެވެ. އުނޑުމަތީގައިވާ ނޫ ވިލާތައް ފިލާގޮސް އުނޑުމަތި ރަތްވަމުން ދިޔައެވެ. ރަށުގެ މަގުތައް ފެންނަނީ ވަރަށް އަމާންކޮށެވެ. އަހަރެން ގުމްރީ އާއި ބައްދަލުކުރުމަށް ގުމްރީ އުޅޭ ގޭގައި މުގޯލި އަޅަން ފެށީމެވެ. ކުއްލިއަކަށް އަހަރެންގެ ލޮލުގައި އަޅައިގަތީ ފެންބަނޑިޔަލެއް ކިހިލި ޖަހާލައިގެން ގުމްރީ ގެއާއި ދިމާލަށް އަންނަ މަންޒަރެވެ.\nއެ ހިތްގައިމު ހިނގުމުގައި ގުމްރީ ގެއާ އަރާ ހަމަވުމުން '"ގުމްރީ" ގެނަމުން މުހާތަބުކޮށް އަހަރެން ގޮވާލީމެވެ. އެވަގުތު ގުމްރީ ހައިރާންވެހުރެ އަހަރެންނާއި ދިމާލަށް ބަލާލިއެވެ. ނަމަވެސް ގުމްރީ މަޑުނުކޮށް ގެއަށް ވަންނަން އުޅުމުން އަހަރެން ގުމްރީގެ އަތުގައި ހިފީމެވެ. އެވަގުތުު ގުމްރީ ލަދުވެތިކަމާއެކު އަތުން ދޫކޮށްލުމަށް އެދުނެވެ.\nއެ ލޫޅާފަތި އަތުން ދޫކޮށްލުމަށްފަހު ''ޕްލީސް އަހަރެން ބޭނުން ބައްދަލުކޮށްލަން'' މިހެން އަހަރެން ބުނުމާއެކު ގުމްރީ އަތުގެ އިޝާާރާތުން ޖޯލިފަތީގައި މަޑުކޮށްލުމަށް އެދުނެވެ. އަދިި ފެންބަނޑިޔާ ހިފައިގެން ގޭތެރެއަށް ވަނެވެ. އަހަރެން ގުމްރީގެ އިންތިޒާރުގައި އެ ޖޯލިފަތީގައި އިނީ މިފަދަ ފުރުސަަތެއް ލިބުމުން ވަރަށް އުފާވެފައެވެ.\nގުމްރީ ގޭތެރެއިން ނިކުމެގެން އައިސް އަހަރެންގެ ކައިރީ ޖެހިގެން އިން ޖޯލީގައި އިށީނެވެ. އަދި ވަރަށް ލަދުން ހުރެ ބުންޏެވެ. ކޮންކަމަކާތަ ތިއައީ..\nއަހަރެން މިއައީ ހަމަ ފޫހިވެގެން ގުމްރީ އާއި ވާހަކަ ދައްކާލާ ހިތުން'' އަހަރެން ބުނީމެވެ. މިގޭގައި އުޅެނީ ގުމްރީ އެކަނިތަ؟\nއާނ މަންމައާއި ބައްޕަ ވަނީ އަހަރެން ވަރަށް ކުޑައިރު ނިޔާވެފަ.. އަހަރެންނާއި އެކު މިގޭގައި އުޅެނީ އަހަރެންގެ ދެބެންގެ ދެދަރި ދައްތައެއް.. މަރީ ދައްތަ... އަހަރެން ކުރި ސުވާލުތަކަށް އެއްވެސް ޖެހިލުމެއްނެތި ގުމްރީ ޖަވާބު ދެމުން ގެންދިޔައެވެ.\nކޮންނަމެއްތަ ކިޔަނީ.. އަހަރެންނަށް ކިޔަނީ އަރީޝް އަހަރެން ގެ ނަން އަހަރެން ބުނެލީމެވެ.\nދެން ކިހިނެއް އަހަރެންގެ ނަން ހޯދީ.. ގުމްރީ އަހާލިއެވެ.\nމިރަށުގައި އުޅެންޏާމު ނަންވެސް ހޯދޭނެތާ! އަހަރެން ބުނީމެވެ.\nއަހަރެންނަށް އަރީޝް އިނގޭ...އަދި އަރީޝްގެ އާއިލާވެސް އެނގޭ.. އަރީޝް އަށް އަސްލު އަހަރެން ނޭގުނީ އަރީޝް ކިޔަވަން އުޅުނީ މާލޭގަ ނު.\nގުމްރީ އަށް އަހަރެން ވަރަށް ރަނގަޅަށް އިނގޭކަމަށް ބުނުމާއެކު އަހަރެން ހައިރާންވިއެވެ. ނަމަވެސް އަހަރެން ކުރިއަކުން ގުމްރީއެއް ނުދަންނަމެވެ. އެހެންކަމުން އަހަރެން ގަސްތުކުރީ ގުމްރީއަށް ނޭނގި ގުމްރީއާއިބެހޭ މަޢުލޫމާތު ރަށުގެ ރައްޓެހި ކުދިން ކުރެން އަހާ އޮޅުން ފިލުވުމަށެވެ.\nއެދުވަހު އަހަރެން ގުމްރީއާއި ވަކިވީ އަލުން ބައްދަލުވާނެ ކަމުގެ ޢުންމީދުގައެވެ. އެދުވަހުގެ ފަހުން ދެމީހުންނަކީ ދެމިތުރުން ކަމުގައި ބުނެފައެވެ. ގުމްރީއާއި އެކު މިވީ ކުޑަ ވަގުތު ކޮޅުގެތެރޭގައި އަހަރެންނަށް ގުމްރީގެ ފަރާތުން ނެނގޭ އެތައް ކަމެއް އެނގުނެވެ. އަދި ގާތް ދެ މިތުރުންނަށް ބަދަލުވެގެން ދިޔައެވެ.\nގުމްރީއަކީ ނިކަމެތި އާއިލާއެއްގައި ހުރި ހަމައެކަނި އަންހެން ދަރިފުޅެވެ. ގުމްރީގެ ވަރަށް ކުޑައިރު ގުމްރީގެ މަންމައާއި ބައްޕަ ނިޔާވުމުން ގުމްރީގެ އެންމެހާ ޚަރަދުތައް ބަލަހައްޓަމުން ދަނީ ގުމްރީގެ ބޮޑުބޭބެ އިބްރާހިމެވެ. ގުމްރީ އުޅެމުންދަނީ ގުމްރީގެ މައިން ބަފައިންގެ ގޭގައެވެ. މި އެގޭގައި ގުމްރީއާއިއި އެކު ހަމައެކަނި ދިރިއުޅެމުންދަނީ ގުމްރީގެ މަންމައާއި އެއްބަފާ ދައްތަ މަރިޔަމްއެވެ. ކުޑައިރުއްސުރެ ފެށިގެން ގުމްރީއަށް އަމިއްލައަށް ކަންކަން ކުރަން ވަނީ ދަސްވެފައެވެ. ކެއްކުމާއި ގޭތެރޭގައި ކުރަންޖެހޭ އެންމެހާ ކަންކަން ކުރަމުންދަނީ ހުދު ގުމްރީއެވެ. ގުމްރީގެ ދައްތަ މަރިޔަމް ގުމްރީ ދެކެ ނިހާޔަތަށް ލޯބިވެއެވެ. އަމިއްލަ ދަރިއަކު ފަދައިންނެވެ. ގުމްރީވެސް މަރިޔަމް ދެކެ ނުލާހިކު ލޯބިވެއެވެ.\nދުވަސްތައް މާޒީވެ ދެއެވެ. އަހަރެންނާއި ގުމްރީގެ އެކުވެރިކަން ލޯތްބަށް ބަދަލުވެއްޖެއެވެ. އަހަރެން ގުމްރީ ދެކެ އިންތިހާއަށް ލޯބި ވެއެވެ. އަދި ގުމްރީވެސް އަހަރެންދެކެ އިންތިހާއަށް ލޯބި ވެއްޖެއެވެ. އެހެންކަމުން އަހަރެން ގަސްތުކުރީ މާގިނަ ދުވަހު އިންތިޒާރު ނުކޮށް މިކައިވެނި ކުރެވޭތޯއެވެ. (ނުނިމޭ)\nއެޑިޓަރުގެ ނޯޓު: މިވާހަކައިގެ ދެވަނަ ބައި ޝާއިއު ކުރެވޭނީ އަންނަ ބުރާސްފަތި ދުވަހުއެވެ.


SunOnline: Raajje in hoadhan masakkai kurany Oxford aai Moderna vaccine: Health Ministry\nރާއްޖެއިން ހޯދަން މަސައްކަތްކުރަނީ އޮކްސްފޯޑާއި މޮޑާނާ ވެކްސިން: ހެލްތް\nއަހުމަދު މިޒްޔާލް 03 Dec 2020, 10:36\nކޮވިޑް19އަށް އުފައްދަމުންދާ ވެކްސިންތަކުގެ ތެރެއިން ރާއްޖެއިން ހޯދަން މަސައްކަތް ކުރަނީ އޮކްސްފޯޑާއި އެސްޓްރަޒެނިކާ ގުޅިގެން އުފައްދާ ވެކްސިން އާއި މޮޑާނާއިން އުފަދާ ވެކްސިން ކަމަށް ހެލްތު މިނިސްޓްރީން ބުނެފި އެވެ.\nހެލްތު މިނިސްޓަރީގެ ސްޓޭޓް މިނިސްޓަރު ޑރ. ޝާހު އަބްދުﷲ މާހިރު ރޭ ރާއްޖެ ޓީވީގައި ވިދާޅުވީ ދުނިޔޭގެ އެކި ގައުމުތަކުން އުފައްދަމުންދާ ގިނަ ވެކްސިންތައް މިހާރު ހުރީ ތިންވަނަ ފިޔަވަހީގެ ޓްރަޔަލް މަރުހަލާގައި ކަމަށާއި އަދި އެއްވެސް ވެކްސިނެއް މުޅިން ފުރިހަމަ ނުކުރެވޭ ކަމަށެވެ.\nއެހެން ނަމަވެސް މިހާރު އެންމެ ކުރީގައި އުޅޭ ވެކްސިންތަކުގެ ތެރެއިން އޮކްސްފޯޑާއި އެސްޓްރަޒެނިކާ ގުޅިގެން އުފައްދާ ވެކްސިނާއި އެމެރިކާގެ މޮޑާނާ ކުންފުނިން އުފައްދާ ވެކްސިނަކީ ރާއްޖެ އަށް އެންމެ އެކަށީގެންވާ ދެ ވެކްސިން ކަމަށެވެ. ސަބަބަކަށް ވަނީ އެ ވެކްސިން ބަހައްޓަން ޖެހޭ ފިނި ހޫނުމިނާއި ތަންތަނަށް ގެންދިޔުމުގައި ހުރި ފަސޭހަކަން ކަމަށް އޭނާ ވިދާޅުވި އެވެ.\n"އެންމެ ކުރީގައި އުޅޭ ވެކްސިންގެ ތެރޭގައި އެސްޓްރަޒެނިކާ ވެކްސިންއާއި މޮޑާނާ ވެކްސިން، މި ދެ ވެކްސިން އެންމެ ޕްރޮމިސިން، ރާއްޖޭގެ މާހައުލަށް ބަލާފައި އަދި އެ ބަހައްޓަން ޖެހޭ ފިނިކަމަށާއި ހުރިހާ ކަމަކަށް ބަލާފައި އެންމެ އެކަށީގެންވާ، އެންމެ އެފެކްޓިވް ވެކްސިނެއް ގޮތުގައި މި ދެ ވެކްސިން ރާއްޖެއަށް ލިބޭތޯ މަސައްކަތްކުރަމުން މިގެންދަނީ. އެ ދެ ވެކްސިން އެންމެ އަވަހަށް ރާއްޖެއަށް ލިބޭނެ،" ޑރ. ޝާހު ވިދާޅުވި އެވެ.\nމޮޑާނާގެ ވެކްސިންގެ ދިރާސާތަކާ ބެހޭ ގޮތުން އެ ކުންފުނިން އެންމެ ފަހުން އާއްމު ކުރި މައުލޫމާތުގައިވާ ގޮތުން އެ ވެކްސިން ދިނުމުން 94 ޕަސެންޓު މީހުން ކޮރޯނާވައިރަހުން ރައްކާތެރި ކުރެވެ އެވެ. އަދި ކޮވިޑުގެ ސީރިއަސް ކޭސްތައް ހުއްޓުވުމުގައި 100 ކާމިޔާބެވެ.\nއެއާ އަޅާ ބަލާއިރު އޮކްސްފޯޑާއި އަސްޓްރާޒެނެކާގެ ވެކްސިން ދިނުމުން ކޮރޯނާވައިރަހުން ރައްކާތެރި ކޮށްދެނީ އެވަރެޖުކޮށް 70 ޕަސެންޓު މީހުންނެވެ. އެ އެވަރެޖު ހޯދާފައި ވަނީ ވެކްސިންގެ ޓެސްޓުތަކުގައި ތަފާތު ދެ ގޮތަކަށް ޑޯޒްތައް ދިނުމަށް ފަހު އެވެ.\nއެގޮތުން ޓެސްޓުގެ ބައިވެރިންނަށް ދެ "ފުލް" ޑޯޒް ދިނުމުން 62 ޕަސެންޓު މީހުން ބަލިން ރައްކާތެރިވި އިރު، ދެބައިކުޅަ އެއްބައި ޑޯޒް ފުރަތަމަ ދިނުމަށް ފަހު ދެން ފުލް ޑޯޒްއެއް ދިނުމުން ރައްކާތެރިކަން 90 ޕަސެންޓަށް އަރަ އެވެ. އަދި އޮކްސްފޯޑުން ވަނީ ދެވަނަ ގޮތަށް ޑޯޒް ދީގެން، ފުޅާ ދާއިރާއެއްގައި އިތުރު ޓެސްޓުތަކެއް ހަދާނެ ކަމަށް ބުނެފަ އެވެ.\nއެ ދެ ވެކްސިންގެ ތެރެއިން މޮޑާނާގެ ވެކްސިން ރައްކާ ކުރަން ޖެހެނީ މައިނަސް 20 ޑިގްރީ ސެލްޝިއަސްގައި ކަމަށްވީ ނަމަވެސް އޮކްސްފޯޑުގެ ވެކްސިން އާދައިގެ ފްރިޖުގެ ފިނިހޫނުމިނުގައި ރައްކާ ކުރެވެ އެވެ.\nއޭނާ ވިދާޅުވީ ވެކްސިން ހޯދުމަށްޓަކައި މިހާރުވެސް ގިނަ މަސައްކަތްތަކެއް ކުރަމުންދާ ކަމަށެވެ. އަދި ކުރިއަށް އޮތް ދޮޅު މަހެއްހާ ދުވަހުގެ ތެރޭގައި ވެކްސިން ތައްޔާރުވާންވާއިރަށް އެތަކެތި ހޯދުމަށްޓަކައި ސްޓިއަރިން ކޮމެޓީ ތެރެއިން ޓެކްނިކަލް ޓީމްތަކާއެކު މަސައްކަތް ކުރަމުންދާ ކަމަށް ޑރ. ޝާހު ވިދާޅުވި އެވެ.\nރާއްޖެއަށް ވެކްސިން ގެނައުމުން އެންމެ ފުރަތަމަ ވެކްސިން ދިނުމަށް ރާވާފައިވަނީ ފްރަންޓްލައިންގައި މަސައްކަތްކުރާ ހައިރިސްކް ގްރޫޕުގެ މީހުންނަށް ކަމަށް އޭނާ ވިދާޅުވި އެވެ. އޭގެ ތެރޭގައި ފްރަންޓްލައިންގައި މަސައްކަތްކުރާ ޑޮކްޓަރުންނާއި ނަރުހުންނާއި އެ ނޫންވެސް ޑައިރެކްޓް އެކްސްޕޯސްވާ ފަރާތްތައް ހިމެނެ އެވެ.\nއެހެން ނަމަވެސް ފަހުން މުޅި ރާއްޖޭގެ އާބާދީއަށް ބޭނުންވާ މިންވަރަށް ވެކްސިން ލިބޭނެ ކަމަށް ޑރ. ޝާހު ވިދާޅުވި އެވެ.\n"ވެކްސިން މި ލިބެނީ ކޯވެކްސް ފެސިލިޓީގެ ތެރެއިން ފުރަތަމަ 20 ޕަސެންޓު. އެކަމަކު ހުރިހާ ރައްޔިތުންނަށް ވާ ވަރަށް ސަރުކާރުން ވެކްސިން ހޯއްދަވާނެ. އެ މަސައްކަތް މިހާރުން ފެށިގެން ޕެރެލަލްކޮށް ކޯވެކްސްގެ ތެރެއިން ކުރާ މަސައްކަތާ އެއްކޮށް އެބަގެންދަން. ހުރިހާ ދިވެހި ރައްޔިތުންނަށް ވެކްސިން ލިބޭނެ. ދުނިޔެއަށް ނުކުންނަ އެންމެ އަވަހަކަށް އަޅުގަނޑުމެންނަށް ލިބޭނެ." ޑރ. ޝާހު ވިދާޅުވި އެވެ.\nކޮވިޑް19ގެ ވެކްސިނެއް ފެނިއްޖެނަމަ ރައްޔިތުންނަށް ވެކްސިން ފޯރުކޮށްދިނުމަށްޓަކައި އަންނަ އަހަރަށް ލަފާކޮށް ސަރުކާރުން ހުށަހަޅާފައިވާ ބަޖެޓުގައި ވެސް ވަނީ ޖާގަ ދީފަ އެވެ.


Yemen ge bahakah dhin hamalaagai "goasthakeh" hedhifaivaakamah Saudi in ehbasvejje\nޔަމަނުގެ ބަހަކަށް ދިން ހަމަލާގައި "ގޯސްތަކެއް" ހެދިފައިވާކަމަށް ސައުދީން އެއްބަސްވެއްޖެ\nވައިގެ ހަމަލާއެއްގައި ބަހުގައި ދަތުރުކުރި 50 އަށް ވުރެ ގިނަ މީހުން މަރުވެފައިވާއިރު، އޭގެ ތެރޭގައި 40 ކުޑަކުދިން ހިމެނެ އެވެ. ފޮޓޯ: ރޮއިޓާސް\nރިޔާދު (ސެޕްޓެމްބަރު 1) - ޔަމަނުގެ ސްކޫލް ކުދިންތަކެއް ގޮވައިގެން ދިޔަ ބަހަކަށް މިދިޔަ މަހު ދިން ހަމަލާގައި ގޯސްތަކެއް ހެދިފައިވާ ކަމަށް ޔަމަނުގައި އޮންނަ ބައިނަލް އަގުވާމީ ގޮތުން ގަބޫލުކުރާ ސަރުކާރަށް މަދަދުދޭން ސައުދީ އަރަބިއްޔާއިން އިސް ނަގައިގެން އުފައްދާފައިވާ އަރަބި އިއްތިހާދުން އެއްބަސްވެއްޖެ އެވެ.\nޔަމަނުގެ ސަރުކާރާއި އެއްކޮޅަށް މަސައްކަތް ކުރާ އިއްތިހާދުން ހޫސީންގެ ހަނގުރަމާވެރި ޖަމާއަތްތަކާއި ދެކޮޅަށް ކުރަމުންދާ ހަނގުރާމައިގައި ދިން ވައިގެ ހަމަލާއެއްގައި ބަހުގައި ދަތުރުކުރި 50 އަށް ވުރެ ގިނަ މީހުން މަރުވެފައިވާއިރު، އޭގެ ތެރޭގައި 40 ކުޑަކުދިން ހިމެނެ އެވެ.\nއެހަމަލާއާއި ގުޅިގެން ބައިނަލްއަގުވާމީ ފާޑިކިޔުންތައް އަމާޒުވެ، އެކަން ތަހުގީގު ކުރުމަށްފަހު، އިއްތިހާދުން ބުނީ އެ ހަމަލާ ދިނުމުގެ ފަހަތުގައި ތިބި އިސްފަރާތްތަކުން އެކަމުގެ ޒިންމާ ނަގަންޖެހޭ ކަމަށެވެ.\nހޫސީން ކޮންޓްރޯލް ކުރާ ހެލްތު މިނިސްޓްރީން ބުނީ، އެ ހަމަލާގައި މަރުވި މީހުންގެ އަދަދު 51 އަށް އަރާފައިވާއިރު، އޭގެ ތެރޭގައި 40 ކުޑަކުދިން ހިމެނޭކަމަށެވެ. އަދި އިތުރު 79 މީހުން ޒަހަމްވެފައިވާ ކަމަށް ވެސް މިނިސްޓްރީން ވަނީ ބުނެފަ އެވެ.\nއެ ހަމަލާއާ ގުޅިގެން "އަވަސް އަދި މިނިވަން" ތަހުގީގެއް ކުރުމަށް އދ. އިން ވެސް އޭރު ވަނީ ގޮވާލާފަ އެވެ.


Hurihaa dhivehin ehen gaumakah badhalukuranee!\nހުރިހާ ދިވެހިން އެހެން ގައުމަކަށް ބަދަލުކުރަނީ!\nކަނޑުގެ ލޮނުގަނޑު އުފުލެމުންދިޔުމުގެ ސަބަބުން ތިމާވެށީގެ ރެފިއުޖީންނަށް ދިވެހިން ވާނެތީ، އެހެން ގައުމެއްގައި ދިވެހިން ވަޒަންވެރިކުރުވުމުގެ ޕުލޭނެއް ރައީސް މުހަންމަދު ނަޝީދު ހާމަކުރައްވައިފިއެވެ.\nދިވެހި ސަރުކާރުން ވިސްނަވަމުންގެންދަވަނީ އޮސްޓްރޭލިއާ، ސްރީލަންކާ ނޫނީ އިންޑިޔާގައި ދިވެހިން ވަޒަންވެރިކުރުވުމަށެވެ. ސަރުކާރުން ގަބޫލުކުރާގޮތުގައި ދިވެހިންނަށް އެންމެ ފުރުސަތު ބޮޑީ މި ގައުމުތަކުގައެވެ.\nދިވެހިން ވަޒަންވެރިކުރުވުމަށް، ސްރީލަންކާ އާއި އިންޑިޔާ އެކަށީގެންވަނީ ރާއްޖެ އާއި އެގައުމުތަކާއި ހުރި ދުރުމިން ކުޑަވުމާއި ސަގާފީގޮތުން ހުރި ގާތްކަމުގެ ސަބަބުންކަމަށް ރައީސް ނަޝީދު ވިދާޅުވެއެވެ. އަނެއްކޮޅުން އޮސްޓްރޭލިޔާ އަކީ މުއްސަނދި، ބިން ބޮޑު ގައުމަކަށް ވާތީ އެގައުމުވެސް ދިވެހިންނަށް އެކަށީގެންވާކަމަށް ރައީސް ވިދާޅުވެއެވެ. ނަމަވެސް، ދިވެހިން ވަޒަންވެރިކުރުވުމާއި ގުޅޭގޮތުން ރަސްމީ ސިފައެއްގައި އެއްވެސް ގައުމެއްގެ ސަރުކާރާއި އަދި ވާހަކަ ދައްކާފައި ނުވާކަމަށް ވެއެވެ.\nއޮސްޓްރޭލިޔާގެ މަޝްހޫރު ނޫހެއް ކަމަށްވާ ‘ދި އޭޖް’ގައިވާ ޚަބަރެއްގައި ބުނާގޮތުން، އައު ގައުމެއްގައި ދިވެހިން ވަޒަންވެރިކުރުވުމަށް ބިންގަތުމަށް ބޭނުންވާފައިސާ، ‘ސޮވެރިން ވެލްތު ފަންޑް’ އުފައްދައިގެން މިހާރު ސަރުކާރުންވަނީ ހަމަޖައްސާފައެވެ. ބިންގަތުމަށް ސޮވެރިން ވެލްތު ފަންޑެއް އުފައްދަވާ ވާހަކަ ކުރިން ރައީސް ނަޝީދު ވިދާޅުވެފައިވެއެވެ.\nދި އިންޓަގަވަންމެންޓަލް ޕެނަލް އޮން ކުލައިމެޓް ޗޭންޖް އިން ލަފާކުރާގޮތުގައި، އަންނަ ގަރުނުގައި ފަންސާސްނުވަ ސެންޓިމީޓަރަށް ކަނޑުގެ ލޮނުގަނޑު އުފުލޭނެއެވެ. އެހެންކަމަށް ވެއްޖެނަމަ، ދިވެހިރާއްޖޭގެ ގިނަ ރަށްތަކެއްގެ އިތުރުން ޕެސިފިކްގައިވާ ކުދި ޖަޒީރާ ގައުމުތައްކަމަށްވާ ކިރިބާސް އާއި ޓުވާލޫ ފަދަ ގައުމުތަކުގައިވެސް ދިރިނޫޅެވޭނެއެވެ. އަހަރަކު ތިން ރަށް ކަނޑު އަޑިއަށް ދާކަމަށާއި މިހާރުވެސް ރަށްގިރުމުގެ ސަބަބުން ސާދަ ވަރަކަށް ރަށުން މީހުން ބާލާފައިވާކަމަށް ރައީސްވަނީ ވިދާޅުވެފައެވެ.\nކަނޑުއަޑީގައި ކެބިނެޓް ބައްދަލުވުމެއް ބާއްވަވައި، އޮފީހާއި ރިޔާސީ ގަނޑުވަރުގެ ފުރާޅުގައި ސޯލާޕެނަލް ހަރުކުރައްވައިގެން ދުނިޔޭގެ ސަމާލުކަން ހޯއްދަވާފައިވާ، ރައީސް ނަޝީދު، “ދި އޭޖް” އަށް ވަރަށް ފަހުން ދެއްވި އިންޓަވިއުއެއްގައި ވިދާޅުވެފައިވަނީ، މޫސުމަށް އަންނަ ބަދަލުތަކުން ރާއްޖެ ހިމާޔަތްކުރުމަށް ކުރަންޖެހޭ މަސައްކަތުގައި މިހާރުވެސް ވަރަށް ގިނަ ގޮތްގޮތުން ބަލާއިރު ވަގުތުތަކެއްވަނީ ގެއްލިފައިކަމަށާއި، ކާރިސާއަކަށްފަހު ކާރިސާއެއް ކުރިމަތިވާން ފެށުމުން، ފިޔަވަޅުއެޅުމުން އޮންނާނީ މާބޮޑަށް ލަސްވެފައިކަމަށެވެ.\nކާބަން ނިއުޓްރަލް ގައުމަކަށް ރާއްޖެ ހެދުމަށް ސަރުކާރުން ފަށާފައިވާ މަސައްކަތަށް ދުނިޔޭގެ ތައުރީފް ލިބިފައިވާއިރު 2011 ވަނަ އަހަރު ސަރުކާރުންވަނީ ރާއްޖޭގައި ހިމާޔަތްކުރެވިފައިވާ ދިރޭ ތަކެތިގެ ލިސްޓަށް އިތުރު ބާރަ ބާވަތެއް އިތުރުކޮށްފައެވެ.\nބަހާއި ޢަމަލާ ދިމަލެއް ނުވޭ\nބައެއް ފަރާތްތަކުން ބުނަނީ ދިވެހިސަރުކާރުން ‘ގުރީން ކާޑް’ ނުވަތަ ތިމާވެށީގެ ވާހަކަދައްނީ، ތިމާވެއްޓާއިމެދު އެއްވެސް އިހްލާސްތެރިކަމެއް އޮވެގެން ނޫންކަމަށެވެ. ނަމަވެސް އެއީ ހަމައެކަނި ދުނިޔޭގެ ސަމާލުކަމާއި މަޝްހޫރުކަން ހޯދުމަށާއި އިތުރު ފައިސާ ހޯދުމަށް ދައްކާ ވާހަކައެއް ކަމަށެވެ. މިގޮތަށް ބުނާ ފަރާތްތަކުގެ ނަޒަރުގައި ސަރުކާރުގެ ސިޔާސަތު ރާވާފައިވަނީ ރާއްޖޭގެ ރަށްތަކުގެ ތަބީއީ ރީތިކަން ގެއްލެމުންދާގޮތަށެވެ.\nރާއްޖޭގެ ޓޫރިޒަމްގެ ސްލޯގަން ‘މޯލްޑީވްސް: އޯލްވޭޒް ނެޗުރަލް” ( ދިވެހިރާއްޖެ: އަބަދުވެސް ތަބީއީ ގޮތުގައި) އަށް ބަދަލުކޮށްފައިވީ ކަމަށް ވިޔަސް ވަރަށް ފަހުން، އާޓިފިޝަލް ރިސޯޓްރަށްތަކެއް ފަޅުހިއްކައިގެން މާލެ އަތޮޅުގައި ތަރައްގީކުރުމަށް ގަސްތުކުރާކަން ސަރުކާރުންވަނީ އިއުލާންކޮށްފައެވެ.\nރީތިފަޅުތައް ހިއްކުމުގެ އިތުރުން، 2004 ވަނަ އަހަރު ރާއްޖެއަށް ކުރިމަތިވި ސުނާމީކާރިސާގައި ބައެއް ރަށްރަށުގެ ހިމާޔަތަކަށްވި، ކުޅިތަކާއި ކަނޑޫފާތައް ހިއްކުމުގެ އިތުރަށް، އެތަންތަނުގެ ވެއްޓަށް ބީރެއްޓެހި ސްޕީޝީޒްތައްވެސް ވަނީ ތަޢާރަފްކޮށްފައެވެ.\nމިގޮތުން ނ. ކެނދިކުޅުދޫ ކުޅީގައި ހުއިފިލަނޑާ އާލާކުރުމުގެ ޕްރޮގުރާމެއް ރައީސް ނަޝީދުވަނީ މިދިޔަ އަހަރު ފައްޓަވައިދެއްވާފައެވެ. އަނެއްކޮޅުން ތަބީއީ ޚާއްސަ ސިފައެއް ލިބިފައިވާ ރަށެއް ކަމަށްވާ ގދ. ދިގުލާބައިދޫ ވަނީ، އެކުއާކަލްޗާގެ މަސައްކަތަށް ދޫކުރާގޮތަށް ސަރުކާރުން ހަމަޖައްސަވާފައެވެ.\nރާއްޖެގައި، ކޯމަސްފެންގަނޑެއް ތަރައްގީކުރުމަށް އަމިއްލަ ވިޔަފާރިވެރިއަކު ސަރުކާރަށް ހުށަހެޅުމުން، ތިމާވެށި ހިމާޔަތްކުރުމަށް މަސައްކަތްކުރާ ބައެއް ޖަމިއްޔާތަކުގެ ފާޑުކިޔުން ސަރުކާރަށް މިދިޔަ އަހަރު އަމާޒުވިއެވެ.\nސަރުކާރުން ރާއްޖޭގެ ފަޅުތައް ހިއްކުމަށް އިސްކަންދީފައިވާއިރު، ރާއްޖޭގެ އެންމެ ބޮޑު ކުނިގޮނޑުކަމަށްވާ ‘ތިލަފުށި’، ނުބެލެހެއްޓިގެން، ކުނިބުނި މާކަނޑަށް ބޭރުވެ، ކަނޑު ތަޣައްޔަރުވާ މައްސަލަ މިދިޔަ އަހަރު ވަނީ ހައްދުންނައްޓާފައެވެ.\nސިޔާސީ އިދިކޮޅު ފަރާތްތަކުން ބުނާގޮތުގައި، ބޭރުގެ މީޑިއާގައި، ރާއްޖެ އަޑިއަށްދާވާހަކަ ރައީސް ނަޝީދު ތަކުރާރުކޮށް ދައްކަވަމުންގެންދަވަނީ، އެއްވެސް ހިކުމަތްތެރިކަމެއްނެތިއެވެ. ނަތީޖާއެއްގެ ގޮތުން، ރާއްޖޭގެ ޓޫރިޒަމަށާއި، ނަމަށް ދަނީ ކިލަނބުކަން އަންނަމުންނެވެ. މީގެ ނަތީޖާއަކަށްވާނީ ބޭރުގެ އިންވެސްޓަރުން ރާއްޖެއަށް ފުރަގަސްދިނުން ކަމަށް އިދިކޮޅުފަރާތްތަކުން ދަނީ ބުނަމުންނެވެ.\nތިމާވެށީގެ މައްސަލަތައް ދުނިޔޭގެ ސަމާލުކަމަށް ގެނަން ދައްކަވާ ވާހަކަފުޅުތަކުގެ ސަބަބުން ކުރީގެ ރައީސް މައުމޫން ޢަބްދުލް ގައްޔޫމަށާއި ރައީސް މުހަންމަދު ނަޝީދަށްވަނީ ތަފާތު އެވޯޑްތަކާއި މަޝްހޫރުކަން ލިބިލައްވާފައެވެ. ނަމަވެސް، ތިމާވެއްޓަށް ލޯބިކުރާ ބައެއް ފަރާތްތަކުގެ ނަޒަރުގައި މައުމޫނުގެ ސަރުކާރެކޭ އެއްގޮތަށް ނަޝީދުގެ ސަރުކާރުންވެސް ތިމާވެއްޓާއި މެދު އެއްވެސް އިޚްލާސްތެރިކަމެއްނެތެވެ.\nތިމާވެށީގެ މައްސަލަތައް ހައްލުކުރުމަށް ލިބޭ ފައިސާ ދައުރުކުރާގޮތް ބެލުމަށް ދިރާސާކުރުމަށް އަމިއްލަ ޖަމިއްޔާއެއް ކަމަށްވާ ޓްރާންސްޕޭރަންސީ މޯލްޑިވްސްގެ ފަރާތުން މިހާރުވަނީ ނިންމާފައެވެ.


Mulhi rajje saaf kurumah sarukaarun thedhuvejje – Iru\nމުޅި ރާއްޖެ ސާފުކުރުމަށް ސަރުކާރުން ތެދުވެއްޖެ\nނ. އަތޮޅު މަގޫދޫން ކުނި ބޭރުނުކުރާތާ އަހަރަކަށްވުރެ ގިނަ ދުވަސްވެ ރަށުގައި ބަލިމަޑުކަމެއް ފެތުރިފައިވާ ދަނޑިވަޅެއްގައި މުޅި ރާއްޖެ ސާފުކުރަން ސަރުކާރުން ބޮޑު މަޝްރޫއެއް ފަށަން ތައްޔާރުވެއްޖެއެވެ.\nމިނިސްޓަރ ހުސައިން ރަޝީދު މިހެން ވިދާޅުވީ، ތުލުސްދޫ ނަރުދަމާ ނިޒާމުގެ މައްސަލައާއި ގުޅޭގޮތުން ސުވާލުކުރެއްވުމަށް މަޖިލީހަށް ހާޒިރުކުރުމަށްފަހު، އިތުރު ސުވާލު ކުރުމަށް ދެއްވި ފުރުޞަތުގައި މެންބަރަކު ކުރެއްވި ސުވާލަކަށް ޖަވާބުދެއްވަމުންނެވެ.\nސަރުކާރުން ވަނީ މިމައްސަލައަށް ހައްލެއް ގެނައުމަށް ފިޔަވަޅު އަޅާފައި ކަމަށާއި ކުނި ނެގުމުގެ ބޮޑު މަޝްރޫއު ބިޑަށް ލުމަށް މިހާރު ނިންމާފައިވާ ކަމަށް މިނިސްޓަރ ވިދާޅުވިއެވެ. ބިޑުތައް އިއުލާން ކުރުމުން ކޮންމެ އަތޮޅެއްގައި ވެސް ހުރި ކުނި ބޭރު ނަގާ ބޭރުކޮށް ރަށް ސާފުތާހިރު ކުރުމުގެ މަސައްކަތް ކުރެވޭނެ ކަމަށް ޑރ. ހުސެން ވިދާޅުވިއެވެ.\nމިނިސްޓަރ ވިދާޅުވީ، މުޅި ރާއްޖެ ސާފުކުރުމުގެ ޕްރޮގްރާމެއް ހިންގުމަށް ޕްރޮގްރާމް ރާވައި ރައީސް އޮފީހުން އެ ޕްރޮޖެކްޓަށް ހުއްދަދެއްވާފައިވާ ކަމަށެވެ. ޕްރޮޖެކްޓް ހިންގުމަށް ހުއްދަ ލިބިފައިވުމާއެކު، ޕްރޮޖެކްޓް ޓެންޑަރ ކުރުމަށްޓަކައި މިނިސްޓްރީ އޮފް ފިނޭންސްއަށް ފޮނުވާފައިވާކަމަށް މިނިސްޓަރ ވިދާޅުވިއެވެ.\nމި ޕްރޮޖެކްޓްގެ ދަށުން ރާއްޖޭގެ ހުރިހާ ރަށެއްގައި ގިނަވެފައިވާ ކުނި އެރަށްތަކުން ނަގައި، ކުރިއަށް އޮތްތަނުގައި ކުނި ގިނަ ނުވާނެ ގޮތަކަށް ކައުންސިލްތަކާ ގުޅިގެން ކަންކަން ރާއްވަވާނެކަމަށްވެސް މިނިސްޓަރ ވިދާޅުވިއެވެ.


vnews - June 12 ah Singapore 'thalhulaane'\nޓްރަމްޕް-ކިމް ސަމިޓަށް ޖޫން 12 އަށް ސިންގަޕޫރު "ތަޅުލާނެ"\nއެމެރިކާގެ ރައީސް ޑޮނަލްޑް ޓްރަމްޕް (ވ) އަދި އުތުރު ކޮރެއާގެ ލީޑަރ ކިމް ޖޮންގް-އުން - ފޮޓޯ: އޭ.އެފް.ޕީ\nސިންގަޕޫރުގެ ހޮޓާތަކުގެ ކޮޓަރިތައްދަނީ ފުލްވަމުންނެވެ. އޯވަރބުކް ވަމުންނެވެ. އެތައް ފުލުހުން މަގުތަކުގައި ރުކުރުވައި، އެތައް މަގެއްވެސް ބަންދުކުރާނެ ކަމަށް ބެލެވިފައި ވެއެވެ.\nމިފަހުގެ ތާރީޚެއްގައި ދުނިޔެ ދެކޭނެ އެންމެ ފޯރިގަދަ ނުވަތަ އެންމެ ގިނަބަޔަކު ބަލާނެ ކަމަށް ބެލެވޭ އިވެންޓަށް ދުނިޔޭގެ އެކި ކަންކޮޅުތަކުން ނޫސްވެރިންނާއި، ފޮޓޯނަގާމީހުން ސިންގަޕޫރަށް ޖަމާވާން މިހާރުވެސް ފަށާފައި ވެއެވެ. އަދި ޖަމާވުމަށް ގެންދަނީ ތައްޔާރީތައްވެސް ވަމުންނެވެ.\nއެއީ، މިއަދު މިފެށުނު ޖޫންމަހުގެ 12 ވަނަ ދުވަހެވެ. އެއީ ވޯރލްޑް ކަޕެއްނޫނެވެ. ވޯރލްޑް ކަޕް އޮތީ ރަޝިޔާގައެވެ. ސިންގަޕޫރުގައި މިމަހުގެ 12 ވަނަ ދުވަހު ހިންގާންއުޅޭ ކަމަކީ އެމެރިކާގެ ރައީސް ޑޮނަލްޑް ޓްރަމްޕާއި، އުތުރު ކޮރެއާގެ ލީޑަރު ކިމް ޖޮންގް-އުންގެ ބައްދަލުކުރެއްވުމެވެ.\nމިސަމިޓް ތާވަލާ އެއްގޮތަށް ބޭއްވިއްޖެނަމަ މިކަން ވެގެންދާނީ ވަރަށް ތާރީޚީ ކަމަކަށެވެ. ޓްރަމްޕް-ކިމް ބައްދަލުވުން ސިންގަޕޫރުގައި ބާއްވަން ތާވަލް ކުރެވުމާއެކު ދުނިޔޭގެ އެންމެންގެ ނަޒަރު ހުއްޓިފައިވަނީ އެގައުމަށެވެ. ޚާއްސަކޮށް މީޑިއާއެވެ.\nޖޫން 12 ގައި ބައްދަލުވުން ބާއްވަން އެންމެ ފުރަތަމަ ތާވަލް ކުރުމަށްފަހު، އެމެރިކާގެ ރައީސް ޓްރަމްޕްވަނީ ބައްދަލުވުން ކެންސަލްވެސް ކުރައްވާފައެވެ. އެއީ، އުތުރު ކޮރެއާގެ އަމަލުތައް ހުރިގޮތުން ކަމަށް ވިދާޅުވެއެވެ. ނަމަވެސް، ފަހުން ހުރިހާކަމެއް ބަދަލުވެ ދެފަރާތުންވެސް ބައްދަލުވުމާއިގެން ކުރިއަށްދިއުމަށް ބޭނުންވީއެވެ.\nޓްރަމްޕް-ކިމް ބައްދަލުވުން ސިންގަޕޫރުގައި ބޭއްވުން ވެގެންދާނީ ކުޑަކުޑަ ސިންގަޕޫރު އިތުރަށް ދުނިޔޭގައި މަޝްހޫރުވެގެންދާނެ ކަމަކަށެވެ. ސިޔާސީ މައިދާނުގައި މިފަހުގެ ތާރީޚެއްގައި ދުނިޔޭގައި ހިންގާންއުޅޭ އެންމެވަރުގަދަ ކަންތައްގަނޑުގެ ގްރައުންޑް ޒީރޯއަކަށް ވާން މިއުޅެނީ ސިންގަޕޫރެވެ.\nސިންގަޕޫރުގެ މެރީނާ ބޭ ސޭންޑްސް ހޮޓެލް އެންޑް ރެޒޯޓްސް ކައިރީގައި ހަދާފައިވާ ޖުބިލީ ބްރިޖްމަތިން ބަޔަކު ހިނގަނީ - ފޮޓޯ: އޭ.އެފް.ޕީ\nމި ބައްދަލުވުމަށް ވަޑައިގަންނަވާނެ އެމެރިކާއާއި، އިތުރު ކޮރެއާގެ ސަލާމަތީ އޮފިޝަލުންގެ ވަފުދުތައްވެސް ވަރަށް ބޮޑުވެފައި، ވަރުގަދަ ވާނެކަމަށް ބެލެވިފައި ވެއެވެ. އެކަމަކު، މުޅިދުނިޔެއިން ސިންގަޕޫރަށް ޖަމާވަމުންދާ މީޑިއާގެ ސަބަބުން ސަލާމަތީ ޓީމުތަކަށް އިތުރު ނުތަނަވަސްކަމެއް ކުރިމަތިކުރުވާނެއެވެ. ސަބަބަކީ، ސިންގަޕޫރުގައި ހިނގާ ހުރިހާކަމެއް ކެމެރާތަކަށް ރެކޯޑުކުރެވޭނެ ހުރިހާގޮތެއް ނޫސްވެރިން ފަހިކުރާނެތީއެވެ.\nޓްރަމްޕް-ކިމް ބައްދަލުވުން އިންތިޒާމުކުރާ މަސްދަރަކުން ނަން ހާމަނުކުރުމަށް އެދި ބުނެފައިވަނީ، އެ އިވެންޓް ކަވަރުކުރުމަށް 3،000 އަށްވުރެ ގިނަ ނޫސްވެރިން އެދި ހުށަހަޅާފައިވާ ކަމަށެވެ.\nބައްދަލުވުމުގެ ތައްޔާރީތަކަށް މިހަފްތާގައި ސިންގަޕޫރަށް ވަޑައިގެންނެވި އުތުރު ކޮރެއާގެ ދެވަނަ ލީޑަރު ކިމް ޗަންގް ސަންއަށް މީޑިއާއިން ދިން ސަމާލުކަމުން، ޖޫން 12 ގައި ކަންތައް ވެގެންދާނެ ގޮތުގެ ކުޑަވަރެއްގެ އަންދާޒާއެއް ލިބިފައިވާ ކަމަށް ވެއެވެ. ނޫސްވެރިން މާކުރިންތިބީ ކިމް ޗަންގް ސަން ވަޑައިގަންނަވާ ތަންތަނުގައި ކޭމްޕް ޖަހައިގެންނެވެ. ތަންތަން އޮތީ ހިސާރުކޮށްފައެވެ.\nއެމެރިކާގެ ރައީސާއި، އުތުރު ކޮރެއާގެ ލީޑަރު ސިންގަޕޫރުގައި ބައްދަލު ކުރައްވަނީ ސީދާ ކޮންތަނެއްގައި ކަމެއް އަދި ސާފެއް ނުވެއެވެ. ނަމަވެސް، އެކިއެކި އަޑުތައް ފެތުރުމުގެ ސަބަބުން ބައެއް ހޮޓާތައް މިހާރުވަނީ އެއްކޮށް ބުކް ކޮށްފައެވެ. އޭގެ ތެރެއިން އެއް ތަނަކީ ފަސްތަރީގެ ޝަންގްރީ-ލާ އެވެ. އެ ތަނަކީ، ޗައިނާގެ ރައީސް ޝީ ޖިންޕިންގާއި، ޓައިވާންގެ އޭރުގެ ރައީސް މާ ޔިންގް-ޖިއޫ 2015 ވަނަ އަހަރު ބައްދަލުކުރެއްވި ހޮޓާވެސް މެއެވެ.\nޓްރަމްޕް-ކިމް ބައްދަލުވުމުގައި، ނިއުކްލިއަރ ހަތިޔާރު ޕްރޮގްރާމް ދާއިމަށް ހުއްޓާލަން އުތުރު ކޮރެއާގެ ލީޑަރު އެއްބަސްވެވަޑައި ގަންނަވާނެތޯ އުފެދިފައިވާ ޝައްކާއެކު ދުނިޔޭގެ ލީޑަރުން ނޭވާހިފަހައްޓާލައިގެން ތިއްބެވިއިރު، ސިންގަޕޫރުގެ ގިނަ ރައްޔިތުން ކަންބޮޑުވަނީ އެހެން ކަމަކާއެވެ. އެއީ އެމީހުންގެ ސުލްހަވެރި، ހަމަހިމޭން ދިރިއުޅުން މިކަމުގެ ތެރެއިން ގެއްލިގެންދާނެތީ އެކަމުގެ ކަންބޮޑުވުމެވެ.\nސިންގަޕޫރަކީ ވަރަށް ސާފުތާހިރު ސިޓީސްޓޭޓެކެވެ. އެއީ ތަރައްގީވެފައިވާ، ހަމަހިމޭން ހަމަޖެހުން އޮންނަ ގައުމެކެވެ. އެ ހަމަހިމޭންކަމުގެ ސަބަބުން ބައެއް ފަރާތްތަކުން ސިންގަޕޫރަކީ "ވަރަށް ފޫހި" ގައުމެއް ކަމަށްވެސް ބުނެއެވެ. އެކަމަކު، އެ ހަމަހިމޭންކަން މިހާރުވެސް ގެއްލެން ފަށާފައިވެއެވެ. އެއީ ޓްރަމްޕާއި ކިމް ވަޑައިގަންނަވާން އުޅުއްވާތީއެވެ.\nސިންގަޕޫރުގެ އާންމުން ގެންދަނީ ސޯޝަލް މީޑިއާގައި މި ސަމިޓާ ގުޅޭގޮތުން ޝުއޫރުވެސް ފާޅުކުރަމުންނެވެ. އާންމުންނަށް ބޮޑެތި ތުރާތައް ކުރިމަތިވާނެ ދުވަހަކަށް ވާނެތީ ޖޫން 12 ސަރުކާރު ބަންދު ދުވަހަކަށް ހެދުމަށްވެސް ގޮވާލަމުން ގެންދެއެވެ. އެއީ، ސަމިޓަށްޓާކައި މުޅި ސިންގަޕޫރު "ތަޅުލާން" ފުލުހުން ތައްޔާރުވަމުންދާތީއެވެ.\nޓްރަމްޕް-ކިމް ސަމިޓަށް ޖޯކުޖަހަމުން ޓިމޮތީ ނަމަކަށްކިޔާ މީހަކު އޭނާގެ ފޭސްބުކްގައި ލިޔެފައިވަނީ، ޓްރަމްޕާއި ކިމްއަކީ ދުނިޔޭގެ އެންމެ މަގްބޫލްކަންކުޑަ ދެ ލީޑަރުން ކަމަށެވެ.


Lockdown ge luithakuge furathama phase in faasvi tha?\nލޮކްޑައުންގެ ލުއިތަކުގެ ފުރަތަމަ ފޭސް އިން ފާސްވި ތަ؟\n11 ޖޫން 2020 - 12:20:03\nކޮވިޑް-19 އާއި ގުޅިގެން އޭޕްރިލް 15 ވަނަަ ދުވަހު މާލެ ސަރަހައްދުގައި އިއުލާން ކުރި ލޮކްޑައުނަށް ލުއެއް ދީފައި ވަނީ މޭ މަހުގެ 28 ވަނަ ދުވަހުން ފެށިގެން ނެވެ.\nލޮކްޑައުން އަށް ލުއިތައް ދޭނީ ފޭސް ތަކަކަށް ބަހާލައިގެން ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފައި ވާއިރު، ފުރަތަމަ ފޭސް ގެ ދިގުމިނަކަށް އެ އެޖެންސީ އިން ބުނެފައި ވަނީ ދެ ހަފްތާ އެވެ.\nއެގޮތުން މި ދިން ލުއި ތަކާ އެކު މާލެ ސަރަހައްދުގައި އުޅޭ ރައްޔިތުންނަށް ވަނީ ކަމާ ބެހޭ ފަރާތްތަކުގެ ހުއްދައާއެކު ކޮންމެ ހަފުތާއަކު ދެ ދުވަހު ކޮންމެ ގޭބިސީއަކުން ވެސް ތިން މީހުންނަށް ދެ ގަޑިއިރަށް ނިކުމެވޭ ގޮތް ހަދައިދީ ބޭރަށް ނިކުމެ އުޅެވޭ ޒޯންތައް އިތުރުކޮށްދީފަ އެވެ. އަދި ވިޔަފާރިތައް ވެސް އަލުން ހުޅުވާލުމުގެ ފުރުސަތު އެޗްޕީއޭ އިން ވަނީ ހުޅުވާލާފަ އެވެ.\nމިކަންތައްތަކާއި އެކު ލޮކްޑައުން އަށް ލުއި ދިނުމާ އެކު އެކަމާ އުފާވި ނަަމަވެސް ގިނަ އަދަދެއްގެ ބަޔަކު ވަނީ މި ލުއިތަކަށް ދިވެހިން ތައްޔާރުތޯ ސުވާލު އުފައްދާފަ އެވެ. އަދި މި ލުއިތައް ދިނުން އެންމެ އެކަށީގެން ވޭތޯ އާއި ލުއިތަކުގެ ސަބަބުން ހާލަތު އިތުރަށް ގޯސްވެގެން ނުދާނެތޯ ގިނަ އަދަދެއްގެ ބަޔަކު ސުވާލު އުފެއްދި އެވެ.\nލޮކްޑައުން އަށް ލުއި ދިނުން އަދި މާ އަވަސްކަމަށް ގިނަ ބަޔަކު ގަބޫލު ކުރި ނަމަވެސް ކަމާ ބެހޭ ފަރާތްތަކުގެ މަޝްވަރާތަކަށްފަހު ލުއި ދިނީ ކަމަށް ބެލެވެ އެވެ.\nލުއި ދިނުމަށް ނިންމާ އެކަން ހެލްތު މިނިސްޓަރު އަބުދުﷲ އަމީން އިއުލާން ކުރެއްވުމުން، ވާހަކަ ދައްކަވަމުން ޑރ. އަލީ ލަތީފް ވިދާޅުވެފައިވަނީ މި ލުޔާއި އެކު ބަލި ޖެހޭ މީހުންގެ އަދަދު އިތުރުވި ނަަމަވެސް ހިފައްޓާލެވޭނެ ކަމަށެވެ. އަދި މި ލުޔާއި އެކު ބަލި ޖެހޭ މީހުން އިތުރުވުން އެކަށީގެންވާ ކަމަށާއި ފުދޭވަރަކަށް ގިނަ ދުވަހު ކޮވިޑްއާއެކު ދިރިއުޅެން ޖެހޭނެ ކަަމަށް ވެސް ޑރ. އަލީ ލަތީފް ވިދާޅުވިއެވެ.\nޑރ. ޝީނާ މޫސާ ވެސް ވަނީ ލުޔާއި އެކު ބަލި ޖެހޭ މީހުންގެ އަދަދު އިތުރުވުމަކީ އެކަށީގެންވާ ކަމެއް ކަމަށް ވިދާޅުވެފަ އެވެ. އަދި ލުއި ދިން ނަމަވެސް ބަލި ފެތުރޭ ގޮތް ގާތުން ބެލުން މުހިންމުކަމަށާއި ކަމާ ބެހޭ މީހުންގެ އިރުޝާދުތަކަށް ބޯލެބުން މުހިންމު ކަމަށް ވިދާޅުވެފަ އެވެ.\nއޭގެ އިތުރުން ޑރ. އިބްރާހިމް އަފްޒަލް ވެސް ވަނީ ލުއި ދިނުމާ އެކު ޑޮކްޓަރުގެ އެންމެ ބޮޑު ބިރަކީ މަގުމައްޗަށް ނުކުމެ އުޅޭ މީހުންގެ އަދަދު އިތުރުވުން ކަމަށް މީގެ ކުރިން ވިދާޅުވެފަ އެވެ. އަދި މައިނާ ސާޖެއް އަޔަ ނުދީ ހިފެހެއްޓެން އޮތީ ރައްޔިތުންނަށް ކަމަށާއި ކަމާ ބެހޭ ފަރާތްތަކުން ދެމުން އަންނަ އިރުޝާދުތަކަށް އިހުތިރާމުކޮށް ފަރުދީ ޒިންމާ އަދާކުރަންވީ ވަގުތަކީ މިއީ ކަމަށް ޑރ. އަފްޒަލް ވަނީ ވިދާޅުވެފަ އެވެ.\nމިހުރިހާ ކަންބޮޑުވުންތަކާ އެކު ވެސް މާލެ ސަރަހައްދުގެ ލޮކްޑައުނަށް ލުއި ދިން އިރު ރާއްޖެ އިން ކޮންމެ ދުވަހަކު ވެސް ކޮވިޑް-19 އަށް ޕޮޒިޓިވްވާ މީހުންގެ އަދަދު އުޅުނީ އެވްރެޖުކޮށް 50 ގަ އެވެ. އެހެން ނަަމަވެސް މި ދެ ހަފްތާގެ ތެރޭގައި ބައްޔަށް ޕޮޒިޓިވްވާ މީހުންގެ އަދަދު މަދުވާން ފަށާފައިވާ ކަމުގެ ސިގްނަލްތަކެއް ވަނީ ލިބިފަ އެވެ.\nދުވާލެއްގެ މައްޗަށް އާންމުކޮށް މީހުން ޕޮޒިޓިވްވާ ވަރު މަދުވެފައި ވާއިރު، ރާއްޖެ އިން ބައްޔަށް ޕޮޒިޓިވްވި މީހުންގެ ތެރެއިން ދެބައިކުޅަ އެއް ބަޔަށް ވުރެ ގިނަ މީހުން މިހާރު ވަނީ ބަލިން ރަނގަޅުވެސް ވެފައެވެ.\nމި ދެ ހަފްތާގެ ތެރޭގައި ދެވުނު ލުއިތަކުގެ ބޭނުން ވެސް ރަނގަޅު ގޮތުގައި ހިފައިގެން ދިޔަތަން ފެނިގެން ގޮސްފި އެވެ.\nލޮކްޑައުންގެ ލުއި ތަކުގެ ފުރަތަމަ ފޭހުގެ ދުވަސް މިހާރު ހަމަވެފައި ވާއިރު، ސުވާލަކީ މި ދެ ހަފްތާގެ ތެރޭގައި އަމަލުތައް ބެހެއްޓިފައި ހުރީ އެންމެ ރަނގަޅަށްތޯ އެވެ. ލުއިތަކާ އެކު ހާލަތު އިތުރަށް ގޯސް ނުވެ ހިފައްޓާލެވުނުތޯ އެވެ. އަދި ލޮކްޑައުންގެ ލުއިތަކުގެ ދެވަނަ ފޭހަށް ދެވޭނެތޯ އެވެ. ނޫނީ އަނބުރާ ލުއިތައް ނަގައި އެންމެ ކުރިން އިއުލާން ކޮށްފައި އޮތް ފުލް ލޮކްޑައުނަށް ދާނީތޯ އެވެ.\nކޮވިޑް-19މާލެ ލޮކްޑައުންސިއްހަތުސިއްހީ ދާއިރާ


Fahe Thibaa E Quran akee Bestfriend ah Hadhan vee Vaguthu Nujehey heyyeve? | #Dhiislam\nދުނިޔޭގެ ބައްޓަމާއި މިންތައް (ކ) އަދި އޮސްޓްރިޗް ބިހެއް\nފަހެ ތިބާ އެ ޤުރުއާނަކީ ތިބާގެ “ބެސްޓް ފްރެންޑް” އަށް ހަދަންވީ ވަގުތު ނުޖެހޭ ހެއްޔެވެ؟\n3 years ago |4comments| August 30, 2014\nމަތިވެރިވެގެންވާ ނަބިއްޔާއަށް ﷲ ޞުބުޙާނަހޫ ވަތަޢާލާ ވަނީ އެތައް އެތައް މުޢުޖިޒާތެއް ދެއްވާފައެވެ. އެ ހުރިހާ މުޢުޖިޒާތެއްގެ ތެރެއިންވެސް އެންމެ މަތިވެރި ވެގެންވާ، އަދި އެންމެ ވަރުގަދަ މުޢުޖިޒާ އަކީ ކީރިތި ޤުރުއާނެވެ. އެ ފޮތަކީ ﷲ ޞުބުޙާނަހޫ ވަތަޢާލާގެ ކަލާމްފުޅެވެ. މުޅި އިންސާނީ ދަރިފަސްކޮޅަށް ޢިބުރަތުން ފުރިގެންވާ ހިދާޔަތެވެ. ޙައްޤާއި ބާޠިލް ވަކިކޮށް ދެނެގަނޭވޭނެ އެންމެ ބޮޑު ވަޞީލަތެވެ. އެ ފޮތަކީ މުއުމިނުންނަށް ﷲ ސުބުޙާނަހޫ ވަތަޢާލާ ދެއްވި އެންމެ މަތިވެރި ނިޢުމަތެވެ.\nކީރިތި ޤުރުއާން ބާވާލެއްވުނު އިރުއްސުރެ ޣައިރު މުސްލިމުން ދަނީ އެކި ގޮތްގޮތުން އެ މާތް ފޮތުގެ ޤަދަރު ކުޑަކޮށްލައި، އެފޮތުގެ އަގު ވައްޓާލުމަށް މަސައްކަތް ކުރަމުންނެވެ. އެހެންނަމަވެސް މަތިވެރި ވެގެންވާ ﷲ ތަޢާލާގެ ރޭއްވެވުން އެބައިމީހުންގެ ރެއްވެވުމަށްވުރެ ކަށަވަރުންވެސް މާ މޮޅެވެ. އެ އިލާހު ވަޙީ ކުރެއްވިއެވެ. “އެބައިމީހުން ރޭވުމެއް ރޭވިއެވެ. އަދި ﷲ ވެސް ރޭއްވެވުމެއް ރޭއްވެވިއެވެ. ފަހެ ހަމަ ކަށަވަރުން ރޭވުންތެރީންގެ ތެރެއިން އެންމެ މޮޅު ރޭވުންތެރިޔަކީ ﷲ ސުބުޙާނަހޫ ވަތަޢާލާ އެވެ.” (ސޫރަތުލް އަންފާލްގެ 30 ވަނަ އާޔަތުގެ މާނަ)\nޒަމާނުއްސުރެ މުލްޙިދުންނާއި، ނަޞާރާއިންނާއި ޔަހޫދީން އަންނަނީ މުސްލިމުންގެ މުޤައްދަސް ފޮތް ކަމުގައިވާ ޤުރުއާނަކީ ﷲގެ ވަޙި ބަސްފުޅު ނޫންކަމަށާއި، އެއީ އެހެން މީހެއްގެ ބަސްކަމުގައި ބުނެ ދޮގު ދަޢުވާ ތަކެއް ކުރަމުންނެވެ. އެބައިމީހުން ކުރާ ދަޢުވާތަކުގެ ތެރޭގައި ކީރިތި ޤުރުއާނަކީ މުޙައްމަދުގެފާނު (ޞައްލަﷲ ޢަލައިހި ވަސައްލަމަ) އަމިއްލަފުޅަށް އެކުލަވާލި ފޮތެއްކަމުގައި ބުނުން، އެ ފޮތަކީ ބައިބަލް އިން ކޮޕީ ކުރި ފޮތެއްކަމުގައި ބުނުން، އެ ފޮތަކީ ނަސްތޫރާ އާއި ބަޙީރާ ކިޔާ ދެ ފާދިރީއެއްގެ ކިބައިން އުނގެނުނު ޢިލްމުން ތައްޔާރުކުރި ފޮތެއްކަމުގައި ބުނުން، ފަދަ އެތައް އެތައް ދޮގު ތުޙުމަތެއް ކޮށްފައި ވެއެވެ. މި ލިޔުމުގައި ﷲގެ ވާގިފުޅާއެކު ބަޔާންކުރާނީ ކީރިތި ޤުރުއާން އެބައިމީހުންނަށް ދޭ ރަށްދަށެވެ. އަދި އެ އިލާހުގެ ވާގިފުޅާއެކު، އެ ޤުރުއާނަކީ ހަމަ ﷲގެ ކަލާމްފުޅުކަން ސާބިތުކޮށްދެވޭނެއެވެ.\nޤުރުއާނަކީ ރަސޫލާ އަމިއްލަފުޅަށް އެކުލަވާލެއްވި ފޮތެއް ނޫން\nރަސޫލުﷲ ޞައްލަﷲ ޢަލައިހި ވަސައްލަމަ އަކީ އުންމިއްޔަ ނަބިއްޔެކެވެ. އެބައިމީހުން ކުރާ ދަޢުވާގައި ވާގޮތަށް އުންމިއްޔަ ނަބިއްޔެއް އެފަދަ ބޮޑު ފޮތެއް ލިޔުއްވާނީ ކިހިނަކުންތޯއެވެ؟ ﷲ ސުބުޙާނަހޫ ވަތަޢާލާ ކީރިތި ޤުރުއާނުގައި ވަޙީ ކުރެއްވިއެވެ. “…..ފަހެ، މާތް ﷲއަށާއި، އެކަލާނގެ ރަސޫލުކަމާއިގެން ފޮނުއްވި އުންމިއްޔަ ނަބިއްޔާއަށް ތިޔަބައިމީހުން އީމާންވާށެވެ……..” (ސޫރަތުލް ޢައުރާފްގެ 158 ވަނަ އާޔަތުގެ މާނަ)\nދެން ނިކަމެތި ވެގެންވާ މުސްތަޝްރިޤުން ބުނެއެވެ. “އެ ޤުރުއާނަކީ އެކަލޭގެފާނު ވިދާޅުވި އަމިއްލަ ބަސްފުޅުތަކެކެވެ. އެހެން ބަޔަކު އެ ލިޔުނީއެވެ.” އެފަދައިން އިންސާނަކު އުފެއްދި އެއްޗެއްކަމުގައި ޤުރުއާން ވީނަމަ، އެ އިންސާނާއަށް ކުރެވުނު ނުހަނު މަދު ކުށްތައް ޤިޔާމަތަށްދާންދެން އަންނާނެހައި ބަޔަކަށް ފެންނަ، އަދި ކިޔެވޭގޮތުގައި ބަޔާން ކުރައްވާނެތޯއެވެ؟ .\nއެއްދުވަހަކު ރަސޫލުﷲ ޞައްލަﷲ ޢަލައިހި ވަސައްލަމަ މުޝްރިކުންގެ ބޮޑުންގެ ބަޔަކާއި ވަރަށް ނާދިރު ބައްދަލުވުމެއްގައި އިންނަވަނިކޮށް ޢަބްދުﷲ ބިން އުންމު މަކްތޫމް ކިޔާ ލޯފަން ސަޙާބީއެއް ވަޑައިގެން ތަކުރާރުކޮށް ސުވާލެއް ކުރެއްވިއެވެ. އެހިނދު މޫނުފުޅުން ނުރުއްސެވުމުގެ ގޮތް ދައްކަވައި، މޫނުފުޅު ތަޣައްޔަރު ވެގެން ދިޔައެވެ. ﷲ ތަޢާލާ އެކަން ބަޔާން ކުރައްވައި ޢަބަސަ ސޫރަތުގެ ކުރީކޮޅުގެ އާޔަތްތައް ބާވާލެއްވިއެވެ. އަދި ހަނގުރާމައެއްގައި ހައްޔަރުވި އަސީރުންނާއިމެދު ކަން ކުރެއްވުމު ގޮތް ރަނގަޅުނޫންކަންވެސް ހަމަ އެ ޤުރުއާނުގައި ބަޔާންކުރެއްވިއެވެ. ދެން ޔަހޫދީންނާއި ނަޞާރާއިން ބުނެއެވެ. ތިޔަ ޤުރުއާނަކީ ތިމަންމެންގެ މުޤައްދަސް ބައިބަލް ގެ ކޮޕީ އެކެވެ. އެހެންނަމަވެސް އެއީ އެއްވެސް ތާކުންތާކު ޖެހޭ ވާހަކައެއް ނޫނެވެ. އެއްޗެއް ކޮޕީކުރާއިރު އޭގައި ހުރި ހަމައެކަނި ބޯހަމަޖެހޭ ވާހަކަ ކޮޕީކޮށް، ބޯހަމަނުޖެހޭ ވާހަކަ ދޫކޮށްލަން އެނގުނީ ކިހިނެއްބާއެވެ. އަދި ދިމާ އިދިކޮޅު ކަންކަން ކޮޕީ ކުރެވުނު ފޮތުގައި އޮތީ ކީއްވެބާވައެވެ. ޔަޤީނުން އެނގޭ ކަމަކީ ޤުރުއާނުގައި، ބައިބަލްގައި ވާފަދަ ހަމަ ބުއްދި ޤަބޫލު ނުކުރާ ކަންކަމެއް ނެތް ކަމެވެ.\nބުއްދީގެ ޒަރީޢާއިން ޤުރުއާނަކީ ﷲގެ ކަލާމްފުޅުކަން ޔަޤީން ކުރެވޭ\nފަހެ އިންސާނީ ފިޠުރަތު، ކަލަކު ވޮޑިގެންވާކަމާއި، އެ ކަލަކީ އެއްކައުވަންތަ ކަލެއްކަންވެސް ޤަބޫލުކުރެއެވެ. އެފަދަ ކަލަކު ބާވާލެއްވި ފޮތެއްގައި، އެ އިލާހުގެ ކުޅަދުންވަންތަ ކަމުގެ އެތައް ހެއްކެއް ހިމެނެން ޖެހޭނެކަމާއި، އިންސާނީ ފިޠުރަތާއި ޚިލާފު އެއްވެސް ވާހަކައެއް އޭގައި ވެގެން ނުވާނެކަންވެސް ޤަބޫލުކުރެއެވެ. އަދި އަދަށް ދާންދެންވެސް ކީރިތި ޤުރުއާނުގައި ވާ އެއްވެސް ވާހަކައަކާއި އަލަށް ހޯދޭ އެއްވެސް ޞައްޙަ ދިރާސާއެއް ޚިލާފުވެފައެއް ނުވެއެވެ. ހަމަ އެހެންމެ އެހެނިހެން ދީންތަކުގެ ފޮތްތަކުގައިވާ ފަދައިން، އެ އިލާހުގެ ހެކިތަކާއިމެދު އިންސާނާ ޣާފިލުކުރާކަށް އެ ޤުރުއާން މަސައްކަތެއް ނުކުރެއެވެ. އެހެނެއްކަމަކު ގޮވާލާފައިވަނީ ﷲގެ ކުޅަދުންވަންތަކަމުގެ ހެކިތަކާއިމެދު ވިސްނާ ފިކުރު ކުރުމަށެވެ. ﷲ ތަޢާލާ ވަޙީ ކުރެއްވިއެވެ. “ފަހެ ޖަމަލު ހެއްދެވިގެންވަނީ ކޮން ފަދަޔަކުންކަމާއިމެދު އެބައިމީހުން ޖަމަލަށް ނުބަލަނީހެއްޔެވެ؟ އަދި އުޑު އުފުއްލެވިގެންވަނީ ކޮން ފަދަޔަކުން ކަމާއިމެދު އެބައިމީހުން އުޑަށް ނުބަލަނީހެއްޔެވެ؟ އަދި ފަރުބަދަތައް ކޮޅަށް ނެންގެވިގެންވަނީ ކޮން ފަދަޔަކުން ކަމާއިމެދު އެބައިމީހުން ފަރުބަދަތަކަށް ނުބަލަނީހެއްޔެވެ؟ އަދި ބިން ފެތުރުއްވިގެންވަނި ކޮން ފަދަޔަކުންކަމާއިމެދު ބިމަށް އެބައިމީހުން ނުބަލަނީހެއްޔެވެ؟” (ސޫރަތުލް ޣާޝިޔާގެ 16 ވަނަ އާޔަތުން 20 ވަނަ އާޔަތުގެ ނިޔަލަށް ހުރި އާޔަތްތަކުގެ މާނަ)\nޢިލްމީގޮތުން ބެލިކަމުގައި ވިޔަސް ޤުރުއާނަކީ ﷲގެ ކަލާމްފުޅުކަން ޔަޤީންކުރެވޭ\nސައިންސުގެ ދާއިރާއިން އިންސާނާ ހޯދާ އެއްވެސް ހޯދުމެއް ކީރިތި ޤުރުއާނާއި ފުށުއަރާފައެއް ނުވެއެވެ. އެ ހޯދުންތައް ވެގެން ގޮސްފައިވަނީ މީސްތަކުން އެ މާތް ފޮތާއިމެދު ވިސްނައި، ޙައްޤު މަގަށް އެނބުރި ރުޖޫޢަކުރި ކަންކަމަށެވެ. މިގޮތުން ފަލަކީ ޢިލްމާއި، ފިޒިކްސްގެ ޢިލްމާއި، ދިރޭތަކެއްޗާއި ބެހޭ ޢިލްމާއި، ކަނޑުތަކާއި ބެހޭ ޢިލްމު ފަދަ އެތައް އެތައް ޢިލްމެއްގެ ޒަރީޢާއިން ހޯދަމުންދާ ހޯދުންތަކުގެ ހަޤީޤަތް އޭގެ އެންމެ ފުރިހަމަ ގޮތުގައި މީގެ ސާދަސަތޭކަ އަހަރު ކުރިން ބާވާލެއްވުނު ކީރިތި ޤުރުއާނުގައި ވަނީ ބަޔާންކުރައްވާފައެވެ. މިސާލެއްގެގޮތުން، ކައުނު އުފެދުމުގެ ޙަޤީޤަތް އެއީ “ބިގް ބޭންގް” ނުވަތަ ‘ބިގް އިންޓަރގްރޭޝަން” ގެ ނަމުގައި ސައިންސްވެރިން ހާމަކުރީ ދާދި އިހަށް ދުވަހުއެވެ. އަދި ދިރޭ އެންމެހައި ތަކެތި ހެއްދެވިގެންވަނީ ފެނުގެ މައްޗަށްކަންވެސް އެނގުނީ ހަމަ އިއްޔެއެވެ. ނަމަވެސް ﷲ ތަޢާލާ ވަނީ ސޫރަތުލް އަންބިޔާގެ ތިރީސްވަނަ އާޔަތުގައި މިކަން ވަރަށް ފުރިހަމައަށް ބަޔާން ކުރައްވާފައެވެ. ވަޙީކުރެއްވިއެވެ. “އުޑުތަކާއި ބިން އެއްވެފައި ވަނިކޮށް ތިމަން އިލާހު އެތަކެތި ވަކިވަކި ކުރައްވައި ހެއްދެވިކަން ކާފިރުވެގަތް މިސްތަކުންނަށް ނޭނގެނީހެއްޔެވެ؟ އަދި ތިމަން އިލާހު، ހުރިހައި ދިރޭތަކެތީގެ ޙަޔާތް ފެނުގެ ސަބަބުން ދެއްވަވައި އުފެއްދެވީމެވެ. ފަހެ، މިފަދަ ނިޢުމަތްތައް ދެއްވުމާއެކުވެސް އެބައިމީހުން އީމާން ނުވަނީހެއްޔެވެ؟” )ސޫރަތުލް އަންބިޔާގެ 30 ވަނަ އާޔަތުގެ މާނަ)\nދުނިޔެއަކީ ވައް އެއްޗެއްކަމަށް އަދިވެސް ގިނަ ބަޔަކު ޤަބޫލުކުރެއެވެ. ނަމަވެސް ސައިންސް، އަޅުގަނޑުމެންނަށް ބަޔާންކޮށްދިނީ ދުނިޔެއަކީ މުޅީން ވައް އެއްޗެއް ނޫންކަމެވެ. އަދި ކިޔެއްތޯއެވެ؟ އެއީ ޤުރުއާނުގައި ސިދާ ބަޔާންވެގެންވާ ސިފަޔަށް އޮތް އެއްޗެކެވެ. ﷲ ސުބުޙާނަހޫ ވަތަޢާލާ ވަޙީކުރެއްވިއެވެ.\n“އެއަށްފަހު ބިން ފެތުރުއްވިއެވެ.” (ސޫރަތުއް ނާޒިޢާތުގެ 30 ވަނަ އާޔަތުގެ މާނަ)\nމިތާގައި އެވާ “ދަޙާހާ” އިހުގެ ޢިލްމުވެރީން މާނަކުރައްވާފައިވަނީ ފެތުރުއްވުމުގެ މާނައިގައެވެ. އެ ތަފްޞީރު ކުރެއްވުމުގައި އެއްވެސް މައްސަލައެއް ވަނީއަކީ ނޫނެވެ. އެހެންނަމަވެސް މި އާޔަތުގެ ޙަޤިޤީ ތަފްޞީރެއް ބަޔާންކުރެއްވުމަށް ޢިލްމުވެރީންނަށް އެނގިވަޑައިގެންނެވީ ސައިންސް ކުރިއެރުމުންނެވެ. ޢަރަބި ބަހުގައި “ދަޙާހާ” ގެ އެހެން މާނައެއްވެސް ވެއެވެ. އެއީ ބިހަކަށް ކިޔާ ނަމެކެވެ. ކޮން ކަހަލަ ބިހެއްތޯއެވެ؟ އޮސްޓްރިޗްގެ ބިހެވެ. އެއީ “ޖިއޯ ސްފެރިކަލް” ބައްޓަމެވެ. ހަމަ ސިދާ %100 ދުނިޔޭގެ ޙަޤީޤީ ބައްޓަމެވެ.\nﷲ ސުބުޙާނަހޫ ވަތަޢާލާގެ ތަހައްދީ\nކީރިތި ޤުރުއާނަކީ ﷲ ސުބުޙާނަހޫ ވަތަޢާލާގެ ވަޙީބަސްފުޅުކަމާއި، އެހެން އެއްވެސް ފަރާތެއްގެ ބަސްފުޅެއް ނޫންކަން އެނގޭ އަނެއް ދަލީލަކީ އެ ފޮތުގައި އެ އިލާހު ކުރައްވާފައިވާ، އެ މުގުރާލުމަށް އެއްވެސް މަޚްލޫޤަކު ކުޅަދާނަވެގެން ނުވާ ވަރުގަދަ ތަޙައްދީއެވެ. އެންމެ ފުރަތަމަ ތަޙައްދީ (ޗެލެންޖް) ކުރައްވާފައިވަނީ އެ ޤުރުއާނާއި އެއްފަދަ އެއްޗެއް ގެނައުމަށެވެ. އެއަށްފަހު، އޭގެ ދިހަ ސޫރަތް ގެނައުމަށެވެ. އެއަށްފަހު، އެ ޤުރުއާނުގެ ސޫރަތްތައްފަދަ އެންމެ ސޫރަތެއް ގެނައުމަށެވެ. އެހެންނަމަވެސް އަދިއަދާއި ހަމައަށްވެސް އިންސާނާއަށް އެކަން ކުރެވިފައެއް ނުވެއެވެ. އެ އިލާހު ވަޙިކުރެއްވިއެވެ. “ތިމަން ރަސްކަލާނގެ އަޅާއަށް (އެބަހީ: މުޙަންމަދުގެފާނަށް) ތިމަން ރަސްކަލާނގެ ބާވާލެއްވި ތަކެއްޗާމެދު (އެބަހީ: ޤުރުއާނާއިމެދު) ތިޔަބައިމީހުން ޝައްކު ކަމެއްގައި ވަނީނަމަ، ފަހެ ތިޔަބައިމީހުން އޭގައިވާފަދަ ސޫރަތެއް ނިކަން ގެނެސްބަލާށެވެ! އަދި ތިޔަބައިމީހުންނީ ތެދުވެރީންކަމުގައި ވަނީނަމަ، ﷲ ފިޔަވައި، ތިޔަބައިމީހުންނަށް ނަޞްރުދޭނޭ އެހީތެރިން (ތިބިނަމަ، އެއުރެން) ނަށް ނިކަން ގޮވައި، ގެނެސްބަލާށެވެ!” (ސޫރަތުލް ބަޤަރާގެ 23 ވަނަ އާޔަތުގެ މާނަ)\nފަހެ ބަޔާންވެގެންދިޔަ ކަންތައްތަކުން އަޅުގަނޑުމެންނަށް އެނގި ކަށަވަރުވެގެން ދިޔައީ، ޤުރުއާނަކީ ﷲ ސުބުޙާނަހޫ ވަތަޢާލާގެ ބަސްފުޅުކަމާއި، އެހެން އެއްވެސް މަޚްލޫޤެއްގެ ބަހެއް ނޫންކަމެވެ. އެހެން މަޚްލޫޤެއްގެ ބަސްނަމަ ނަޤީނުންވެސް އަހަރެމެންނަށް އެއިން ގިނަގުނަ ފުށުއެރުންތަކާއި، ދެކޮޅުނުޖެހުންތައް ފެނުނީހެވެ. އެހެނީ އެ ޤުރުއާން ބާވާލެއްވުނީ ވަކިވަކީން ތޭވީސް އަހަރުދުވަހުގެ ދިގު މުއްދަތެއްގައެވެ. މި ޙަޤީޤަތް ބަޔާންކުރައްވައި ﷲ ސުބުޙާނަހޫ ވަތަޢާލާ ވަހީކުރެއްވިއެވެ. “ފަހެ ޤުރުއާނާއިމެދު އެއުރެން ވިސްނައި ފިކުރު ނުކުރަނީހެއްޔެވެ؟ އެ ޤުރުއާނަކީ ﷲ ފިޔަވައި އެހެން ފަރާތަކުން އައި އެއްޗެއްކަމުގައިވީނަމަ، ގިނަވެގެންވާ ޚިލާފުތަށް އެއިން އެއުރެންނަށް ފެނުނީހެވެ.” (ސޫރަތުއް ނިސާގެ 82 ވަނަ އާޔަތުގެ މާނަ)\nލޮބުވެތި އަޚާއެވެ. ލޮބުވެތި އުޚްތާއެވެ. ފަހެ ތިބާ އެ ޤުރުއާނަކީ ތިބާގެ “ބެސްޓް ފްރެންޑް” އަށް ހަދަންވީ ވަގުތު އަދިވެސް ނާދޭ ހެއްޔެވެ؟\nބިން ފެތުރުއްވުމުގެ ވާހަކަ އައިސްފައިވަނީ ސޫރަތުއް ނާޒިޢާތްގެ 30 ވަނަ އާޔަތުގަ. ސޫރަތުއް ނަބާގެ 30 ވަނަ އާޔަތުގައެއް ނޫން.\nޖަޒާކިﷲ ޚައިރަން އައިޝާ. އެއީ ލިޔުމުގެ ކުށެއް. މިހާރު ވަނީ އިސްލާޙު ކުރެވިފައި.\nސަނަދުން ގުޅާލެވޭޕްރޮގްރާމާ ބެހޭމަަަައުލޫމާތެއް ހޯދާނީކިހިނެއް؟


SunOnline: Isse ge maru fonuvikan2bidheyseen ge mahchah saabitheh nuvi\nއިއްސެގެ މަރު ފޮރުވިކަން ދެ ބިދޭސީންގެ މައްޗަށް ސާބިތެއް ނުވި\nއިހަވަންދޫ އައިސް ޕުލާންޓު: އިއްސެ މަރާފައި އޮތީ އައިސްޕްލާންޓް ތެރޭގައި --- ސަން ފޮޓޯ/ މުހައްމަދު އަފްރާހް\nއިހަވަންދޫ އައިސްޕްލާންޓެއްގެ ތެރޭގައި އަނިޔާވެރިގޮތަކަށް މަރާލާފި އޮތް ޅ. ހިންނަވަރު، އިސްމާއިލް އުމަރު، (އިއްސެ) ގެ މަރު ފޮރުވި ކަމުގެ ދައުވާ އުފުލި ދެ ބިދޭސީންގެ މައްޗަށް ކުށް ސާބިތު ނުވާ ކަމަށް ކްރިމިނަލް ކޯޓުން ހުކުމް ކޮށްފި އެވެ.\nއިއްސެ މަރާލާފައި އޮއްވައި ފެނުނީ 2018 ވަނަ އަހަރުގެ ޖުލައި 16 ވަނަ ދުވަހު އެވެ. އެމައްސަލާގައި އޭރު ހަ ބިދޭސީއަކު ހައްޔަރު ކުރި އެވެ. އޭގެ ތެރެއިން ދެ ބިދޭސީއަކަށް ދައުވާކުރީ އެނގިހުރެ މަރެއް ފޮރުވި މައްސަލާގަ އެވެ. އެއީ ބަންގްލަދޭޝްގެ ރައްޔިތެއް ކަމަށްވާ އިކްރަމް ސެއިހް އަދި މުހައްމަދު މިލޮން އެވެ.\nދެ ބިދޭސީއިންވެސް ވަނީ އެމައްސަލާގައި ދައުވާއަށް އިންކާރުކޮށްފަ އެވެ. އެމައްސަލަ ނިންމައި މިމަހުގެ ހަތް ވަނަ ދުވަހު ކްރިމިނަލް ކޯޓުން ކުރި ހުކުމުގައި ބުނެފައިވަނީ އެދައުވާ ދެ ބިދޭސީންގެ މައްޗަށް ސާބިތުވާ މިންވަރަށް ދައުލަތަށް ހެކި ހުށަހެޅިފައި ނުވާ ކަމަށެވެ.\nހެކިންގެ ގޮތުގައި ދައުލަތުން ޝަރީއަތަށް ހުށަހެޅީ މައްސަލާގައި އިއްސެ މަރާލި ކަމުގެ ދައުވާ ކޮށްފައިވާ ސުމޮން މިއާ އަދި އެ ދެ ބިދޭސީން ފުލުހުންގެ ތަހުގީގަށް ދީފައިވާ ބަޔާނެވެ. ހުކުމުގައި ބުނެފައިވަނީ ސުމޮން މިއާ އިހަވަންދޫއިން ފުރަންވެގެން ލޯންޗެއް ހަމަޖައްސަން އިކްރަމް ސެއިހް އަދި މުހައްމަދު މިލޮން މަސައްކަތް ކުރިކަން ބަޔާނުން އެނގެން އޮންނަ ކަމަށެވެ. އެހެން ނަމަވެސް އެ ދެމީހުން ސުމޮން މިއާ ފުރުވަން ލޯންޗެއް ހޯދަން އުޅުނީ އިއްސެ މަރާލިކަން އެނގިގެން ކަމެއް ނުވަތަ ނޭންގި ކަމެއް ސާފު ނުވާ ކަމަށް ހުކުމުގައި ވަނީ ބުނެފަ އެވެ.\nއޭގެ އިތުރުން ދައުލަތުން މައްސަލަ ސާބިތު ކުރުމަށް ހުށަހެޅި ސިއްރު ހެކި އަދި އެހެން ހެއްކެއްގެ ހެކިބަހުންވެސް އެ ދެ ބިދޭސީއިންގެ ރަހުމަތްތެރިއަކަށް ކުޅުދުއްފުއްޓައް ދިއުމަށް ދަތުރެއް ކޮށްދޭން އެދިފައިވާކަން އެނގޭ ކަމަށާއި އެކަމަކު އެއީ ކާކަށް ކަމެއް ހެކިންގެ ހެކިބަހުން ނޭންގޭ ކަމަށް ހުކުމުގައި ވަނީ ބުނެފަ އެވެ.\nހުކުމުގައި ބުނެފައިވަނީ ހެކިންގެ ހެކިބަހަށް ބެލުމުން އިކްރަމް ސެއިހް އަދި މުހައްމަދު މިލޮންއަށް ސުމޮން މިއާ މީހަކު މަރާލާފައިވާކަން އެނގޭ ކަމުގެ އެއްވެސް ހެއްކެއް ނެތް ކަމަށެވެ. އެހެންވެ އެހާލަތުގައި ސުމޮން މިއާ ފުރަން ލޯންޗެއް ހަމަޖައްސައިދިނުމަކީ އެނގިހުރެ މަރެއް ފޮރުވުމުގެ އަމަލެއް ކަމުގައި ބެލެވެން ނެތް ކަމަށެވެ.\n"މައްސަލަތަކުގެ ތަހުގީގު ހުއްޓައެއް ނުލަން"


ސައިންސްގެ ހޯދުންތަކުން ފެންނަމުންދާ ކަންކަމުގެ އަލީގައި ގިނަ އަދަދެއްގެ ސައިންސްވެރިން ދަނީ އިސްލާމް ވަމުންނެވެ. ޚާއްޞަކޮށް ބޮޑެތި ސައިންސިސްޓުން ނުވަތަ ސައިންސްގެ ޢިލްމުގައި ކުރިއަރާދިއަ ގިނަ ބައަކު މިހާރުވެސް ވަނީ އިސްލާމްވެފައެވެ.\nއެހެންކަމާއިއެކުވެސް ސައިންސުގެ އެކިއެކި ކަންކަމާއި ގުޅުވައި އިސްލާމް ދީނަށް ފާޑު ކިޔާބައަކުވެސް އުޅެއެވެ. އެމީހުންނަށް އެގޮތް މެދުވެރިވަނީ ސައިންސުން އެނގޭ މިންވަރު ކުޑަވުމުން ކަމަށް ޤަބޫލުކުރެވެއެވެ.\n"ދިރުން ދެއްވަވަނީވެސް ދިރުން އަނބުރައި ގެންދަވަނީވެސް ﷲ އެވެ." ބުނެވޭ ބުނުމަށް ގޮން ޖަހަން ސައިންސްވެރިން ވަނީ ގިނަ މަސައްކަތްތަކެއް ކޮށްފައެވެ. އަދި މިހާރުވެސް ދަނީ ކުރަމުންނެވެ. ނަމަވެސް އެމީހުންނަށް އެއްވެސް ކުރިއެރުމެއް ހޯދިފައެއް ނުވެއެވެ. ނުވެސް ލިބޭނެއެވެ.\nﷲ ތަޢަލާ އެއްޗަކަށް ދިރުން ދެއްވަވާފައި ނުވާ އެއްވެސް އެއްޗަކަށް ދިރުން ދިނުމަކީ ހަމަ އެއްވެސް މީހަކަށް ކުރެވޭނެ ކަމެއް ނޫނެވެ. ސައިންސްވެރިން ކިތަންމެ މަސައްކަތެއް ކުރި ނަމަވެސް އެކަމެއް ނުކުރެވޭނެއެވެ. މިސާލަކަށް ނިކަން ވެއްޔަށް ދިރުން ދީބަލާށެވެ. ފަރުބަދައަކަށް ދިރުން ދީބަލާށެވެ. ނުވަތަ މަރުވެ ހިކި ދަރަށްވެފައިވާ ގަހަކަށް ދިރުން ދީބަލާށެވެ. ދުނިޔޭގައި ތިބި ހުރިހާ ސައިންސްވެރިން އެކުވެގެން މަސައްކަތް ކުރި ނަމަވެސް އެކަމެއް ނުކުރެވޭނެއެވެ. އީޖާދު ކުރެވިފައިވާ ހުރިހާ ކެމިކަލްތަކެއް އެކުގައި ބޭނުންކުރި ނަމަވެސް އެކަމެއް ނުކުރެވޭނެއެވެ.\nއެއްވެސް ދީނެއް ޤަބޫލު ނުކޮށް ސައިންސަށް ބުރަވާ ކަމަށް ބުނާ މީހުން މި މައުޟޫޢުގައި ބުނާނީ ކީކޭހެއްޔެވެ؟ ސައިންސަކީ ހުރިހާ ބާރެއް ލިބިގެންވާ ޢިލްމެއް ނަމަ އެ އިލްމުގެ ތެރެއިން ދިރުން ނުގެންވީ ކީއްވެގެން ހެއްޔެވެ؟ ތަފާތު ޓެކްނޮލޮޖީ ބޭނުންކޮށްގެންވެސް މިކުރެވޭ ކަމަކީ ހަމަ އެކަނި މެރުމެވެ. އިނަސާނުންވެސް މަރައިލެވިދާނެއެވެ. ގަސްތަކާއި އެހެނިހެން ދިރޭ ތަކެތި ވެސް މެރިދާނެއެވެ.\nމިކަމުގައިވެސް ވިސްނައިލުން ވަރަށް މުހިންމު ކަމެއް އެބައޮތެވެ. ނުރައްކައުތެރި ކެމިކަލް ފަދަ ތަކެތި ބޭނުންކޮށްގެންވެސް މަރައި ނުލެވިފައިވެސް އެބަހުއްޓެވެ. ވިހަ ކެމިކަލްތައް ބޭނުންކޮށްގެން މަރައިލެވިއްޖެ ކަމަށް ޔަޤީންކުރި މީހުން މަރު ނުވެ ސަލާމަތްވެފައި ވެސް އެބަހުއްޓެވެ.\nކެމިކަލް ހަތިޔާރު ބޭނުންކޮށްގެން ހަމަލާ ދިނުމުން އެތަނުގައި ތިބި އެއްބައަކު މަރުވެފައި އަނެއް ބައަކު މަރުނުވެ ސަލާމަތްވެފައި ވަނީ ކިތައް ފަހަރު ހެއްޔެވެ؟ ވީއިރު މިކަންކަމަކީ ޢިބްރަތަކަށް ނުފުދެނީ ހެއްޔެވެ؟ މީހަކު ކަތިލައި މަރާލަން ވަޅި ތޫނުކޮށްގެން ދިއުމަށްފަހުވެސް ކޮންމެވެސް ސަބަބެއް މެދުވެރިވެ އެކަން ނުކުރެވެނީ ކިތައް ފަހަރު ހެއްޔެވެ؟ އެސަބަބުތައް މެދުވެރި ކުރައްވަވަނީ ކޮން ފަރާތަކުން ހެއްޔެވެ؟\nލޮބުވެތި އަޚުންނާއި އުޚުތުންނޭވެ! މިކަންކަމަށް ވިސްނި ވަރަކަށް އިތުރަށް ސާބިތުވާނީ ހަމަ އެންމެ ކަމެކެވެ. ﷲ ތަޢާލެ މަތިވެރިވަންތަކަމެވެ. ހުރިހާ ބާރުތަކެއް ލިބިވޮޑިގެންވާ ފަރާތަކީ ހަމައެކަނި ﷲ ތަޢާލާ ކަމެވެ. ކީރިތި ޤްރްއާނުގެ ތެދުކަމެވެ!\n- ވައްހާޖް ތަރިން ގެ ދަރުސަކުން


Youtube ge original content hiley dheyn fashanee | Mihaaru\nޔޫޓިއުބް އޮރިޖިނަލް ކޮންޓެންޓް ހިލޭ ދޭން ފަށަނީ\n19 އޯގަސްޓް 2019 - 08:08\nޔޫޓިއުބްގެ އޮރިޖިނަލް ކޮންޓެންޓް މިހާރު ބެލެނީ ފީ ދައްކައިގެން ޕްރިމިއަމް ޕެކެޖެއްގެ ދަށުން ކަމަށް ވިޔަސް، އެ ކޮންޓެންޓް ޔޫޓިއުބް ބޭނުން ކުރާ ހުރިހާ އެންމެންނަށް ވެސް ހިލޭ ބަލައިލެވޭ ގޮތަށް ހަދަން ނިންމައިފި އެވެ.\nމި ފުރުސަތު ޔޫޓިއުބުން ހުޅުވާލާނީ އަންނަ މަހުގެ 24 އިން ފެށިގެންނެވެ. މީގެ މާނަ އަކީ ޔޫޓިއުބްގެ އޮރިޖިނަލް ފިލްމުތަކާއި ސީރީޒްތަކާއި އަދި އެ ނޫން ވެސް އުފެއްދުންތައް ސަބްކްރިޕްޝަނަކާ ނުލައި ކޮންމެ މީހަކަށް ވެސް ބަލައިލެވުމެވެ.\nއެކަމަކު ސަބްސްރައިބްކޮށްގެން ޕްރިމިއަމް ޕެކެޖް ބޭނުން ކުރާ ކަސްޓަމަރުންނާ ހިލާފަށް ހިލޭ ބެލޭ އުފެއްދުންތައް ގެނެސްދޭނީ އިޝްތިހާރުތަކާ އެކީގަ އެވެ. އަދި ބޭނުން ކޮންމެ ވަގުތެއްގައި ބަލައިލެވޭނީ ހޮވައިލެވޭ ބައެއް އުފެއްދުންތަކެވެ.\nޔޫޓިއުބުން ބުނި ގޮތުގައި އޮރިޖިނަލް ކޮންޓެންޓްތައް ހިލޭ ބަލައިލެވޭ ގޮތަށް ދޫކޮށްލި ނަމަވެސް، ފީ ދައްކައިގެން ޔޫޓިއުބް ބޭނުން ކުރާ މީހުންނަށް ލިބޭ އިނާޔަތްތަކުގައި ހާއްސަ ކަންކަން އެކުލެވޭނެ އެވެ.\nއޭގެ ތެރެއިން އެއް ކަމަކީ އިޝްތިހާރުތަކާ ނުލައި ޝޯތައް ބަލައިލެވުމެވެ. މީގެ އިތުރުން ކުރީގެ ހުރީހާ ކޮންޓެންޓްތަކަށް އެކްސެސްވުމާއި ޕްރިމިއާ ކުރާ ހުރިހާ އާ އުފެއްދުންތަކަށް ބަލައިލެވުމާއި ޑައުންލޯޑް ކުރެވުމާއި އުފެއްދުންތަކުގެ ބޯނަސް މެޓީރިއަލް ވެސް ބަލައިލެވުން ހިމެނެ އެވެ.\nޔޫޓިއުބްގެ ޕްރިމިއަމް ޕެކެޖްގެ މަހު ފީ އަކީ 11.99 ޑޮލަރެވެ.\nއިތުރު ލިޔުންތައް ސޯޝަލް ނެޓްވޯކްސް


Raees Nasheed Ah Faruvaa Dhenee Heynahthaigen, Haalu Ragalhu - Vaguthu\nރައީސް ނަޝީދަށް ފަރުވާ ދެނީ ހޭނައްތައިގެން، ހާލު ރަނގަޅު\nރައްޔިތުންގެ މަޖިލިހުގެ ރައީސް މުހައްމަދު ނަޝީދަށް އަމާޒުކޮށް މިރޭ ދިން ނިރުބަވެރި ހަމަލާއާ ގުޅިގެން އެމަނިކުފާނު ޒަހަމްވެވަޑައިގެންނެވި އިރު، ނަޝީދަށް ފަރުވާ ދެމުން އަންނަނީ ހޭނައްތައިގެން ކަން "ވަގުތަށް" ކަށަވަރުވެއްޖެއެވެ.\nއެނގިފައިވާ ގޮތުގައި ނަޝީދަށް ހަމަލާދީފައި ވަނީ، މަޖީދީ މަގާއި ނީލޯފަރު ހިނގުން ގުޅޭ ކަންމަތީގައި މިރޭ 20:30 ހާއިރެވެ. އެ ހަމަލާ ދީފައި ވަނީ ކެނެރީގެ އިން ނުކުންނަވައި، ހިންގަވާފައި ކާރަށް އަރައި ވަޑައިގަންނަވަނިކޮށެވެ. މި ހަމަލާގައި ނަޝީދާ އެކު، ތިއްބެވި ތިން ހަށިފާރިވެރިންނަށް ވެސް ފަރުވާ ދެމުންދާ އިރު، އޭގެ ތެރެއިން އެކަކު ވަނީ ދޫކޮށްލައިފައެވެ. އަނެއް ދެ މީހުންނަށް ފަރުވާދެމުންދާ އިރު، އެމީހުންގެ ހާލު ރަނގަޅެވެ.\nނަޝީދާއި ސިފައިންގެ އިތުރުން ބައެއް އާންމުންނަށް ވެސް އަނިޔާވެގެން ފަރުވާ ދޭން ޖެހުނު ކަން އެނގިފައިވެއެވެ.\nޒަހަމްތައް ގިނަކަމުން ފަރުވާ ދެނީ ހޭނައްތައިގެން ކަން އެނގިފައިވާ އިރު، ނަޝީދުގެ އެތެރެހައްޓަށް ގެއްލުމެއް ނުވެއެވެ.\n"އޭޑިކޭގައި މިހާރު ސާޖަރީއެއް ފުރިހަމަ ކުރަމުން އެބަގެންދޭ. ސާޖަރީ ކުރިއަށް ގެންދަނީ ހޭނައްތައިގެން. ހޭނެއްތުމުގެ ކުރިން ވާހަކަ ވެސް ދެއްކެވި. ހަރަކާތް ވެސް ކުރެއްވި. ހާލު ރަނގަޅު. އެކަމަކު ޒަހަމްތައް ވަރަށް ގިނަ،" ނަޝީދުގެ އަރިސް ބޭފުޅަކު ވިދާޅުވިއެވެ.\nއޭޑީކޭ އިން ވިދާޅުވީ ގިނަ ޒަހަމްތަކަކާ އެކު ނަޝީދު ހޮސްޕިޓަލަށް ގެނައީ މިރޭ 8:30 ގައި ކަމަށާއި މިހާރު ފަރުވާދެމުން ގެންދާއިރު ހާލަތު ސްޓޭބުލް ކަމަށެވެ. އަދި މިކަމާ ބެހޭ ގޮތުން ފަހުން ތަފްސީލް ދޭނެ ކަމަށް އޭޑީކޭ ހޮސްޕިޓަލުން ވިދާޅުވިއެވެ.\nމެއި 6, 2021 23:50\nމެއި 7, 2021 00:00\nޢަބަދަ ކު ހަމަ ހޭގަ ހުންނާ ކަށް ނުޖެހޭނެ ދޯ؟\nމެއި 7, 2021 00:09\nބޮލުގަ ފަތްނެތް މަނިކުފާނެއްގެ އިސްތަށިފުޅަށް ލިބުނު އަނިޔާއަކީ ކޮބައިތޯ؟


Fuluhun Cycle Eh Tow Kurumuge Thereygai Kuda Kujjakah Aniyaavejje - Vaguthu\nފުލުހުން ސައިކަލެއް ޓޯކުރުމުގެ ތެރޭގައި ކުޑަކުއްޖަކަށް އަނިޔާވެއްޖެ\nނ.އަތޮޅު ވެލިދޫގައި ފުލުހުން ސައިކަލެއް ޓޯކުރުމުގެ ތެރޭގައި ހައެއްކަ އަހަރުގެ ކުއްޖަކަށް އަނިޔާވެއްޖެ ކަމަށް އާއިލާ އިން ބުނެފިއެވެ.\nކުއްޖާގެ ބައްޕަ ފޭސްބުކްގައި ކުރި ޕޯސްޓެއްގައި ބުނީ ބޮޑެތި ކުށްވެރިންތަކަކާއިއެކު އަމަލު ކުރާ ގޮތައް އޭނާގެ އާއިލާ އާއިމެދު ކަންތައް ކުރީ ތިން މީހުން ސައިކަލަށް އެރުމުން ކަމަށެވެ. ސައިކަލަށް އެރީ ކުއްޖާގެ ބައްޕަ އާއި މަންމަގެ އިތުރުން ފިރިހެން ކުއްޖާއެވެ. ވެލިދޫގައި ސައިކަލަށް ތިން މީހުން އަރައިގެން އާއްމުކޮށް ދުއްވައެވެ. ގިނަ ފަހަރަށް ފުލުހުން އެކަމަށް އެއްވެސް ފިޔަވަޅެއް ވެސް ނާޅަައެވެ.\nކުއްޖާގެ ބައްޕަ މުރުޝިދު ފޭސްބުކްގައި ކުރި ޕޯސްޓެއްގައި ބުނެފައި ވަނީ މިއަދު ދަރިފުޅު ގޮވައިގެން މާލި ބަލަން ނިކުތް ވަގުތު ފުލުހުން ޖިޕްގައި ބާރު ސްޕީޑްގައި އައިސް ސައިކަލް ކައިރިއަށް މަޑުކޮށް ސައިކަލަށް ފުލުހަކު އެރި ވަގުތު ދަރިފުޅު ރޮމުން ގެންދިޔަ ކަމަށެވެ. ނަމަވެސް "ފާޑަކަށް ހިނިއައިސްފައި އިނދެ" ފުލުސް މީހާ މުރުޝިދުގެ ސައިކަލަށް އަރައިގެން ނައްޓާލި ވަގުތު ކުއްޖާގެ މޫނުގައި ސައިކަލުން ޖެހުނު ކަމަށް މުރުޝިދު ބުނެއެވެ.\n"އެވަގުތު ސައިކަލް ޓޯކުރަން ސައިކަލަށް އެރި ވެލިދޫ ޕޮލިސް ސްޓޭޝަންގެ މުހައްމަދު އަލީ ވަހީ ދަރިފުޅު ރޮއެރޮއެ އޮއްވާ އަދި ސައިކަލާއި ވަރަށް ކައިރީގައި ހުއްޓާ އަޅުގަނޑުމެންނަށް ދަރިފުޅު ކާމް ކުރުމުގެ ފުރުސަތުވެސް ނުލިބެނީސް ކުއްޖާގެ މޫނުމަތީ ސައިކަލުން ޖެއްސުމަށް ފަހު ދުއްވާފައި ގޮސް ޕޮލިސް ސްޓޭޝަނަށް ސައިކަލް ވައްދާފައި." މުރުޝިދުގެ ފޭސްބުކް ޕޯސްޓްގައި ބުނެފައި ވެއެވެ.\nމުރުޝިދު ބުނީ ކުއްޖާ އަށް ލިބުނު ނަފްސާނީ އަދި ޖިސްމާނީ އަނިޔާ އާއި ގުޅިގެން އެމައްސަލަ މިހާރު ޖެންޑާ މިނިސްޓްރީގެ ސަމާލުކަމަށް ވެސް ގެނެސްފައިވާ ކަމަށެވެ.\nކުއްޖާގެ މޫނުމަތި ކޮންމެވެސް ވަރަކަށް ޒަހަމްވެފައިވާތަން ފެންނަ ފޮޓޯއަކާއި ވީޑިއޯއެއް މުރުޝިދު ފޭސްބުކްގައި އާއްމު ކޮށްފައި ވެއެވެ.\nޖުލައި 24, 2021 00:22\n3 މީހުނަށް އެރޭ ސައިކަލު ހުރީ ކޮންތާކު! ތަންފުކެއް ބޮޑު ވަރު ތީ!!\nޖުލައި 24, 2021 00:29\nސައިކަލަށް3މީހުން އެރުން އެއީ އަބަދުވެސް މަނާ ކަމެއް.. މަނާ ކަމެއް ކޮށްފަ އެހެން މީހުން ކުށްވެރި ނުކުރޭ…ދަރިފުޅު ރޮއެރޮއެ އޮއްވާވެސް އެހެން މީހުން ކުށްކުރީމަވެސް ފިޔަވަޅު އަޅާ.. ގޭ ދޮރުމަތީ ސައިކަލް ޕާކްކޮށްފަ އިންދައެއް ނޫން ދޯ ގެންދިޔައީ…\nޖުލައި 25, 2021 22:33\nމީހަކު ޤާނޫނާއި ގަވައިދާ ޚިލާފުކަމެއް ކުރުމަކީ ޕޮލިހުންނަށް އެމީހާގެ ކަންކަށިމަތީގައި ޖެހުން ހުއްދަވާ ހާލަތެއްނޫން..މީ އިންޑިޔާއެއް އަދި އިޒުރޭލެއްވެސް ނޫން ޤާނޫނާއި ގަވައިދުގައި އޮންނާނެ އަދަބު ކަނޑައެޅިފަ އެއަދަބު ތަންފީޒު ކުރާނީ.. އެއަށްވުރެ އިތުރަކަށް އަދި މަދުންނެއްވެސް ނޫން.. މިބުނީ ޓޯކުރަންދަމުން ކުޑަކުއްޖާގެ ގައިގައި ސައިކަލުން ޖައްސާ ވައްޓާނުލެވޭނެ ގަވައިދު ތަންފީޒުކުރަނީއޭ ކިޔާފަ.. އަދި އެއީ ކުޑަކުއްޖެއް.. އޭނައެއްނޫން ސައިކަލު ދުއްވީކީ..\nޖުލައި 24, 2021 00:33\nThoddoo police station 😘😘😘😘😘😘😘👮👮👮👮👮❤❤❤❤❤😭😭😭😭😭👮👮👮👮👮👮🍉🍉🍉🍉\nޖުލައި 24, 2021 00:58\nފު ލުހުން ތި މައްސަ ލަ ތަޙްޤީގް ކުރާނެ އެ ނިމުނީ\nޖުލައި 24, 2021 01:07\nމޮޅުވާހަކަ ދައްކާނެކަމެއް ނެތް މާލި ބަލަން ސައިކަލުގައި 03 މީހުން އަމިއްލަ ދަރި ގޮވައިގެން ކުށައް އަރައިގަންނަން އެކުޑަކުއްޖާއަށް ދަސްކޮށްދިންކަން ޖެންޑާއިން ބަލާނެ.. 06 އަހަރުގެ ކުއްޖާއަށް ކުށްކުރަން ދަސްކޮށްދީފަ އަމިއްލައަށް މަޝްހޫރުވާން އެފްބީގައި ޖެހީ.. ފުލުހަކު ގަސްދުގައި ކުޑަކުއްޖެއްގެ ގައިގާ ސައިކަލުން ނުޖައްސާނެ\nޖުލައި 24, 2021 03:17\nބަލަ ކަލޭ މުޅި ހާންދާނު އެންމެ ސައިކަލަކަށް އަރުވައިގެން ހިތުހުރިވަރަށް ދުއްވިއަސް އޯކޭ؟ ފުރަތަމަ ޤާނޫނަށް ބޯ ލަނބަން ދަސްކުރޭ. އެއަށްފަހު ރޯނީ. އަދި ރޯކަށް ނުވޭ\nޖުލައި 24, 2021 03:39\nކުދިން ކައިރީގައި ބައިތިއްބައިގެން ބައެއް ބޭފުޅުން ވަރަށް ހަޑިކޮށް ފުލުހުންނާއި ދިމާލަށް އެއްޗިހިކިޔާ ފުލުހުންގެ ވާޖިބަށް ހުރަސް އަޅާ ތަން ފެނޭ. ހަމަ އެބޭފުޅުންގެ ސޯޝަލް މީޑިއާ ޕޯސްޓު ތައްވެސް އެހާމެ އިނޮސެންޓް ވެފަ ލާފަ ހުންނަ ތަން ފެނޭ !!\nޖުލައި 24, 2021 03:43\nސްޓަންޓް އަކާ ހާދަ ވައްތަރޭ.3މީހުން ސައިކަ ލު ދުއްވުން މަނާ ކަމެއް ކަމެއް ނޭގޭ މީހަކު ތިފަދަ ވާހަކަ އެއް ހަދައިގެން ފި ލްމެއްގެ ސިފައިގަ މިހެން ގެންނަން މަސައްކަތް ކޮށްފާނެކަމާއި މެދު ޝައްކެއް ނުކުރަން. ކޮންމެހެން ދަރިއަށް ކަ ލޭ ހިންގި ހައިޖާނުގަނޑެއްގެ ސަބަބުން ވީ އަނިޔާ ފު ލުހުނަށް ރައްދު ކުރާނެ ކަމެއް ނެތް. ތިކަހަ ލަ މީހުންނާހެދު ގައުމު އޮޔާ މިދަނީ.\nޖުލައި 24, 2021 06:48\nއަހަރެން ވެސް ދިރި މިއުޅެނީ ތިޔަ ބުނާ ވެލިދޫގަ3މީހުން ސައިކަލް ދުއްވަނި ކޮން ވަރަށް ނުފެނޭ... ސްޓޭޓަސް އިން ނަގައިގެން ހަބަރު ލިޔުން ހުއްޓާލަން ވެއްޖެ މިހާރު... ސައިލް ޓޯކުރުމަށް ފަހު ހިނގައި ދިޔަ ކަންތައް ވަރަށް ކައިރިން ފެނުނު... ހަބަރުގަ ހަވާލާ ދީފައިވާ ފަރާތަކީ ކާކުކަން ވެލިދޫގެ ކުދި ބޮޑު އެންމެ ދަނޭ މިދެން ވަރަށް ވާހަކަ......\nޖުލައި 24, 2021 14:09\nއޭ ކިޔައިދީބަލަ ވީ ގޮތް ޕްލީޒް\nޖުލައި 24, 2021 07:17\nފުލުހުންނޭ ތިކިޔަނީ ތީ ބޮޑު ގުންޑާ ގުރޫޕެއް. ރާއްޖޭގަ އުޅޭނީ2ވައްތަރެއްގެ ގުންޑާއިން. ގާނޫނުން ބާރު ލިބިގެން ރައްޔިތުންނަށް އަނިޔާވެރިވާ ގުންޑާއިންނާއި ގާނޫނުގެ ބާރު ނުފޯރާ ޕާޓޭއިން.\nޖުލައި 24, 2021 09:42\nކަލޭމެން ވާނެ ކޮންމެވެސް އެއްޗެކޭ ކިޔައިގެން ފުލުހުން ނުބައިކުރަން.\nޖުލައި 24, 2021 09:50\nފުލުހުން އަމަލު ކުރިގޮތައްވުރެ ގާނޫނުން މަނާކަމެއް ކުރިކަން ހަދާން ކޮއްބަލަ،،ތިއުޅެނީ ފުލުހުންގެ އަގުވައްޓާލަން..ސައިކަލް ނައްޓާލިވަގުތު ސައިކަލް އުންޖެހުނުނަމަ ތިކުއްޖާ ސަލާމަތެއް ނުވާނެ..\nޖުލައި 24, 2021 10:41\nސައިކަލަށް3މީހުން ކީއްކު ރަން އެއަށް ވު ރެން ގިނަ މީހުންއެ ރުން ވެސް މައްސަލައެއްކަމެއް އަހަ ރެން ނަކަށް ނުފެނޭ އެއީ އެކަކު އަ ރާއިގެން ދުއްވިޔަސް3މީހުން އަ ރާއިގެން ދުއްވިޔަސް ބަލާއިގެން ދުއްވުން މުހުއްމީ.\nޖުލައި 24, 2021 12:51\nއެކުއްޖާގެ މަންމަ އާއި ބައްޕަ އެކުއްޖާއަށް އަނިޔާވާން ދޫކޮށްލީ. އެއީ އަސްލުވީގޮތަކީ. ދެން މިހާރު ފުލުހުން ބޭޒާރުކުރަން އުޅޭނެކަމެއްނެތް.\nޖުލައި 24, 2021 15:35\nދަރި ގޮވައިގެން ދެމައިން ސައިކަލަށް އަރާއިރު ވިސްނާލަން ރަގަޅުދޯ ދަރިއަށް ތި ނަގާދޭ ފިލާވަޅު


Sri-lankaga dhiriulhey dhivehinnah ithuru dhathithakeh | Kuhli Habaru\nސްރީލަންކާގައި ދިރިއުޅޭ ދިވެހިންނަށް އިތުރު ދަތިތަކެއް\nއަޅުގަނޑުމެންގެ އަވައްޓެރި ސްރީލަންކާ ވެސް ވަނީ ކޯވިޑް- 19ގެ ޝިކާރައަައް ވެފައެވެ. އަދި މިކަމާއި ގުޅިގެން އެ ޤައުމުގައި ވަނީ ކާފިއު އިއުލާން ކޮއްފައެވެ. މިކަމުގެ އުނދަގޫ އެ ގައުމުގައި ދިރިއުޅޭ އަޅުގަނޑުމެންގެ ލޮބުވެތި ދިވެހިން ވަނީ ތަހަންމަލް ކުރަންޖެހިފައެވެ.\nމީގެތެރެއިންވެސް އެންމެ ބޮޑަށް އުނދަގޫވެފައިވަނީ ހާއްސަ އެހީއައް ބޭސްފަރުވާ ކުރުމަށް ގޮސްއުޅޭ ކުޑަކުދިންނާއި އެކުދިންގެ ބެލެނިވެރިންނަށެވެ.\nލަންކާގައި ދިރިއުޅެމުންދާ ދިވެހިންގެ ތެރެއިންގިނަ އަދަދެއްގެ އަންހެނުން ހިމެނޭ ވައިބަރ ގުރޫޕެއްގައި މީހަކު ބުނެފައިވަނީ ބޮޑެތިމީހުންނަށް ބޭނުންވާ އެއްޗިސް ލިބުނުނަވެސް ކުޑަކުދިންނަށް ކާންދޭނެ ސާމާނު އޯޑަރ ކޮއްގެންވެސް ނުލިބޭކަމެވެ. އަދި ޑެލިވަރީ ކޮއްދޭ ގިނަ ވެބްސައިޓުތަކަށް ގުޅުމުންވެސް ފޯނަށް ޖަވާބު ނުދޭކަމެވެ. އެހެންކަމުން ބަލި ކުދިން ގޮވައިގެން ގޮސްއުޅޭ ގިނަ ބެލެނިވެރިން ރާއްޖެ އެނބުރި އަންނަން ބޭނުންވާކަމެވެ.\nމިކަމާއި ގުޅޭގޮތުން ފޮރިން މިނިސްޓްރީނަ ވިދާޅުވެފައި ވަނީ ލަންކާގެ ހާލަތައް ބަދަލެއް ނާންނަނަމަ ކަންތައް ކުރާނެގޮތަކާ ގުޅޭގޮތުން ދިވެހި ސަރުކާރާއި ލަންކާ ސަރުކާރުން މަޝްވަރާ ކުރަމުންދާ ކަމަށެވެ. އަދި މަބްރޫކް ވިދާޅުވެފައިވަނީ ސަރުކާރުން އެއްވެސް ދިވެއްސަކަށް އިހުމާލުނުވެ އެންމެންނާއި ދޭތެރޭ އެއްގޮތަކަށް ކަންތައްތައް ކުރާނެކަމުގެ ޔަގީންކަން ދޭ ކަމަށެވެ.


Rihi Maalam - Ungoofaaru Rayyithunge Ebbaivanthakamuge Aguhuri Misaaleh! | ungoofaaru.com\nބަނޑޭރިގަނޑު/ރިޕޯޓް/“ރިހި މާލަމް” – އުނގޫފާރު ރައްޔިތުންގެ އެއްބައިވަންތަކަމުގެ އަގުހުރި މިސާލެއް\n1 204 1 މިނެޓުން ކިޔާލެވޭ\nވާތް ފަރާތުން އެ ފެންނަ އިމާރާތަކީ އުނގޫފާރު ސްކޫލްގެ ރިހި މާލަމް - ފޮޓޯ: އިބްރާހިމް ޒަޔާން\nދުވަސްވަރަކީ 1992 ވަނަ އަހަރުގެ ފަހުކޮޅެވެ. އުނގޫފާރު ސުކޫލުގައި4ކުލާސްރޫމުގެ ބޮޑު އިމާރާތެއް އެޅުމުގެ މަސައްކަތް ފޯރީގައި ރަށު ރައްޔިތުންކުރަމުން ދަނީއެވެ. ކުޑައެއް، ބޮޑެއް، ޒުވާނެއ،ް މުސްކުޅިއެއ، އަންހެނެއ،ް ފިރިހެނެއް، ކިޔުމެއް ނެތި ރަށު ރައްޔިތުންކަހަލަ ގޮތަކަށް ފޯރީގައި ހަރަކާތްތެރިވަމުން ދިޔައީ މިމަސައްކަތުގައެވެ. ދެ ގުރޫޕަކަށް ބަހާލައިގެން އިމާރާތުގެ ދެބައި ދެ ގުރޫޕުން ކުރަމުން ދިޔައީ ނުހަނު ވާދަވެރިކަމާއި އެކުގައެވެ. ގާތަޅާ މީހުން ގާތަޅާ އިރު ރާނާ މީހުން ރާނަނީއެވެ. ކޮންމެ ގުރޫޕެއްގެވެސް އަމާޒަކީ އަނެއް ގުރޫޕަށްވުރެ އަވަހަށް ރާނާ ނިންމާލުމެވެ. ނުހަނު ފޯރިޔާއި ވާދަވެރިކަމުގައި ފިރިހެންވެރިން ހަރަކާތްތެރިވަމުން ދިޔައިރު ރަށުގެ އަންހެންވެރިން ދިޔައީ ފިރިހެންވެރިންނަށް ކެއްކުމުގައި އަވަދި ނެތިއެވެ. މިފޯރިއާއި ރޫހު ރަށު ރައްޔިތުންގެ ހަށިން ނެރުނީ ހަމަގައިމުވެސް އެރައްޔިތުންގެ ހިތުގައި ރަށުގެ ތައުލީމަށް އޮތް ވަރުގަދަ ލޯތްބެއްގެ ސަބަބުންކަން ކަށަވަރެވެ. 18 ގަޑި އިރުތެރޭ މުޅި އިމާރާތް އެއްކޮށް ރާނާ ނިންމާލީ އުނގޫފާރު ބަދަވިންގެ ހިތްވަރާއި އެއްބައިވަންތަކަމުގެ މިސާލުދައްކަމުންނެވެ. މިއިމާރާތަކީ އުނގޫފާރުގެ ކާބަފައިން އުނގޫފާރުގެ ތައުލީމަށްޓަކައި ދޫކޮށްލި އަގުބޮޑު ތަރިކައެކެވެ.\nޒަމާނުއްސުރެ ރ.އުނގުފާރަކީ އެއްބައިވަންތަ، އެކުވެރި، ކެރޭ، ހިތްހެޔޮ، ރައްޔިތުންތަކެއް ދިރިއުޅެމުން އަންނަ ރަށެކެވެ. ރަށުގެ ތަރައްގީއަށް ކުރެވޭ ކޮންމެ ކަމެއްގައިވެސް ފޫގަޅާލާ އެކަމެއް ނިންމުމަށްޓަކައި ބަދަހިކަމާއި އެކު ރަށުގެ ނޫކަށި ފުރައިގެ ޒުވާނުންފެށިގެން އެންމެ މުސްކުޅިމީހާވެސް ނުކުންނަ، ރަށު ރޫހު ނުހަނު ބޮޑު ރަށެކެވެ. ރަށުގެ ރައޔިތުންގެ މެދުގައިމިވާ އެއްބައިވަންތަކަމަކީ މިރަށުގެ އެންމެ ހާއްސަ އެއްސިފައެވެ. މިގޮތުން އުނގޫފާރު ސުކޫލުގެ މިހާރުގެ ޖަލްސާކުރާ އިމާރާތް، “ރިހި މާލަމް” އަކީ މިފަދަ ދެވަނަ އެއް ނެތް ލާމަސީލު މިސާލެކެވެ. އެއިމާރާތް ކުރެވިގެންދިޔަ ގޮތުގެ ވާހަކައަކީ މިއަދުވެސް ދެކެވެމުން އަންނަ އަދި ކުރިޔަށް އޮތް ޖީލްތަކާއި ހަމަޔަށްވެސް ފޯރަންޖެހޭވަރުގެ އިބުރަތުން ފުރިގެންވާ ވާހަކައެކެވެ.\nދެން މިމަސައްކަތް ކުރެވުނު ގޮތަށް ބަލާލަމާތޯއެވެ. އޭރު ގުރޭޑް7ކާ ހަމައަށް ކިޔަވައިދެމުން ދިޔަ އުނގޫފާރު ސުކޫލުގައި ހުރީ އައި ހެޕު ގެ ހިލޭ އެހީގެ ދަށުން އަޅައިދިން އިމާރާތަކާއި އޮފީސްބައި ހިމެނޭ އިމާރާތެކެވެ. އުނގޫފާރު ސްކޫލަށް އޭރު ދިޔައީ އިންތިހާއަށް ޖާގައިގެ ދަތިކަން ކުރިމަތި ވަމުންނެވެ. އެހެންކަމުން އޭރުގެ ރަށު އޮފީހުން ގޮވާލި ގޮވާލުމަށް އިޖާބަދީ ރަށު ރައްޔިތުން ފޯރީގައި ނިކުތީ މިއިމާރާތް އެއްކޮށް ނިންމާފަ ނޫނީ ގެޔައް ނުދާން ތައްޔާރުވެގެންނެވެ. ރަށުގެ ކަމުވޮށިވެގެންވާ ރާނާމީހުންވެސް ނިކުތީ އެއްވެސް އުޖޫރައެއްކިޔުމެއްނެތި އުފަލުންނެވެ. ރަށުގެ އަންހެންވެރިން ކައްކާނެ ސާމާނާއިއެކު ނިކުތީ އެއްވެސް ވަރުބަލިކަމެއް ނެތި އެކަނބަލުންގެ މުރާލިކަމާއި ހިތްވަރު ދައްކަމުންނެވެ. ރަށު ރައްޔިތުންގެ އަމިއްލަ އަތްތަކުން މި ބޮޑު އިމާރާތް ބިނާ ކުރީ އެއްވެސް އަގެއް ކިއުމެއްނެތި، ހިލޭ ސާބަހަށެވެ. އެމީހުންގެ ހަމައެކަނި ހުވަފެނަކީ ތައުލީމީ ދަރިންތަކެއް ތަމްރީންކުރާނެ ގަނޑުވަރެއް ބިނާކުރުމެވެ. ތައުލީމީ އާ ހަރުފަތްތަކަކަށް އުނގޫފާރުވެސް ގެންދިޔުމެވެ.\nއުނގޫފާރު ސްކޫލަށް ދަރިވަރުން ހާޒިރު ވަނީ\n18 ގަޑި އިރުތެރޭ މުޅި އިމާރާތް އެއްކޮށް ރާނާ ނިންމާ، ސިމެންތިޖަހާ، އަދި ހަފްތާއެއް ތެރޭ މުޅި އިމާރާތް އެއްކޮށް ހިޔާކޮށް، އިމާރާތުގެ ކައިރީގައި ބަގީޗާގަސް އިންދަން ހާއްސަ ބައެއް ހަދާ ނިންމާލިއޭ ބުނުމުން ބައެއް މީހުންނަށް މިއީ ގަބޫލކުރަން ދަތި ވާހަކައަކަށް ވެދާނެއެވެ. ހުދު އަޅުގަނޑަށްވެސް މިވާހަކަ ގަބޫލުކުރަން އުނދަގޫވިއެވެ. އެހެންކަމުން އޭރު މިމަސައްކަތުގައި އިސްކޮށް އުޅުނު ބައެއް ފަރާތްތަކާ ބައްދަލުކޮށްލާ އެ ބުރަ ފުރިހަމަ މަސައްކަތް ކުރިޔަށް ދިޔަ ގޮތް އެމީހުންގެ ދޫތަކުން އަނޑުއެހީމެވެ. އެމަސައްކަތް ފެށުނީއްސުރެ ނިމެންދެން ރަށުގެ ކުޑަބޮޑު، އެންމެން ހަރަކާތްތެރިވި ގޮތުގެ ވާހަކަ އަހާފައި އެ މަސައްކަތް އެހާ އަވަހަށް ނިންމާލެވުނީ ކީއްވެގެންކަން ވަރަށް ސާފުވެގެން ދިޔައެވެ. އެ ނުގުޑާފަދަ އަޒުމާއި ރޫހު އުނގޫފާރު ރައްޔިތުންގެ ހަށިތަކުން ނެރުނީ ރަށުގެ ތައުލީމަށާއި ރަށުގެ ތަރައްގީއަށް އެ ރައްޔިތުންގެ ހިތުގައި އޮތް ވަރުގަދަ ލޯތްބާއި ކުލުނުގެ ސަބަބުންނެވެ.\nރިހިމާލަމް ގެ ނަމުން މިހާރު ނަންދެވިފައިވާ މި އިމާރާތަކީ ހަމަގައިމުވެސް ރިހީގެ އަގުން މިނެކިރޭ ވަރަށް ވުރެ އަގު ބޮޑު އިމާރާތެއްކަމާއިމެދު ދެބަސްވާނެމީހަކު ނޫޅޭނެކަން ކަށަވަރެވެ. މިއަދު ތައުލީމީ ގާބިލު ރައްޔިތެއް އުޅެމުންދާ އުނގޫފާރުގެ ތައުލީމަށް ބޮޑު އިނގިލާބެއް ގެނެސްދިނީ އުނގޫފާރު ކާބަފައިންގެ މި އަގުބޮޑު މަސައްކަތުންނެވެ. އެތައް އެތައް ހުނަރުވެރި ގާބިލު މޭސްތިރިންތަކެއް ތަމުރީންވެ ފޯދިފުރިހަމަވެގެން ނިކުތީ މި ހަތަރު ފާރުގެ ތެރެއިންނެވެ. މިއަދު ރަށަށާއި ގައުމަށް ހިދުމަތްކުރާނެ ޝަހުސިއްޔަތުތަކެއްގެ ތައުލީމީ ބިންގާއެޅިގެންދިޔައީ މި އިމާރާތުންނެވެ. މިއަދުވެސް ފަހުރުވެރި ތާރީހެއް އޮތް އުނގޫފާރު ސުކޫލުގެ ދަރިވަރުން އެދަރިވަރުންގެ ޝުޢޫރުތައް ބޭރުކުރަމުން އަންނަނީ މި ފަހުރުވެރި ތައުލީމީ ހިޔާވަހިކަމުގެ ދަށުގައެވެ.


16 aharun dhashuge Football Teamge Coachakah Nizambe hamajassavaifi - AO News 16 aharun dhashuge Football Teamge Coachakah Nizambe hamajassavaifi\n16 އަހަރުން ދަށުގެ ޤައުމީ ފުޓްބޯޅަ ޓީމްގެ ކޯޗަކަށް ނިޒާމްބެ ހަމަ ޖައްސަވައިފި\nރާއްޖޭގެ 16 އަހަރުން ދަށުގެ ގައުމީ ފުޓްބޯޅަ ޓީމުގެ ކޯޗުކަން މުހައްމަދު ނިޒާމާއި އެފްއޭއެމުން ޙަވާލުކޮށްފިއެވެ.\nއައްޑޫ ސިޓީ ފޭދޫއަށް އުފަން މުހައްމަދު ނިޒާމް (ޖޯޖްގެ ނިޒާމްބެ) އަކީ، ވެލެންސިއާ އަދި އައި އެފްސީގެ ތެރެއިން ވިދާލި މަޝްހޫރު ކުޅުންތެރިއެކެވެ. އަދި ނިޒާމްބެ އަކީ ޒުވާން ކުޅުންތެރިން ކުރިއެރުވުމަށް މަސައްކަތް ކުރައްވާ ވަރަށް ތަފާތު ހުނަރުތައް ދައްކަމުންދާ ހުނަރުވެރި ކޯޗެއްވެސްމެއެވެ. މިގޮތުން ތަފާތު މުބާރާތްތަކުގެ އެއްމެ މޮޅުކޯޗްގެ މަޤާމް ވަނީ އެތައްފަހަރެއްގެ މަތިން ލިބިލައްވާފައެވެ.\nއަދި މިދިޔަ ސީޒަނުގެ ދިރާގު ދިވެހި ޕްރިމިއާ ލީގު ޓީސީ ސްޕޯޓްސް ކްލަބަށް ކާމިޔާބުކޮށްދިން ނިޒާމްބެ އަކީ އޭނަގެ ފެންވަރު ޢަމަލުން ދައްކައިދީ ނަތީޖާ ނެރެދެއްވާފައިވާ ކޯޗެއްކަމަށް ގިނަ ބަޔަކު ޤަބޫލުކުރައްވައެެވެ.\nނިޒާމްބެ މިއަދު 16 އަހަރުން ދަށުގެ ޤައުމީޓީމާއި ހަވާލެއްވި ނަމަވެސް މިޓީމުގައި ތައްޔާރުކުރާ ކުޅުންތެރިންނާއި އެކު 19 އަހަރާއި 23 އަހަރުން ދަށުގެ ޓީމާއި އެކުވެސް ފެނިގެންދާނެކަމަށް އެފްއޭ އެމުންވަނީ ހާމަކޮށްފައެވެ.\nނިޒާމްބެ މިގުޅުމަކީ އެފްއޭއެމްގެ ޓެކްނިކަލް ޓީމަށް ލިބިގެންދިޔަ އުފާވެރި ކަމެއްކަމަށް ބައްސާމް ހާމަކުރެއްވެވިއެވެ.\n“ނިޒާމްބެ މައިގަނޑު ޓާގެޓަކަށް މިވަނީ، 2023 ވަނަ އަހަރު ރާއްޖޭގައި މި ބާއްވާ އައިއޯއައިޖީ އަށް ޒުވާން ވަރުގަދަ ޓީމެއް ތައްޔާރުކުރުމުގެ މަސައްކަތް. މިގޮތުން އަތޮޅު ތެރޭގައި ކުރިއަށް ގެންދެވޭ ސްކައުޓިން މަސައްކަތުގެތެރެއިން ކުދިން ހިމެނިގެން ދިވެހިރާއްޖެ ތަމްސީލްކުރާ އެންމެ ވަރުގަދަ 16 އަހަރުންދަށުގެ ޓީމު އުފެދިގެން ދިއުން އަމާޒަކީ،” ބައްސާމް ވިދާޅުވި އެވެ.\nނިޒާމްބެ ވިދާޅުވީ، އެފްއޭއެމުން އެ މަސައްކަތް އޭނާ އަށް ކުރެވޭނެކަމަށް އިތުބާރު ކުރީތީ ބައްސާމާއި ޓެކްނިކަލް ޑިރެކްޓަރު އިހުސަން އަބްދުލްގަނީ (ސާންތީ) ޝުކުރުއަދާކުރަ ކަމަށާއި އޭނާ ވެސް މި މަސައްކަތް ބަލައިގަތީ މިއީ ގައުމަށް ފުޓްބޯޅައިން ރީތި ނަމެއް ހޯދައިދޭން މަސައްކަތް ފަށަން އެންމެ ރަނގަޅު ދަނޑިވަޅު ކަމަށް ގަބޫލުކުރާތީ ކަމަށެވެ.\nނިޒާމްބެ ވިދާޅުވީ މިހާތަނަށް ކުރި ތަޖުރިބާ އެއީ ވަރަށް ބޮޑު އެއްޗެއް ކަމަށާއި އަދި އެތަޖްރިބާއިން މި މަސައްކަތަށް އިތުރު ބުރަދަނެއް ގެނެސްދޭނެ ކަމަށެވެ. ކޯޗެއްގެ ޙައިސިއްޔަތުން ޓީމަކާއި ޙަވާލުވާއިރު އިންޓަނޭޝަނަލް އެކްސްޕީރިއަންސް އަކީ ވަރަށް މުހިއްމު އެއްޗެއް ކަމަށް މިއަދުގެ ނޫސްވެރިންގެ ބައްދަލު ވުމުގައި ނިޒާމްބެ ވަނީ ވިދާޅުވެފައެެވެ.\nއޭއޯ ނިއުސްގެ ފަރާތުން ނިޒާމްބެއަށް މިފުރުޞަތުގައި މަރުޙަބާދަންނަވަމެވެ. އަދި އުއްމީދަކީ ނިޒާމްބެގެ ކޯޗް ކަމުގެ ދަށުން ތަފާތު މޮޅު ހުނަރުވެރި ކުޅުންތެރިންތަކެއް އުފެދި އަދި އެކުދިންނަށް ފަހި ފުރުޞަތު ތަކެއް ޤައުމީ އަދި ބައިނަލް އަޤުވާމީ މުބާރާތްތަކުން ލިބި ރާއްޖެއަށް ރަންވަނަތަކެއް ލިބުމެވެ.\n16 އަހަރުން ދަށުގެ ގައުމީ ޓީމް\nބޮޑު ތަފާތަކުން ތަޖިކިސްތާނުން ރާއްޖެ ބަލިކޮށްފި


Dhaaimee list gaivaa meehunnah flat nudheefi nama court ah dheveyne: Muizzu | Mihaaru\nޚަބަރު / ޑރ. މުހައްމަދު މުއިއްޒު، މާލޭގެ މޭޔަރު\nދާއިމީ ލިސްޓުގައިވާ މީހުންނަށް ފްލެޓް ނުދީފި ނަމަ ކޯޓަށް ދެވޭނެ: މުއިއްޒު\nހައުސިން މިނިސްޓަރު ޑރ. މުހައްމަދު މުއިއްޒު މިއަދު ނޫސްވެރިންނާ ވާހަކަ ދައްކަވަނީ. --- ފޮޓޯ: އަހުމަދު ނިޝާތު/ މިހާރު\n05 ނޮވެމްބަރ 2018 - 13:28\nހިޔާ މަޝްރޫއުގެ ދަށުން އިއުލާނުކުރި ފްލެޓުތައް ލިބުނު މީހުންގެ ދާއިމީ ލިސްޓު ސަރުކާރުގެ ގެޒެޓްގައި ޝާއިއުކުރުމުން އެއީ ފްލެޓް ލިބުނު ކަމުގެ ރަސްމީ ލިޔުމެއް ކަމަށާއި އެއްވެސް މީހެއްގެ އަތުން ފްލެޓު އަތުލައިފިނަމަ، ކޯޓަށް ދިއުމަށް ހައުސިން މިނިސްޓަރު ޑރ. މުހައްމަދު މުއިއްޒު މިއަދު އެދިވަޑައިގެންފި އެވެ.\nހިޔާ މަޝްރޫއުގެ ދަށުން ހުޅުމާލެ އިން ފްލެޓު ހޯދުމަށް އެދި، 22،000 އަށް ވުރެ ގިނަ މީހުން ފޯމު ހުށަހަޅާފައިވެ އެވެ. ހައުސިން މިނިސްޓްރީން މިއަދު ބުނި ގޮތުގައި މި މަޝްރޫއުގެ ދަށުން 11،000 މީހަކަށް ވަނީ ފްލެޓު ކަށަވަރުވެފަ އެވެ. މިނިސްޓްރީން ބުނި ގޮތުގައި އެއީ 44،000 ރައްޔިތުންގެ ބޯހިޔާވަހިކަމެވެ.\nހައުސިން މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި، ފްލެޓް ލިބުނު ކަމުގެ ލިޔުން ހަވާލުކުރާނެތޯ ސުވާލުކުރުމުން މުއިއްޒު ވިދާޅުވީ ގެޒެޓްގައި ޝާއިއުކުރި ލިސްޓަކީ ރަސްމީ ލިޔުމެއް ކަމަށެވެ. "މިއަށްވުރެ ބޮޑަށް ރަސްމީ ވާނެ އެހެން ގޮތެއް ނޯންނާނެ" ކަމަށް ވެސް މިނިސްޓަރު ވިދާޅުވި އެވެ.\nހުޅުމާލޭގައި އަޅާފައިވާ ފްލެޓްތަކެއް.\n"އެމީހުން އަތަށް ލިޔުމެއް ދިނުމަކީ އިތުރު ކަމެއް. މިއީ (ސަރުކާރުގެ ގެޒެޓަކީ) ރަސްމީ ލިޔުމެއް. މިސާލަކަށް މީހެއްގެ ނަން އަރާފައި އޮއްވައި ދެން އަންނަ ސަރުކާރަކުން ފްލެޓު އެމީހަކަށް ނުދީފިނަމަ، ލިސްޓު އުވާލައިފިނަމަ، އޭނާ އަށް ދެވޭނެ ކޯޓަށް،" ފްލެޓު ލިބުނު ކަމުގެ ލިޔުން ލިބޭނެތޯ ސުވާލު ކުރުމުން މުއިއްޒު ވިދާޅުވި އެވެ.\nމުއިއްޒު ވިދާޅުވި ގޮތުގައި، ރައީސް އަބްދުﷲ ޔާމީން ފެއްޓެވި މަޝްރޫއުތައް މި މަހުގެ 17 ވަނަ ދުވަހު ފަށާ އާ ސަރުކާރުން ކުރިއަށް ގެންދިއުމަކީ ބޮޑު އެދުމެކެވެ. އެހެންވެ، މަޝްރޫއުތައް އަމާނާތްތެރިކަމާއެކު ކުރިއަށް ގެންގޮސް ދިނުމަށް މުއިއްޒު ތަކުރާރުކޮށް އެދިވަޑައިގެންނެވި އެވެ.\n"ގާތްގަނޑަކަށް 44،000 ރައްޔިތުންގެ ބޯހިޔާވަހިކަން މިއީ. މި މީހުންގެ ބޯހިޔާވަހިކަމަށް އަމާނާތްތެރިކަމާއެކު ހިތްތަވާނެ ކަމަށް އަޅުގަނޑުމެން އުންމީދު ކުރަނީ،" މުއިއްޒު ވިދާޅުވި އެވެ.\nމުއިއްޒު ވިދާޅުވި ގޮތުގައި ފްލެޓުތައް ބެހުމުގެ މަސައްކަތް ހައުސިން މިނިސްޓްރީން ކުރިއަށް ގެންދިޔައީ ވަރަށް އިހްލާސްތެރިކަމާޢި އަމާނާތްތެރިކަމާއެކީގަ އެވެ. އަދި މިއީ ވަރަށް ބުރަ މަސައްކަތެއްގެ ގޮތުގައި މުއިއްޒު ފާހަގަކުރެއްވި އެވެ.\nހައުސިން މިނިސްޓަރު މުއިއްޒު މިއަދު ނޫސްވެރިންގެ ބައްދަލުވުމުގައި. --- ފޮޓޯ: އަހުމަދު ނިޝާތު/ މިހާރު\nފްލެޓް ދިނުމާ ބެހޭ ގޮތުން ކުރާ ތުހުމަތުތަކުގައި ހަގީގަތެއް ނެތް ކަމަށާއި ވަކި މީހަކަށް ފްލެޓު ދިނުމަށް އެއްވެސް ކަމެއް ކުރައްވާފައި ނުވާނެ ކަމަށް ވެސް މިނިސްޓަރު ވިދާޅުވި އެވެ. އަދި ފްލެޓު ދިނުމުގައި އެމީހަކު ކުރި ސިޔާސީ މަސައްކަތަކަށް ބަލާފައި ނުވާނެ ކަމަށް ވިދާޅުވި އެވެ.\n"އެމީހަކު ވަކި މީހަކަށް ކެމްޕެއިން ކޮށް ދިނުމަކީ ޕޮއިންޓް ލިބޭ ކަމެއް ނޫން. ވަކި މީހަކަށް ކެމްޕެއިން ނުކޮށްދިނުމަކީ އޭނާއަށް ޕޮއިންޓް އުނިވާން ޖެހޭ ސަބަބެއް ނޫން،" މުއިއްޒު ވިދާޅުވި އެވެ.\nފްލެޓް ދިން ގޮތާ މެދު ޝަކުވާ ހުށަހެޅުމުގެ ފުރުސަތު ހުޅުވާލުމާ ގުޅިގެން 300 އަށްވުރެ ގިނަ ޝަކުވާ ލިބުނު ކަމަށް މުއިއްޒު ވިދާޅުވި އެވެ. އޭނާ ވިދާޅުވި ގޮތުގައި، އެ ޝަކުވާތައް ބަލައި، އޭގެ ތެރެއިން ދާއިމީ ލިސްޓުގައި ހިމެނޭނެ މީހުން ވަނީ ހިމަނައިފަ އެވެ. އަދި މިއީ ދެފުށް ފެން ގޮތަށް ކުރިއަށް ގެންދިޔަ މަސައްކަތަކެއް ކަމަށް ވިދާޅުވި އެވެ.\nހައުސިން މިނިސްޓްރީއަށް ހުށަހެޅި ބައެއް ޝަކުވާތަކުގެ ތަފްސީލް ދެއްވަމުން މުއިއްޒު ވިދާޅުވީ ވަގުތީ ލިސްޓުގައި ހިމެނިފައި ތިބި ބައެއް މީހުންގެ ނަން ދާއިމީ ލިސްޓު އިއުލާން ކުރިއިރު އުނިކޮށްފައިވާ ކަމަށެވެ. އޭގެތެރެއިން އެއް ސަބަބެއްގެ ގޮތުގައި ހައުސިން މިނިސްޓަރު ވިދާޅުވީ ދެމަފިރިންނަށް ފްލެޓު ލިބިއްޖެ ނަމަ، ދެމީހުންގެ ތެރެއިން ކޮންމެވެސް އެކަކަށް ފްލެޓު ލިބޭތީ އެވެ.\nފްލެޓު ފޯމު ހުށަހަޅަން މިނިސްޓްރީ ކައިރީގައި އެތައް ބަޔަކު ކިޔޫގައި. --ފޮޓޯ: ހުސެއިން ވަހީދު/މިހާރު\n"އަޅުގަނޑުމެން ދާއިމީ ލިސްޓު ހަދާއިރު، ދެމަފިރިން ވަގުތީ ލިސްޓުގައި ހޮވިފައިވާ ނަމަ، އެ މީހަކު އަޅުގަނޑުމެން ވާނީ ކޮންމެވެސް އެއް ލިސްޓެއްގައި ދެ މީހުންގެ ނަން ޖަހައި ހިމަނާފައި،" 700 އަށްވުރެ ގިނަ މީހުން ލިސްޓުން އުނިކޮށްފައިވާކަން ފާހަގަ ކުރައްވައި މުއިއްޒު ވިދާޅުވި އެވެ.\nމީގެއިތުރުން، މި ސަރުކާރުގައި އެކި ރަށްރަށުން ފްލެޓު ލިބިފައިވާ މީހެއް ހުރި ނަމަ، އެމީހެއްގެ ނަން ލިސްޓުން އުނި ކުރެވިފައިވާނެ ކަމަށް މުއިއްޒު ވިދާޅުވި އެވެ.\nމުއިއްޒު ވިދާޅުވީ ފްލެޓަށް އެދި ހުށަހެޅި ފޯމްގައި ހުރި ބައެއް މައުލޫމާތުތައް ތަކުރާރުކޮށް ބެލިއިރު، ސައްހަ ނޫން މައުލޫމާތުތަކެއް ދީފައިވާކަން ފާހަގަ ކުރެވުނު ކަމަށެވެ. ހާއްސަކޮށް 18 އަހަރާއި 40 އަހަރުގެ ކެޓަގަރީން 46 މީހަކު އުނިކޮށްފައިވާ ކަމަށް މުއިއްޒު ވިދާޅުވި އެވެ. އެ ކެޓަގަރީގެ ޝަރުތެއްގެ ގޮތުގައި މާލޭގައި ދިރިއުޅޭ މީހަކު ކަމުގައިވުން ހިމަނާފައި އޮތް އިރު، ބައެއް މީހުން ދިރިއުޅެނީ ބައެއް ރަށްތަކުގައި ކަމަށްވާތީވެ، އެމީހުން ލިސްޓުން އުނިކޮށްފައިވާ ކަމަށް މުއިއްޒު ވިދާޅުވި އެވެ.\nމުއިއްޒު ވިދާޅުވި ގޮތުގައި، ހިޔާ މަޝްރޫއުގެ ދަށުން ހުޅުމާލޭގައި އަޅަމުން އަންނަ 7،000 ފްލެޓު އަންނަ އަހަރު ޖޫން ނުވަތަ ޖުލައި މަހު ނިމޭނެ އެވެ. ހުޅުމާލޭގައި އެޅުމަށް ހަމަޖެހިފައިވާ 2،500 ހައުސިން ޔުނިޓްގެ މަޝްރޫއުގެ އަމަލީ މަސައްކަތް ނުފެށި އޮތް ނަމަވެސް، އެޗްޑީސީން ސޮއިކޮށްފައިވާ ކަމަށް ވިދާޅުވި އެވެ.\nހުޅުމާލެ ހައުސިން މިނިސްޓަރު ބޯހިޔާވަހިކަން ފްލެޓް ހައުސިން މިނިސްޓްރީ ޑރ. މުހައްމަދު މުއިއްޒު، މާލޭގެ މޭޔަރު ހުޅުމާލޭ ދެ ވަނަ ފިޔަވަހި ހިޔާ މަޝްރޫއު\n89 ކޮމެންޓް, 171 ރިއެކްޝަންސް\nހީވަނީ ފުރަތަމަ ކޯޓުން ބަލާފަޢި ބާތިލް ކުރާނީ މުއިއްޒު ގެ ލިސްޓްހެން. އެއީ އިންސާފުން ބޭރުން ކަނަކޮށްފައިވާތީ.\nއަދި ހަދާ ނުނިމޭ ތަނެއް ތީ، އަވަސް އަރުވާލައިގެން ތި އަބުރަނީ ވަރަށް ބޮޑު ގޭސް ގަޑެއް\nކޯޓަށް ދަމާނީ މުއިއްޒު.\nކޯޓަށޭ.. ޖަލުގައި ދިގުމުއްތަކަށް ހުކުމުގައި ތިބިބަޔަކު އެއްދުވަހު އިރުއެރި އިރު ދޫކޮށްލިބަޔަކަށް އޮންނީ ކޮން ޖެޒެޓެއް،. ތިޔަ ގެެޒެޓް އުވާލާނީ ސްޕްރީމް ކޯޓު އަމުރަކުން.\nމުޅިގައުމުގަ ފިތުނަފަސާދަ އުފައްދަން ވެގެން ސަރުތު ހަމަނުވާ އެތަށްބަޔަކަށް ފުލެޓް ދީފަ ހީވަނީދޯ ކޯޓާ ދުރުގަ ހުރެވިދާނެ ކަމަށް\nކޯޓާއި ޖަލުގެ ގޮޅިމަތިން ވަރަށްބޮޑަށް ހަދާންވާނެ. ހިތަށްވެސް ނާދޭވީއްޔާ މިހެން ކަންތައްވެދާނެ ކަމަކަށް.\nމިތަން އަދިތިޔަބުނާހށ ތަހުޒީބެއް ނުވޭ ކޮއްކޯ ދޮގާ މަކަރާ ހީލަތުން ލާރިކެވޭތޯ އުޅެނީ މުއީޒް އެބުނުއްވީ ވަ ރައއބޮޑު ތެދެއް އަބަދުވެސް ނުލިބޭމީހާ ބުނާނެ ގޯހޭ..އެކަމަކު ރަށުގަތިބެ ދަފްތަރުގަ ޖައްސާހާ މީހުނަކައް ނުދެވޭނެދޯ އަމިއްލަ ރަށުގަ އަޅާ ފުލެޓް ހޯދަބަލަ ކޮންަފުތަރެއްގަ ޖައްސައިގެން މާލެ ސިޓީ ހަލާކުކުާކަށް ރަށުމާސައލކަލް ދުއްވާތަންވެސް އޮންނާނެ..\nޢިއްޒަތްތެރި މުޢިއްޒުއަށް، ގުޅީފަޅު،މާފަނުގެ ނިކަމެތި ރައްޔިތުންނާއި މާލޭ ސްކެއަރއަށް ލޯނުހަމަނުޖެހުގެން ފައިސާ ނުދެއްކުނު ފަރާތްތަކަށް ދެއްވަން ބުނުއްވި ފުލެޓްތަކުގެ ލިސްޓް މަތިން ހަނދުނަފުޅު ނެތުނީތޯއެވެ. އެޗް7 ގެ3 ވަނަ ލިސްޓް ގެއްލުނީތޯއެވެ. ރާއްޖެތެރެއިން އަމިއްލަ ނަމުގައި ބޮޑެތި ބިން ލިބުނު މީހުނަށް ފުލެޓް ލިބި، ހުޅުމާލެއިން ފިރިންނަށް ބިންލިބުނު ޓީޗަރުންނަށް ފުލެޓް ލިބި، ރާއްޖެތެރޭ އުމުރަށް ދިރިއުޅޭ ފަރާތް ތަކަށް ފުލެޓް ލިބުނެވެ. ޝުކުރިއްޔ\nކޮބާ މިހާރު ވިއްކަން އުޅުނު ގޯތިތައް. ކޮރަޕްސަނުގެ ވާހަކަ ދައްކާފާނެތީ އުޅޭގޮތޭ ތިޔައީ. ދެންކަންތައްތައް ކުރާނީ އަންނަސަރުކާރުން . މިގޮތަށް އަމަލުނުކުރަން ބުނާއިރުވެސް އަޑުއިވޭހެނެއްވެސް ހިޔެއްނުވޭ.\nމުޢިއްޒު ވިދާޅުވި ފުލެޓް ލިބުނު 45% މިހުން ޤަބޫލު ކުރާނޭ އެއީ އިންސާފުން ލިބުނު ފުލެޓްކަމަށް . ނުލިބުން 55% މީހުން ބުނާނެ ނޫނޭވެސް .


ބީއެމްއެލް އިންޓަނެޓް ބޭންކިންއަށް ވަގުތުން ރަޖިސްޓާ ކުރެވޭނެ - DhiDaily\nބީއެމްއެލް އިންޓަނެޓް ބޭންކިންއަށް ވަގުތުން ރަޖިސްޓާ ކުރެވޭނެ\nބޭންކް އޮފް މޯލްޑިވްސް (ބީއެމްއެލް) އިން އެކުންފުނީގެ ވެބްސައިޓް މެދުވެރިކޮށް ވަގުތުން އިންޓަނެޓް ބޭންކިންއަށް ރަޖިސްޓާ ކުރެވޭ ގޮތް ހަމަޖައްސައިފިއެވެ.\nބީއެމްއެލުން ބުނީ ބޭންކިންގެ ހިދުމަތްތައް ހޯދުމުގައި ކަސްޓަމަރުން އިންޓަނެޓް ބޭންކިން ބޭނުންކުރުމަށް ބާރުއެޅުމުގެ ގޮތުންނާއި ވީހާވެސް ފަސޭހައިން ރަޖިސްޓާ ކުރެވޭނެ މަގުފަހިކޮށްދިނުމުގެ ގޮތުން އެ ބޭންކުގެ ވެބްސައިޓް މެދުވެރިކޮށް ކަސްޓަމަރުންނަށް ވަގުތުން އިންޓަނެޓް ބޭންކިންއަށް ރަޖިސްޓާ ކުރެވޭ ގޮތް ހަމަޖައްސާފައިވާ ކަމަށެވެ.\nމިގޮތަށް ރަޖިސްޓާ ކުރުމުގެ ފުރުސަތު ހުޅުވާލެވިފައިވަނީ ބީއެމްއެލްގައި މިހާރުވެސް ބޭނުންކުރަމުން އަންނަ އެކައުންޓަކާއި ކާޑެއް އޮންނަ ކަސްޓަމަރުންނަށެވެ. އަދި ކަސްޓަމަރުގެ ފޯން ނުވަތަ އީމެއިލް އެޑްރެސް ބޭންކުގައި ރަޖިސްޓްރީކޮށްފައި އޮންނަންވާނެ ކަމަށްވެސް ބީއެމްއެލުން ބުނެއެވެ.\n”އިންޓަނެޓް ބޭންކިންއަށް ރަޖިސްޓާވުމަށް ސައިންއަޕް ބަޓަންއަށް ފިތާލުމަށްފަހު ކަސްޓަމަރުގެ އެކައުންޓް ނަންބަރު ޖަހައި އޯޓީޕީ ފޮނުވުމަށް އެދޭ ގޮތް މޯބައިލް ނުވަތަ އީމެއިލް ހިޔާރުކުރެވޭނެ. ރަޖިސްޓާ ކުރަމުންދާއިރު އޯޓީޕީ ފޮނުވުމަށް ހިޔާރުކުރާ ގޮތަކީ ބޭންކުގައި ރަޖިސްޓާވެފައިވާ މޮބައިލް ނަންބަރަކަށް ނުވަތަ އީމެއިލް އެޑްރެހަކަށް ވާންވާނެ،“ ބީއެމްއެލުން ބުންޏެވެ.\nއޯޓީޕީ ޖެހުމަށްފަހު ބޭންކުން ދޫކޮށްފައިވާ ކާޑެއް ބޭނުންކޮށްގެން ރަޖިސްޓްރޭޝަންގެ ސައްހަކޮށްލެވޭނެ ކަމަށެވެ. އެއާއެކު ވަގުތުން ޔޫސާ ނޭމް އަދި ވަގުތީ ޕާސްވޯޑެއް ކަސްޓަމަރަށް ލިބޭނެ ކަމަށްވެސް ބީއެމްއެލުން ބުންޏެވެ.\n”ފުރަތަމަ ލޮގިން ކުރުމަށް ކަސްޓަމަރުން ބޭނުން ކުރާނީ މި ޕާސްވޯޑެވެ. އެއަށްފަހު އިރުޝާދު ދީފައިވާ ގޮތަށް ޕާސްވޯޑް ބަަދަލުކުރަންޖެހޭނެ،“ ބަޔާނުގައިވެއެވެ.\nބީއެމްއެލުން އަންނަނީ ޒަމާނީ ޓެކްނޮލޮޖީއާއެކު ވަރަށް ފުޅާ ދާއިރާއެއްގައި ޑިޖިޓަލް ބޭންކިންގެ ހިދުމަތް ދެމުންނެވެ. އެގޮތުން ހިދުމަތްތަކުގެ ތެރޭގައި އިންޓަނެޓް، މޮބައިލް ބޭންކިން، ޕޭމަންޓް ގޭޓްވޭ އަދި ޑިޖިޓަލް ވޮލެޓްގެ ހިދުމަތް ހިމެނެއެވެ.\nބޭންކުގެ މެދުވެރިކޮށް ހިންގޭ މުއާމަލާތުގެ 90 އިންސައްތައަކީ ޑިޖިޓަލް ވަސީލަތްތައް ބޭނުންކޮށްގެން ހިންގޭ މުއާމަލާތްތައް ކަމަށް އެ ބޭންކުން ބުނެއެވެ. އަދި ބޭންކުގެ ކަސްޓަމަރުންގެ ތެރެއިން 87 އިންސައްތަ ކަސްޓަމަރުން މިހާރުވެސް އިންޓަނެޓް ބޭނުންކުރާ ކަމަށް ބީއެމްއެލުން ބުންޏެވެ.


Aburuge gaanoonu uvailumah majileehun faas koffi | Mihaaru\nކުއްލި ނުރައްކަލުގެ ހާލަތު މަޖިލީހަށް ހުށަހެޅުމަށްޓަކައި ފެބްރުއަރީ 19 ވަނަ ދުވަހު ބޭއްވި ޖަލްސާގައި ބައެއް މެމްބަރުން. ފޮޓޯ މަޖިލިސް\n14 ނޮވެމްބަރ 2018 - 13:369comments\nހިޔާލު ފާޅުކުރުމުގެ މިނިވަންކަން ހަނިކުރުމުގެ ބޭނުމުގައި ރައްޔިތުންގެ މަޖިލީހުން ފާސްކޮށް، ރައީސް އަބްދުﷲ ޔާމީން ތަސްދީގު ކުރެއްވި އަބުރުގެ ގާނޫނު އުވާލަން މަޖިލީހުން މިއަދު ފާސްކޮށްފި އެވެ.\nއަބުރު ރައްކާތެރިކޮށް ދިނުމާއި ހިޔާލު ފާޅުކުރުމުގެ މިނިވަން ކަމުގެ ގާނޫނު އުވާލުމުގެ ބިލް ގުޅިފައިވާ ޕާޓީތަކުގެ ފަރާތުން މަޖިލީހަށް ހުށަހެޅުއްވީ ހެންވޭރު އުތުރު ދާއިރާގެ މެމްބަރު އަބްދުﷲ ޝާހިދެވެ.\nމީޑިއާ ކޮންޓްރޯލްކުރަން އަމާޒުކޮށް ރައީސް އަބްދުﷲ ޔާމީންގެ ބާރުއެޅުއްވުމުގެ ތެރެއިން ޕީޕީއެމް ކޯލިޝަނުން ހެދި އަބުރުގެ ގާނޫނު އުވާލަން، މިއަދުގެ ވޯޓުގައި ބައިވެރިވެވަޑައިގެންނެވި 51 މެމްބަރުންގެ ތެރެއިން 38 މެމްބަރުން ވޯޓު ދެއްވި އެވެ. ދެކޮޅަށް ވޯޓު ދެއްވީ ޕީޕީއެމްގެ 13 މެމްބަރެކެވެ.\nމީޑިއާތަކުން ދެކޮޅުހަދަމުން ދަނިކޮށް، އަދި ބިލް ރަނގަޅުކުރަން އެތައް ހިޔާލެއް ދީފައި ވަނިކޮށް، އެއިން އެއްވެސް ކަމަކާ މެދު ވިސްނުމެއް އަދި ބަދަލު ކުރުމެއް ވެސް ނެތި، ރައީސް ޔާމީން އެންގެވި ގޮތަށް ޕީޕީއެމުން އަބުރުގެ ގާނޫނު ފާސްކުރީ އޮގަސްޓް 8، 2016 ގަ އެވެ.\nގާނޫނުގެ ދަށުން ލިބިދޭ ބާރުގައި ބްރޯޑްކާސްޓިން ކޮމިޝަނުން ރާއްޖެ ޓީވީ ވަނީ ބޮޑެތި އަދަދުތަކުން ޖޫރިމަނާކޮށްފަ އެވެ. އެކަމަކު ހެޔޮއެދޭ ފަރާތްތަކުގެ އެހީގައި އެ ހުރިހާ ޖޫރިމަނާއެއް ވެސް އެ ޓީވީން ދައްކާފައިވެ އެވެ.\nބައެއް މީޑިއާތަކުން ސިފަކުރި ގޮތުގައި، އަބުރުގެ ގާނޫނަކީ މިނިވަން ނޫސްވެރިކަމަށް އެޅުނު ވަރަށް ބޮޑު ހުރަހެކެވެ. އަދި އެ ގާނޫނު އުވާލުމަކީ އިންތިޚާބީ ރައީސް، އެމްޑީޕީ ޕާލަމެންޓްރީ ގްރޫޕްގެ ލީޑަރު އިބްރާހިމް މުހައްމަދު ސޯލިހް (އިބޫ) ގެ ރިޔާސީ ވައުދެއް ވެސް މެ އެވެ. އަދި ބިލް އުވާލުމުގެ ސޮއި ކުރައްވާނީ ވެސް، މިހާރު ބެލެވޭ ގޮތުގައި، އިބޫ އެވެ. ރައީސްކަމާ އެމަނިކުފާނު ހަވާލުވެވަޑައިގަންނަވާނީ އަންނަ ހޮނިހިރުދުވަހު އެވެ.\nއަބުރުގެ ގާނޫނު އުވާލަން މަޖިލީހުން ފާސް ކުރިއިރު، މަޖިލީހުގެ އެއްވެސް މެމްބަރަކު އެ ބޭފުޅަކު އިންތިޚާބުވި ޕާޓީން ވަކިވެއްޖެ ނަމަ، ވަކިކޮށްފި ނަމަ ނުވަތަ އެހެން ޕާޓީއަކަށް ބަދަލުވެއްޖެ ނަމަ، މަޖިލީހުގެ މެމްބަރުކަމުން ވަކިވާނެ ކަމަށް ބަޔާންކޮށް، ފާސްކުރި އެންޓި ޑިފެކްޝަން ގާނޫނު ވެސް މިހާރު ވަނީ އުވާލައިފަ އެވެ.\nމި ހުރިހާ ބަދަލެއް ކުއްލިއަކަށް މިއައީ ރިޔާސީ އިންތިހާބުގައި، އޭރު ބާރުގަދަ ރައީސް ޔާމީން ބަލިވެ، އިދިކޮޅަށް ބާރުތައް ލިބުމުންނެވެ.\nއިތުރު ލިޔުންތައް ރައްޔިތުންގެ މަޖިލިސް އަބުރާ ބެހުން ނޫސްވެރިކަމުގެ މިނިވަންކަން ޚިޔާލުފާޅުކުރުމުގެ މިނިވަންކަން\nހިޔާލުފާޅުކުރުމުގެ މިނިވަންކަން ނިގުޅައިގެންފި


އައްޝައިޚް މުޙައްމަދު ޝަމްޢޫން – DhiSalafiyyah\nއައްޝައިޚް މުޙައްމަދު ޝަމްޢޫން\nޢުމްދަތުލްއަޙްކާމްގެ ޝަރަޙަ -3\nالحديث الأول عَنْ عُمَرَ بْنِ الْخَطَّابِ – رضي الله عنه – قَالَ: سَمِعْتُ رَسُولَ اللَّهِ – صلى الله عليه وسلم – يَقُولُ: ((إِنَّمَا الأَعْمَالُ بِالنِّيَّاتِ – وَفِي رِوَايَةٍ: بِالنِّيَّةِ – وَإِنَّمَا لِكُلِّ امْرِئٍ مَا نَوَى , فَمَنْ كَانَتْ هِجْرَتُهُ إلَى اللَّهِ وَرَسُولِهِ , فَهِجْرَتُهُ إلَى اللَّهِ وَرَسُولِهِ , وَمَنْ كَانَتْ هِجْرَتُهُ إلَى دُنْيَا يُصِيبُهَا أَوْ…\n23/04/2015 ޙަދީޘާއި އޭގެ ޢިލްމުތައް, ޙުކުމްތައްއައްޝައިޚް މުޙައްމަދު ޝަމްޢޫން\nޢުމްދަތުލްއަޙްކާމްގެ ޝަރަޙަ -2\nއެކަލޭގެފާނުގެ އަރިހުން 539 ޙަދީޘް ރިވާކުރެވިފައިވައެވެ. އޭގެތެރެއިން 26 ޙަދީޘް ބުޚާރީއާއި މުސްލިމް އިއްތިފާޤުން ރިވާކުރައްވާފައިވެއެވެ.\n16/04/2015 ޙަދީޘާއި އޭގެ ޢިލްމުތައް, ޙުކުމްތައްއައްޝައިޚް މުޙައްމަދު ޝަމްޢޫން\nޢުމްދަތުލްއަޙްކާމްގެ ޝަރަޙަ -1\nނަމަވެސް މުއުމިނުންގެ ތެރެއިން ވަކި ބޭކަލުންތަކަކަށް ޚާއްޞަކުރެވި، “މުއުމިނުންގެ އަމީރު”ގެ ލަޤަބު، އެކަލޭގެފާނަށްވުރެކުރިން ދެވުނީ ޢަބްދުﷲ ބްނު ޖަޙްޝް ރަޟިޔަﷲ ޢަންހުއަށެވެ.\n15/04/2015 ޙަދީޘާއި އޭގެ ޢިލްމުތައް, ޙުކުމްތައްއައްޝައިޚް މުޙައްމަދު ޝަމްޢޫން\nތިމަންކަލޭގެފާނުގެ ވާރުތަވެރީންގެ ތެރެއިން ހިމަނުއްވަވާފާނޭކަމަށް ތިމަންކަލޭގެފާނަށް ހީފުޅުވެލައްވާވަރަށް ޖިބްރީލްގެފާނު ތިމަންކަލޭގެފާނަށް އަވަށްޓެރިޔާއަށް ހެޔޮކޮށް ހިތުމަށް ވަޞިއްޔަތް ކުރެއްވެވިއެވެ.\n09/02/2013 އަޚްލާޤްއައްޝައިޚް މުޙައްމަދު ޝަމްޢޫން\nއެކަންތައް ދޫކޮށްފިކަމުގައިވާނަމަ އަޅުގަނޑުމެންގެ އުންމަތަކީ އެންމެ މާތް އުންމަތްކަމުގައި ނުވާނެއެވެ. އަދިކިއެއް! ﷲގެ ކޯފާއާއި ޢަޛާބު ޙައްޤުވެ، ހަލާކުވެ ނެތިފަނާވެގެންދާ ބައެއްކަމުގައި ވާނެއެވެ. ﷲތަޢާލާ ވަޙީކުރައްވާފައިވެއެވެ.\nމިކަންތައް އެނގިވަޑައިގަތުމުން، ޤައުމުގެ މީހުންނަށް ﷲގެ އެއްކައުވަންތަކަމަށް ދަޢުވަތުދެއްވަން އެކަލޭގެފާނު ފެއްޓެވިއެވެ. އެކިގޮތްގޮތުން އެމީހުންނަށް ﷲތަޢާލާގެ އެއްކައުވަންތަކަމުގެ ހެކިތައް ބަޔާންކޮށްދެއްވިއެވެ.\nތަވްޙީދު ފިލާވަޅު 24 (ކިތާބުއް ތަވްޙީދުގެ ޝަރަޙަ)\nމި2ރައުޔުގެ ތެރެއިން ބުރަވެވެނީ ތަވްޙީދުގެ3ބައިވެސް ހިމެނޭނެކަމަށް ވިދާޅުވާ ޢިލްމުވެރިންގެ ރައުޔަށެވެ. އެއީ ތަވްޙީދުލްއުލޫހިއްޔާއާއެކު، ތަވްޙީދުއްރުބޫބިއްޔާއާއި ތަވްޙީދުލް އަސްމާއުވައްޞިފާތުވެސް އެކުލެވިގެންވާނެތީއެވެ.\n04/01/2013 ޢަޤީދާއާއި ފިރުޤާތައް, ފިލާވަޅުއައްޝައިޚް މުޙައްމަދު ޝަމްޢޫން\nގާޟީން3ބަޔަކަށް ބެހިގެންވެއެވެ. އޭގެ ތެރެއިން ސުވަރުގެ ވަންނާނީ އެންމެ ބައެކެވެ. އަދި އަނެއް2ބައި ވާހުށީ ނަރަކައިގައެވެ.\nތަވްޙީދު ފިލާވަޅު 23 (ކިތާބުއް ތަވްޙީދުގެ ޝަރަޙަ)\nﷲތަޢާލާގެ ރަޙުމަތުން، މިފިލާވަޅާއެކު ނިމިގެން މިދިޔައީ، ކިތާބުއްތަވްޙީދުގެ މުޤައްދިމާއެއްގެ ގޮތުގައި، އިމާމް މުޙައްމަދު ބިން ޢަބްދިލްވައްހާބް ރަޙިމަހުﷲ ބަޔާންކުރައްވާފައިވާ ބާބުގެ ޝަރަޙައެވެ. ދުޢާއަކީ މިފިލާވަޅުތަކަކީ، އެންމެހައި ލޮބުވެތި އަޚުންނާއި އުޚްތުންނަށް މަންފާކުރާނޭ ފިލާވަޅުތަކެއް ކަމުގައި ލެއްވުމެވެ.\n02/01/2013 ޢަޤީދާއާއި ފިރުޤާތައް, ފިލާވަޅުއައްޝައިޚް މުޙައްމަދު ޝަމްޢޫން\nތަވްޙީދު ފިލާވަޅު 22 (ކިތާބުއް ތަވްޙީދުގެ ޝަރަޙަ)\nޝިރުކުކޮށްފި ކަމުގައިވަނީނަމަ، އެމީހަކަށް އެއްވެސް ހެވެއްނުވާނެއެވެ. ﷲއާއި، އެއިލާހުގެ ވަލީވެރިންގެ ފަރާތުންވެސް އެމީހަކަށް ވާނީ ނުބައިބަހެވެ. އެބަހީ، އެމީހަކަށް ތަޢުރީފުގެ އެއްވެސްބަހެއް، އަދި ﷲގެ ޙަޟްރަތުން އެއްވެސް ހެވެއް ނުވާނެއެވެ. އަދި ދުނިޔެއާއި އާޚިރަތުގައިވެސް ގެއްލެނިވެގެންވާ މީހުންގެތެރެއިން އެމީހަކު ވެގެންދާނެއެވެ.\n01/01/2013 ޢަޤީދާއާއި ފިރުޤާތައް, ފިލާވަޅުއައްޝައިޚް މުޙައްމަދު ޝަމްޢޫން\nތަވްޙީދަށްވުރެ، މާތް މަތިވެރި، ފައިދާތައް ގިނަ އެހެން އެއްވެސް ޢަމަލެއް ނުވެއެވެ. ދުނިޔެއާއި އާޚިރަތުގެ ފަލާޙާއި ކާމިޔަބަކީ ތަވްޙީދުގެ މޭވާތަކުގެ ތެރެއިން މޭވާއެއްކަމުގައި މެނުވީ ނުވެއެވެ. ތަވްޙީދުގެ އަހުލުވެރިން ގިނަވެއްޖެނަމަ އުޚުވަތްތެރިކަމާއި، އަމަންއަމާންކަން ފެތުރިފައިވާ މުޖުތަމަޢަކަށް އެތަންވެގެންދެއެވެ. އެހެންކަމުން ޝެއިޚުލްއިސްލާމް އިބްނު ތައިމިއްޔާ ރަޙިމަހުﷲ ވިދާޅުވެފައިވެއެވެ. “ބިންމަތީގައި އަމަންއަމާންކަމާއި ޞުލްޙަމަސަލަސްކަން ޤާއިމުވެގެންދަނީ، ﷲއެއްކައުވަންތަކޮށް، އެއިލާހާއި، އެއިލާހުގެ ރަސޫލާ صلى الله عليه وسلم އަށް ކިޔަމަންވުމުންކަން، ދުނިޔޭގެ އެކިކަންކޮޅުތަކުގެ ޙާލަތަށް ނަޒަރު ހިންގައިލި ކޮންމެމީހަކަށްމެ އެނގިގެންދާނެއެވެ. އަދި…\n31/12/2012 އެހެނިހެން, ޢަޤީދާއާއި ފިރުޤާތައްއައްޝައިޚް މުޙައްމަދު ޝަމްޢޫން\nތަވްޙީދުގެ މަންފާތަކުގެ ތެރެއިން…\n1-ތަވްޙީދުގެ އަހުލުވެރިޔަކު ނަރަކައިގައި ދެމިނޯންނާނެއެވެ. ޢަޛާބު ޙައްޤުވާކަމަކަށް އަރައިގެންފައިވާނަމަ، އެކަމަކަށް ޢަޛާބުދެއްވުމަށްފަހު، ކޮންމެވެސް ދުވަހަކުން އޭނާ ނަރަކައިން ނެރެވި ސުވަރުގެ ވެއްދޭނެއެވެ. 2-އޭނާގެ ތަވްޙީދު ފުރިހަމަވެއްޖެނަމަ، އެއްގޮތަކަށްވެސް ނަރަކައަށް ނުވެއްދޭ މީހުންގެ ތެރެއިން އޭނާވެގެންދާނެއެވެ. އަދިކިއެއް! އެއްވެސް ޙިސާބަކާނުލައި ސުވަރުގެ ވެއްދޭ މީހުންގެ ތެރެއިންވެސް އޭނާ ވެގެން ހިނގައިދާނެއެވެ. 3-ޤިޔާމަތްދުވަހު، ރަސޫލުﷲ ޞައްލަﷲޢަލައިހިވަސައްލަމަގެ ޝަފާޢަތް ލިބޭ މީހުންގެތެރެއިން އޭނާ ވާނެއެވެ. 4-ފުރިހަމަ ހިދާޔަތު ލިބިގެންވާ މީހުންގެ ތެރެއިން އޭނާ ވާނެއެވެ. 5-އަދި ދުނިޔެއާއި އާޚިރަތުގައިވެސް އޭނާއަށް އަމާންކަން…\n30/12/2012 ޢަޤީދާއާއި ފިރުޤާތައްއައްޝައިޚް މުޙައްމަދު ޝަމްޢޫން\nތަވްޙީދު ފިލާވަޅު 21 (ކިތާބުއް ތަވްޙީދުގެ ޝަރަޙަ)\nޠާޣޫތަށް ކާފިރުނުވާ ކަމުގައިވާނަމަ، އަޅުކަންކުރުމުގެގޮތުން ކިތަންމެ ގިނަޢަމަލެއް ކުރިކަމުގައިވިއަސް، ތަވްޙީދުގެ އަހުލުވެރިއެއްކަމުގައި އޭނާ ނުވާހުއްޓެވެ. އެހެންކަމުން އެކަމަށް އިޝާރާތްކުރައްވައި، އިމާމް މުޙައްމަދު ބިން ޢަބްދިލްވައްހާބް ރަޙިމަހުﷲ ވިދާޅުވެފައިމިވަނީ، މިއީ ބޮޑު މަސްއަލަ(ނުކުތާ) ކަމުގައެވެ.\n29/12/2012 ޢަޤީދާއާއި ފިރުޤާތައް, ފިލާވަޅުއައްޝައިޚް މުޙައްމަދު ޝަމްޢޫން\nތަވްޙީދު ފިލާވަޅު 20 (ކިތާބުއް ތަވްޙީދުގެ ޝަރަޙަ)\nأَنْ يَعْبُدُوْهُ އޭ އެކަނި ޙަދީޘްނުކުރައްވައި، އެއާއެކު وَلَا يُشْرِكُوْا بِهِ شَيْئاً އޭ ޙަދީޘްކުރެއްވުމުން، ހަމައެކަނި އަޅުކަންކުރުމަކުން އަދި ނުފުދޭކަން އެނގިގެންދެއެވެ. އަދިކިއެއް! އެއަޅުކަންކުރުމުގައި، އެއިލާހާއި އެހެން އެއްވެސް ފަރާތެއް، އަދި އެއްޗެއްވެސް ބައިވެރިކޮށްގެން ނުވާނެކަން އެނގިގެންދެއެވެ.\n28/12/2012 ޢަޤީދާއާއި ފިރުޤާތައް, ފިލާވަޅުއައްޝައިޚް މުޙައްމަދު ޝަމްޢޫން


SunOnline: Criminal court ah vanna noosverinnah komme faharaku form furan nujehey goiy hadhaifi\nކްރިމިނަލް ކޯޓުން ނޫސްވެރިންގެ ކާޑު ދޫކޮށް ލުއިތަކެއް!\n26 Feb 2020, 15:58\nއޮކްޓޯބަރ 1، 2019: ދިވެހި ރާއްޖޭގެ ކްރިމިނަލް ކޯޓު ބޭރު -- ސަން ފޮޓޯ/ ފަޔާޒު މޫސާ\nކްރިމިނަލް ކޯޓުގައި ހިނގަމުންދާ ޝަރީއަތްތައް އަޑުއަހަން ވަންނަ ފަރާތްތައް ޝަރީއަތުގެ މަޖިލީހަށް ވެއްދުމުގައި އަމަލުކުރާނެ "ލުއި" ގޮތްތަކެއް ކަނޑައަޅައި އުސޫލެއް އާންމުކޮށްފި އެވެ.\n"ޝަރީއަތުގެ މަޖިލީސް އަޑުއަހަން މީހުން ވެއްދުމުގައި އަމަލުކުރާނެ ގޮތުގެ އުސޫލު" އެކުލަވާލާފައި ވަނީ ކޯޓަށް ހުށަހެޅޭ މައްސަލަތަކުގެ ޝަރީއަތްތައް ހާމަކަމާއެކު ހިންގުމުގައި ކޯޓުގެ ޖާގައިގެ ދަތިކަން އޮތުމާ އެކުވެސް ނޫސްވެރިންނަށާއި، މައްސަލައިގެ މަސްލަހަތު ހިމެނޭ އިތުރު ފަރާތްތަކަށާއި، އާންމު ފަރާތްތަކަށް ކޯޓު ރޫމުގައި ޖާގަ އޮތްވަރަކުން ފުރުސަތުދީ، ކޯޓުގައި ހިނގަމުންދާ ޝަރީއަތްތަކުގެ މައުލޫމާތު ހަބަރުފަތުރާ ވަސީލަތްތައް މެދުވެރިކޮށް ޒިންމާދާރުކަމާއެކު ފެތުރުމަށް މަގުފަހިކޮށްދިނުން ކަމަށް ކްރިމިނަލް ކޯޓުން ބުންޏެވެ.\nއާންމު އުސޫލެއްގެ ގޮތުން ޝަރީއަތްތައް އަޑުއަހަން ދާ ފަރާތްތައް، އެޝަރީއަތެއް ފެށުމުގެ 15 މިނެޓު ކުރިން ޝަރީއަތަށް ވަނުމަށް އެދޭ ފޯމު ފުރިހަމަކޮށް ކޯޓަށް ހުށަހަޅަންޖެހޭނެ އެވެ. އަދި ފޯމާއެކު، ޝަރީއަތް އަޑުއަހަން ދާ ފަރާތަކީ ކާކުކަން އަންގައިދޭ ފޮޓޯޖެހި ރަސްމީ ލިޔުމެއް ވެސް ހުށަހަޅަން ޖެހޭނެ އެވެ.\nމީގެކުރިން ނޫސްވެރިން ވެސް އަމަލުކުރަމުން ދިޔައީ އާންމު އުސޫލާ އެއްގޮތަށެވެ. ނަމަވެސް މިހާރު އެކުލަވާލި އުސޫލުގައި ނޫސްވެރިންނަށް ވަނީ އަހަންމިޔަތުކަންދީ ކްރިމިނަލް ކޯޓުގައި ކުރިއަށްދާ ޝަރީއަތްތަކަށް ވަންނަ ނޫސްވެރިންނަށް ފަސޭހަ ގޮތްތަކެއް ހަމަޖައްސައިދީފަ އެވެ.\n"ނޫސް ރިޕޯޓަރު" ކާޑެއް ދެނީ، ދެން ފޯމު ފުރަން ނުޖެހޭނެ!\nރާއްޖޭގައި ރަޖިސްޓްރީކޮށްގެން ހިންގާ ޓީވީ ސްޓޭޝަންތަކާއި، ރޭޑިއޯ ޗެނެލްތަކާއި، ނޫސް މަޖައްލާފަދަ ތަންތަނުން ކޯޓުގައި ހިނގަމުންދާ ޝަރީއަތްތައް ކަވަރުކުރުމަށްޓަކައި، ކޮންމެ ޓީވީ ސްޓޭޝަނަކަށާއި، ރޭޑިއޯ ޗެނެލަކަށާއި، ނޫސް މަޖައްލާއަކަށް ވެސް ތިން ރިޕޯޓަރުން ރަޖިސްޓްރީ ކުރުމުގެ ފުރުސަތު މިހާރު ވަނީ ހުޅުވާލައިފައެވެ.\nމިގޮތަށް ކްރިމިނަލް ކޯޓުގައި ރަޖިސްޓްރީވާ ނޫސްވެރިން، ކޮންމެ ޝަރީއަތުގެ އަޑުއެހުމަކަށް ވަނުމަށް ވަކިން ފޯމް ފުރައި ހުށަހަޅަން ނުޖެހޭނެއެވެ. މީގެކުރިން ކޮންމެ ޝަރީއަތަކަށް ވެސް ވަނުމުގެ ކުރިން ނޫސްވެރިން ވެސް ވަކި ފޯމެއް ފުރަން ޖެހެއެވެ.\nނަމަވެސް ރާއްޖޭގައި ރަޖިސްޓްރީކޮށްފައިނުވާ ހަބަރު ފަތުރާ ވަސީލަތްތަކާއި، ކޯޓުގައި ރަޖިސްޓްރީކޮށްފައިނުވާ ރިޕޯޓަރުންނަށް ޝަރީއަތުގެ އަޑުއެހުންތަކަށް ވަދެވޭނީ އާންމު އުސޫލުގައިވާ ގޮތަށް 15 މިނެޓު ކުރިން ފޯމު ހުށަހަޅައިގެންނެވެ.\nޝަރީއަތުގެ މަޖިލީހަށް ވަނުމަށް އެދޭ ނޫސްވެރިން ކޯޓުގައި ރަޖިސްޓްރީވާނީ އެ ނޫސްވެރިޔަކު ތަމްސީލުކުރާ ފަރާތެއް މެދުވެރިކޮށް، "ނޫސްވެރިން ޝަރީއަތުގެ މަޖިލީހަށް ވަނުމަށް ރަޖިސްޓްރީވާން އެދޭ ފޯމު" ގައިވާ މައުލޫމާތު ފުރިހަމަކުރުމުންނެވެ.\nއެ ފޯމާއެކު ނޫސްވެރިޔާގެ އައިޑެންޓިޓީކާޑުގެ ކޮޕީއަކާއި، ސްޓޭމްޕް ސައިޒްގެ ދެ ފޮޓޯއާއި އެކު ހުށަހެޅުމުން، އެނޫސްވެރިއަކު ކޯޓުގައި ރަޖިސްޓްރީކޮށްދެވޭނެ ކަމަށް އުސޫލުގައިވެއެވެ.\nކޮންމެ ނޫސްވެރިޔަކު ވެސް ކޯޓުގައި ރަޖިސްޓްރީވުމަށް "ނޫސް ރިޕޯޓަރު" ކިޔާ ކާޑެއް، އެ ކޯޓުން ނޫސްވެރިޔާއަށް ދޫކުރާނެއެވެ.\n15 މިނެޓު ކުރިން ހާޒިރު ނުވިޔަސް އަޑުއެހުމަށް ވަދެވޭނެ!\nޝަރީއަތުގެ އަޑުއެހުންތައް ކަވަރުކުރާ ނޫސްވެރިންގެ އެންމެ ބޮޑު ކަންބޮޑުވުމަކީ ޝަރީއަތް ފެށުމަށް ތާވަލުކޮށްފައިވާ ގަޑީގެ 15 މިނެޓަށް ވުރެ އެންމެ މިނެޓެއް ލަސްވި ނަމަވެސް ކޯޓަށް ނުވަދެވޭކަމުގެ ކަންބޮޑުވުމުވެމެ.\nނަމަވެސް މިހާރު އާންމުކޮށްފައިވާ އުސޫލުގައި ބުނެފައި ވަނީ ޝަރީއަތުގެ މަޖިލީހަށް ވަނުމަށް ރަޖިސްޓްރީކޮށްފައިވާ ނޫސްވެރިޔަކު ޝަރީއަތް ފެށުމަށް ތާވަލުކޮށްފައިވާ ގަޑީގެ 15 މިނެޓް ކުރިން ކޯޓަށް ހާޒުރުނުވި ނަމަވެސް، ޝަރީއަތެއް ފެށުމުގެ ކުރިން ކޯޓަށް ހާޒިރުވެ ކޯޓުން ދޫކޮށްފައިވާ "ނޫސް ރިޕޯޓަރު" ކާޑު ދެއްކުމުން އެޝަރީއަތުގެ މަޖިލީހެއްގައި ޖާގަ އޮތްވަރަކުން، ނޫސްވެރިންނަށް ޝަރީއަތުގެ މަޖިލީހަށް ވަނުމުގެ ފުރުސަތު ދެވޭނެ ކަމަށެވެ.\nމިގޮތަށް ޝަރީއަތުގެ މަޖިލީހުގައި ޖާގައޮތް މިންވަރަކުން މަޖިލީހަށް ވަނުމުގެ ފުރުސަތުދޭއިރު އިސްކަން ދޭނީ ނޫސްވެރިން ކޯޓަށް ހާޒިރުވާ ތަރުތީބުންނެވެ.\nނޫސްވެރިންނަށް ގަލަމާއި ނޯޓުފޮތް ވެއްދޭނެ!\nނޫސްވެރިންގެ އަމިއްލަ ގަލަމާއި ގަނޑު ނުވަތަ ނޯޓުފޮތް ކޯޓަށް ނުވެއްދުމަކީ ވެސް ކޯޓު ކަވަރުކުރާ ނޫސްވެރިންގެ ބޮޑު ކަންބޮޑުވުމެކެވެ. މީގެ ކުރިން ނޫސްވެރިންނަށް އަމިއްލަ ގަނޑާއި ގަލަން ކޯޓަށް ވެއްދުނު ނަމަވެސް، ފަހަކަށް އައިސް ނޫސްވެރިންނަށް ނޯޓު ކުރާނެ އެއްޗެހި ފޯރުކޮށްދެނީ ކޯޓުންނެވެ.\nސިވިލް ކޯޓު ފިޔަވައި އެހެން ހުރިހާ ކޯޓުތަކުގެ ޝަރީއަތުގެ މަޖިލިސްތަކަށް ނޫސްވެރިންނަށް ނޯޓު ފޮތް ވެއްދުން މަނަލެވެ. އެެހެންނަމަވެސް، ނޫސްވެރިއެއްގެ ހައިސިއްޔަތުން ކްރިިމިނަލް ކޯޓު، ހައިކޯޓު، އަދި ސުޕްރީމް ކޯޓަށް ވަންނަ ނަމަ އެ ކޯޓުން ޝަރީއަތުގެ މަޖިލީހުގެ ތެރޭގައި ނޯޓު ކުރަން އޭ4 ސައިޒު ގަނޑާއި ފަންސުރު ނުވަތަ ގަލަން ދެއެވެ.\nމިއަދު އާންމުކުރި އުސޫލުގައި ބުނެފައި ވަނީ ކޯޓުގައި ރަޖިސްޓްރީވެފައިވާ ނޫސްވެރިޔަކު، ޝަރީއަތުގެ މަޖިލީހުގައި ދެކެވޭ ވާހަކަތައް ލިޔެ ނޯޓު ކުރުމަށްޓަކައި، އެކަމަށް ބޭނުންވާ ފޮތް ފަންސުރު ފަދަ ތަކެތި ވެއްދުމުގެ އިހްތިޔާރު އެ ނޫސްވެރިޔަކަށް ލިބިގެންވާ ކަމަށެވެ.\nއެގޮތުން އާދައިގެ ގަލަމަކާއި، ފަންސުރު، ގަނޑު ނުވަތަ އާދައިގެ ނޯޓުފޮތް ކޯޓަށް ވެއްދުމުގެ އިހްތިޔާރު މިހާރު ނޫސްވެރިންނަށް ވަނީ ދީފައެވެ. އަދި ރަޖިސްޓްރީ ކޮށްފައިވާ ނޫސްވެރިނަށާއި، ރަޖިސްޓްރީ ނުކުރާ ނޫސްވެރިންނަށްވެސް އެފަރާތުން ބޭނުންވެއްޖެނަމަ ލިޔެ ނޯޓްކުރާނެ ތަކެތި ކޯޓުގެ އިދާރީ މުވައްޒަފުން ފޯރުކޮށްދޭނެ ކަމަށް އުސޫލުގައި ބުނެފައިވެއެވެ.\nނަމަވެސް އަޑު ރެކޯޑުކުރެވޭ ނުވަތަ ވީޑިއޯ ކުރެވޭ ގަލަމާއި، ޝަރީއަތުގެ ރެކޯޑު ސިސްޓަމަށް ބުރޫ އަރާފަދަ އެއްވެސް އާލާތެއް، ނުވަތަ މީހަކަށް ހަމަލާއެއް ދެވިދާނެ ފަދަ އެއްވެސް އާލާތެއް ޝަރީއަތުގެ މަޖިލީހަށް ވެއްދުމަކީ މަނާކަމަކެވެ.\nއަދި އެފަދަ އެއްޗެއްކަމަށް ޝައްކުކުރެވޭނަމަ، އެ އެއްޗެއް ޝަރީއަތަށް ނުވެއްދުމަށް އެންގުމުގެ ބާރު ކޯޓުގެ ސެކިއުރިޓީ ކަންކަން ބަލަހައްޓާ މުވައްޒަފުންނަށް ވަނީ ލިބިދީފައެވެ.\nއެއްޗެއް ނުވެއްދުމަށް ކޯޓުގެ އިދާރީ މުވައްޒަފުން އެންގުމުން އެކަމަށް ދެކޮޅު ހަދައިފިނަމަ، ނުވަތަ އެފަދަ އެއްޗެއް ވެއްދިކަން ފަހުން އެނގިއްޖެނަމަ، އެ ނޫސްވެރިޔަކު އިތުރަށް ޝަރީއަތުގެ މަޖިލީސްތަކަށް ނުވަދެވޭ ގޮތަށް ހެދުމުގެ ބާރު ކޯޓަށް ލިބިގެންވެއެވެ.\nއެއް ނޫހަކުން ނުވަތަ އެއް ސްޓޭޝަނަކުން އެކަކަށްވުރެ ގިނަ ނޫސްވެރިން ޝަރީއަތުގެ އަޑުއެހުމަށް ވަންނަ ބޭނުންވާނަމަ، ޖާގަ އޮތް މިންވަރަކުން އެފުރުސަތު ލިބޭނެ ކަމަށް އޮތް ނަމަވެސް، ކޯޓުން އަހުމިއްޔަތުކަން ދޭނީ ވީހާވެސް ގިނަ ނޫސްތަކަށް ނުވަތަ ސްޓޭޝަންތަކަށް އެފުރުސަތު ލިބޭނޭ ގޮތަކަށް އިންތިޒާމު ކުރުމަށް ކަމަށް އުސޫލުގައި ވެއެވެ.\nކޯޓުގައި ރަޖިސްޓްރީ ކުރާ ނޫސްވެރިން ބައެއް ހާލަތްތަކުގެ އެ ރަޖިސްޓްރީން އުނިކުރެވިދާނެއެވެ. އެއީ:\nރިޕޯޓަރަކު ރަޖިސްޓްރީއިން އުނިކުރުމަށް އެރިޕޯޓަރަކު ނިސްބަތްވާ ޓީވީ، ރޭޑިއޯ، ނޫސް މަޖައްލާ އަކުން އެދުން\nކޯޓުގެ ހުރުމަތް ކެނޑޭ ފަދަ އެއްވެސް އަމަލެއް ކުރުން\nނޫސްވެރިޔާ ތަމްސީލުކުރާ ނޫސް އޭޖެންސީ ނުވަތަ ޓީވީ / ރޭޑިއޯ ސްޓޭޝަނަކުން ވަކިވުން\nބްރޯޑްކާސްޓްކުރުމުގެ ހުއްދަ ސަސްޕެންޑްވުން ނުވަތަ ބާތިލުވުން\nނޫސްވެރިޔަކު އޭނާ ތަމްސީލްކުރާ ނޫސް އޭޖެންސީ އަކުން ނުވަތަ ޓީވީ/ރޭޑިއޯ ސްޓޭޝަނަކުން ވަކިވެއްޖެނަމަ، ފަސް ދުވަހުގެ ތެރޭގައި އެ އޭޖެންސީއަކުން ނުވަތަ ސްޓޭޝަނަކުން ކްރިމިނަލް ކޯޓަށް ސިޓީއަކުން އަންގަން ޖެހޭނެއެވެ.\nކްރިމިނަލް ކޯޓުން ނޫސްވެރިންނަށް ފަސޭހަވާނެ ގޮތަށް އުސޫލެއް އުކުލަވާލައި އާންމުކޮށްފައި ވާއިރު ޕްރޮސެކިއުޓާ ޖެނެރަލް ހުސައިން ޝަމީމް ވަނީ ޝަރީއަތުގެ މަޖިލިސްތަކަށް ވަންނަ ނޫސްވެރިންނަށް އިދާރީ ލުއިތަކެއް ފޯރުކޮށްދީ، ނޫސްވެރިންގެ އަމިއްލަ ނޯޓު ފޮތް ވައްދަން ފުރުސަތު ދޭން ޖެހޭ ކަމަށް ކުރިން ވިދާޅުވެފައެވެ.\nމިއަދު ޕީޖީ އޮފީހުން ބުނެފައި ވަނީ މިއީ ވަރަށް ރަނގަޅު، އަދި މުހިންމު ނިންމުމެއް ކަމަށާއި ޝަރީއަތުގެ ހާމަކަން އިތުރު ކުރުމަކީ އިތުބާރު އިތުރު ކުރަން އެޅޭ އަސާސީ ފިޔަވަޅެއް ކަމަށެވެ.\nއެހެން ކޯޓުތަކުންވެސް މިނަމޫނާއާ އެއްގޮތަށް އަމަލު ކުރާނެ ކަމަށް އުންމީދުކުރާ ކަމަށް ވެސް ޕީޖީ އޮފީހުން ވަނީ ބުނެފަ އެވެ.


Male gai mirey ves accident eh,2meehakah serous aniyaathakeh\nމާލޭގައި އެކްސިޑެންޓެއް، ދެ މީހަކު ސީރިއަސް\nދެ ސައިކަލް ޖެހި މިރޭ އެކްސިޑެންޓްވެފައި --\nމާލޭގައި މިރޭ ވެސް ނުރައްކާތެރި އެކްސިޑެންޓެއް ހިނގައިފި އެވެ. އެކްސިޑެންޓް ހިނގާފައިވަނީ ރިންގްރޯޑް، ސެނެހިޔާ ކައިރީގަ އެވެ.\nފުލުހުން ބުނި ގޮތުގައި އެ އެކްސިޑެންޓްގެ ރިޕޯޓް ލިބިފައިވަނީ މިރޭ 11:15 ހާއިރު އެވެ. އެކްސިޑެންޓްގައި ތިން މީހަކަށް އަނިޔާވި ކަމަށާއި އޭގެ ތެރެއިން ދެ މީހަކަށް ސީރިއަސް އަނިޔާތަކެއް ލިބިފައިވާ ކަމަށެވެ. ނަމަވެސް އެމީހުންނަށް ލިބިފައިވާ އަނިޔާގެ ތަފްސީލެއް އަދި ނުލިބެ އެވެ. މައުލޫމާތު ލިބޭ ގޮތުގައި ހާލު ސީރިއަސްވި ދެ މީހުންގެ ބޮލަށް ވަނީ އަނިޔާވެފަ އެވެ.\nއެކްސިޑެންޓް ހިނގާފައިވަނީ ދެ ސައިކަލް ޖެހިގެންނެވެ. އެކްސިޑެންޓްވީ ރިންގްރޯޑުން ދެކުނުން އުތުރަށް ބާރު ސްޕީޑްގައި ދުއްވާފައި ދިޔަ ސައިކަލެއް އުތުރުން ދެކުނަށް ގޮސް ބުރުޒު މަގަށް އަޅަން އުޅުނު ސައިކަލެއްގައި ޖެހިގެންނެވެ.\nމިރޭ ނުރައްކާތެރި އެކްސިޑެންޓެއް ހިނގާފައިވާއިރު މިއަދު ހެނދުނު މާލޭ މަސްމާރުކޭޓް ކައިރީގައި ހިނގި އެކްސިޑެންޓެއްގައި ލިބުނު އަނިޔާއަށް ފަރުވާދެމުން ދަނިކޮށް 17 އަހަރުގެ ޒުވާނަކު ވަނީ މަރުވެފަ އެވެ. އަދި މިއަދު ހަވީރު ވެސް މާލޭގައި އެކްސިޑެންޓެއް ހިނގައި ދެ މީހަކަށް އަނިޔާވެފައިވެ އެވެ. އެ އެކްސިޑެންޓް ވެސް ހިނގީ ސެނެހިޔާއާ ދިމާލުން ރިންގްރޯޑްގަ އެވެ. އަނިޔާވި ދެ މީހުންނަށް ސީރިއަސް ގެއްލުމެއް ނުލިބެ އެވެ.\nމިދިޔަ ހަފުތާ ތެރޭގައި ވެސް ސެނެހިޔާ ކުރިމަތީގައި އެކްސިޑެންޓެއްވެ ދެ މީހަކަށް އެކިވަރުގެ އަނިޔާ ލިބުނެވެ. މާލެ ހުޅުލެ ގުޅުވައިދޭ ބްރިޖާއި ހައިވޭގައި ވެސް ދަނީ އެކްސިޑެންޓްތައް ހިނގާ މިންވަރު އިތުރުވަމުންނެވެ.\nމޯލްޑިވްސް ޕޮލިސް ސާވިސް އެކްސިޑެންޓް ކުށްކުރުން


Fahuvaguthu KaneIngland molhukohdheefi\nފަހު ވަގުތު ކޭން އިންގްލެންޑް މޮޅުކޮށްދީފި\nއިންގެލްނޑްގެ ކެޕްޓަން ކޭން --- ފޮޓޯ: ފީފާ\nޓިއުނީޝިއާ އަތުން އެއްވަރު ވާން ދަނިކޮށް، ހެރީ ކޭން ފަހު ވަގުތު ކާމިޔާބު ކުރި ލަނޑާއެކު އިންގްލެންޑުން ޓިއުނީޝިއާގެ މައްޗަށް 2-1 ގެ ނަތީޖާއަކުން ކާމިޔާބު ހޯދައިފި އެވެ.\nއިންގިރޭސިން މެޗު ފެށީ، ތަފާތު ރޫހެއްގައި މެޗުގެ ފުރަތަމަ ކޮޅުވެސް ޓިޔުނީޝިއާގެ ފަހަތަށް ބާރު ބޮޑު ކުރި އެވެ. ފުރަތަމަ ހާފުގައި ޓިޔުނީޝިއާއަށް ނުރައްކާވީ އިނގިރޭސިން ނެގި ހުރަސްތަކުންނެވެ.\nއިނގިރޭސިންގެ ލަނޑު މެޗުގެ 11 ވަނަ މިނެޓްގައި ކާމިޔާބު ކުރީ ކެޕްޓަން ހެރީ ކޭން އެވެ، އެޝްލީ ޔަންގް ނެގި ކޯނަރު ތަނަވަސްވި ބޯޅަ ޖޯން ސްޓޯން ބޮލުންޖަހައި ގޯލައާ ދިމާލަށް ފޮނުވާލި އެވެ. އެ ބޯޅަ ހުށިޔާރު ކަމާއެކު ޓިޔުނިޝިއާގެ ކީޕަރު މޮއީޒް ހަސަން ދިފާއު ކުރިވެސް މެއެވެ. ނަމަވެސް އޭނާ ދިފާއު ކުރި ބޯޅަ ރީބައުންސް ވެގެން ގޯލް ކުރިމައްޗަށް ވެއްޓުމުން ކޭން ވަނީ އެއްފަހަރުން ޖަހައި ގޯލްގެ ތެރެއަށް ބޯޅަ ވައްދާލާފަ އެވެ.\nއެ ބޯޅައަށް ކީޕަރު މޮއީޒް ހަސަން މަސައްކަތް ކުރިއިރުވެސް އޭނާގެ ކޮނޑަށް ވަނި ތަދެއް އަރާފަ އެވެ. މެޗުގެ ފަސް ވަނަ މިނެޓްގައި އިންގެލެންޑްގެ ރަހީމް ސްޓާލިން ނަގައިދިން ހުރަހަކަށް ޖެސީ ލިންގާޑް އެރުމުން، ލިންގާޑް ހުއްޓުވުމަށްޓަކައި ކީޕަރު ހަސަން ކުރިއަށް ނިކުތެވެ. ހަސަން، ލިންގާޑްއަށް ކުރި ޗެލެންޖުގައި ހަސަން އަށް އަނިޔާވުމުން ދަނޑުމަތީގައި އޭނާ އަށް ފަރުވާ ދޭން ޖެހުނެވެ. އޭނާއަށް ފަރުވާން ދޭން ޖެހުނު ހިސާބުން ބަދަލު ކީޕަރު ފާރޫކް ބެން މުސްތޮފާ ދިޔައީ ވޯމްއަޕް ކުރަމުންނެވެ. ހަސަން ބަދަލު ކުރަން ޖެހޭތޯ ޓީއުނީޝީއާގެ މެޑިކަލް އޮފިސަރުން އޭނާ ގާތުގައި އެހުމުންވެސް އޭނާ ނިންމީ ކުޅުން ކުރިއަށް ގެންދިއުމަށެވެ. ނަމަވެސް އޭގެ 10 މިނެޓް ފަހުން އޭނާ ބަދަލު ކުރަން ޖެހުނެވެ.\nޓިޔުނީޝިއާއިން ނަތީޖާ ހަމަހަމަ ކުރީ މެޗުގެ 35 ވަނަ މިނެޓްގައި ލިބުނު ޕެނަލްޓީ އަކުންނެވެ. އެ ޕެނަލްޓީ އަކީ ޓިޔުނީޝިއާއިން އުފެއްދި ހަމަލާއަކަށް އެޓީމުގެ ފަރުހުއްދީން ބެން ޔޫސުފް އަރުމުން، އިންގްލެންޑްގެ ޑިފެންޑަރު ކައިލް ވޯލްކާ އޭނާގެ މޫނުގައި އަތުން ޖެހުމުން ދިން ޕެނަލްޓީ އެކެވެ. ޓިއުނީޝިއާގެ ޕެނަލްޓީ ކާމިޔާބު ކުރީ، ފެޖާނީ ސާސީ އެވެ.\nދެ ވަނަ ހާފުގައި، ޓިއުނީޝިއާއިން މުޅިން ގެނައީ ޑިފެންސިވް ބަދަލު ތަކެވެ. އިންގެލެންޑު އޮފެންސިވް ބަދަލުތައް ގެނައި ނަމަވެސް ޓިޔުނީޝިއާ ޑިފެންސިވް ބަދަލު ތަކުން އިންގެލެންޑަށް ޓިޔުނީޝިއާގެ ގޯލް ފޫއަޅުވާލަން އުނދަގޫވި އެވެ.\nއިނގިރޭސި އެޓޭކިން ފޯސް، ޓިޔުނީޝިއާގެ ފަހަތަށް ބާރު ބޯޑު ކުރަމުން ދިޔަ އެވެ. މެޗުގެ 87 ވަނަ މިނެޓްގައި ލިންގާޑް ވަނީ ތިރިން ރަނގަޅު ބޯޅައެއް ޓިޔުނީޝިއާގެ ޕެނަލްޓީ އޭރިއާ ތެރެއަށް ނަގައިދީފަ އެވެ. ނަމަވެސް އެބޯޅަ އެންމެ ރަނގަޅަށް ޖެހެން އޮތް މާކޯސް ރަޝްފާޑަށް އެ ބޯޅައިގައި ޖެހޭ ގޮތެއް ނުވި އެވެ.\nއިންގެލެންޑް މޮޅުވި ލަނޑު، ހެރީ ކޭން ކާމިޔާބު ކުރީ، ނެގި ކޯނަރަކުން ތަނަވަސް ވި ބޯޅައިން ގޯލް ކުރިމަތީގައި ހުރެ ބޮލުން ގޯލް ތެރެއަށް ފޮނުވާލައިގެންނެވެ.\nވޯލްޑް ކަޕް 2018 ޓިއުނީސިއާ އިނގިރޭސިވިލާތް\nޓިއުނީޝިއާގެ ޓީމުގެ ރޯދަ ވީއްލުން މާ ތަފާތު\nފުރަތަމަ މެޗުން މޮޅުވެ އިނގިރޭސީން ފެށުން ރަނގަޅުކޮށްފި\nރަޝްފާޑްގެ ގޮވާލުމަށް ސަރުކާރުން އިޖާބަ ދީފި


Hukuru Khuthba Vaguthu Vaahaka Dhekkun | Dhiislam\nހުކުރު ޚުޠުބާ ވަގުތު ވާހަކަ ދެއްކުން\nޑރ މުޙައްމަދު ޝަހީމް ޢަލީ ސަޢީދު މާރޗް 24, 2017\nހުކުރު ހުތުބާ ފެށުމަށްފަހު މީހަކު ސަލާމް ގޮވާލުމަށްފަހު އެ ސަލާމް ބަލައިގަތުމަކީ ނަމާދު ގެއްލޭނެ ކަމެއް ތޯއެވެ؟ އަދި ހުކުރު ހުޠުބާ ފެށުމަށްފަހު މިސްކިތްތެރެއަށް ވަނުމުގެ ކުރިން މީހަކާ ވާހަކަ ދަށްކާފި ނަމަ ނަމާދު ގެއްލޭނެ ތޯއެވެ؟\nالحمد لله والصلاة والسلام على رسول الله وعلى آله وصحبه، أما بعـد: މުސްލިމުންގެ މައްޗަށް ލާޒިމްވެގެންވަނީ ހުކުރު ޚުޠުބާ ކިޔާ ގަޑީގައި އެޔަށް ކަނުލާ އަޑު އެހުމެވެ. އެހެން ކަމުން ހުކުރު ޚުޠުބާ ކިޔަމުން ދާ ގަޑިއެއްގައި މީހާކު ސަލާމް ގޮވާފައި އަތްދިއްކުރި ކަމުގައިވީނަމަވެސް، އަނގައިން ސަލާމް ބަލައި ނުގަންނާށެވެ. އަދި އެމީހާގެ އަތުގައި ހިފާ ސަލާމްކޮށްލާށެވެ. ސަބަބަކީ ޚުޠުބާ ކިޔާ ގަޑިގައި ހަނުހުރުމަށް ކީރިތި ރަސޫލާ-ޞައްލަﷲ ޢަލައިހި ވަސައްލަމަ- އަމުރު ކުރައްވާފައިވުމެވެ.\nޙަދީޘް ކުރެއްވިއެވެ. (إذا قلت لصاحبك يوم الجمعة : أنصت ، والإمام يخطب فقد لغوت) متفق عليه . މާނައަކީ: "އިމާމާ ހުކުރު ޚުޠުބާ ކިޔަން ހުއްޓާ ތިބާގެ އަޚާގެ ގާތުގައި ހަނުހުންނާށޭ ބުނުމަކީވެސް ބޭކާރުވާހަކަ ދެއްކުން ކަމުގައިވާނެއެވެ".\nޚުޠުބާ ކިޔަމުން ދާ ގަޑީގައި ހެޔޮކަމަކަށް އަމުރުކޮށް ނުބައި ކަމެއް ނަހީ ކުރުންވެސް މި ޙަދީޘްގައި މިވަނީ ބޭކާރުވާހަކަ ދެއްކުމުގެ ތެރެއަށް ލައްވާފައެވެ. ވީމާ، އެހެން ކަހަލަ ވާހަކަ ތައް ވާނީ އަދި ކިހާ ހިސާބެއްގައިބާވައެވެ. އެހެންކަމުން، މީހަކު މިސްކިތަށް ވަދެ ސަލާމްގޮވި ކަމުގައިވީނަމަވެސް، އަނގަބަހުން ސަލާމް ބަލައި ނުގަނެ އަތުން އިޝާރާތް ކޮށްލާށެވެ. އަދި ނަމާދު ނިމިގެން އެކަން އޮތްގޮތް އޭނާ އަށް ވިސްނައިދެވޭތޯ މަސައްކަތް ކުރާށެވެ. ޚުޠުބާ ކިޔަމުން ދާ ގަޑީގައި ކިނބިއްސެއް އެޅުނު ކަމުގައިވީނަމަވެސް (الحمد لله) ދުލުން ކިޔުމުގެ ބަދަލުގައި ކިޔާނީ ހިތުން އެކަންޏެވެ. والله أعلم\nޝެއިޚް މޫސާ އަންވަރު ހަސަން މާރޗް 15, 2021\nއޭޕްރިލް 9, 2021